কবিতা, অকবিতা আৰু… | নীলা চৰাই: অনলাইন অসমীয়া সাহিত্য, কবিতা, গল্প, প্ৰবন্ধ\nকবিতা, অকবিতা আৰু…\nJanuary 14, 2012 November 19, 2016 মালিনী গোস্বামী6Comments অকবিতা, কবিতা, নানাৰঙী, মালিনী গোস্বামী\nখণ্ডচিত্ৰ : ১\n: ঐ আজিৰ ‘দৈনিক বতৰা’খনত মোৰ এটা কবিতা প্ৰকাশ হৈছে, দেখিছ নে?\n: তই আকৌ কেতিয়াৰ পৰা ‘কবি’ হ’লি?\n: ধেই, কবিতা লিখিবলৈ কবি হ’বই লাগিব বুলি কথা নাই নহয়। প্ৰথমতে তই পঢ়ি চা বাৰু।\n: কবিতাটো পঢ়িলো, কিন্তু একোৱে বুজি নাপালো দেখোন!\n: শুন, আজি-কালিৰ কবিতা বুজি পাব নালাগে। শুনিবলৈ কবিতা কবিতা যেন হ’লেই হ’ল। কিছুমান শুনিবলৈ ভাল লগা শব্দ অলপ ইফাল-সিফাল কৰি বাক্যকেইটামান লিখি অকণমান কবিতাৰ ষ্টাইলত সজাই পেলা আৰু তাৰ লগত দুই-এটা সাধাৰণতে ব্যৱহাৰ নোহোৱা শব্দ মাজে মাজে মিলাই দে, হৈ যাব তোৰ আধুনিক কবিতা। সকলোৱে পঢ়ি নিজৰ মতে বুজি ল’ব কিবা এটা। অসমীয়াৰ শৰ্মা চাৰে যে ক্লাছত প্ৰায়ে কৈছিল, কবিয়ে কি ভাবি কবিতা এটা লিখে সেয়া বুজি ব্যাখ্যা কৰা সহজ নহয়, কিয়নো কবিতা এটা পঢ়ি প্ৰত্যেকে নিজৰ মতে তাৰ অৰ্থ বিচাৰি পায়,— তই পাহৰিলি নেকি ? পুৰণা কবিতা কিছুমান পঢ়ি মইতো ভাবিয়ে নাপাওঁ, কবিয়ে কবিতাটো প্ৰকৃততে ভগৱানক উদ্দেশ্যি লিখিছিল নে প্ৰেয়সীক উদ্দেশ্যি!\n: কিন্তু তই ধেমালি কৰি কোৱাৰ দৰেই জানো কবিতা এটা লিখিব পাৰি? কবিতা লিখিবলৈ অনুভূতি, সাধনা এইবোৰৰ কি একো প্ৰয়োজনেই নাই নেকি?\n: মই সেইবোৰ ইমান গভীৰভাৱে ভাবিব নিবিচাৰোঁ। মুঠৰ ওপৰত, মই মোৰ মতে কবিতা লিখোঁ, বাতৰি-কাকত, আলোচনীত প্ৰকাশ পালে দেখি ভাল লাগে, বচ মোৰ সিমানতে সন্তুষ্টি…, বুজিলি?\nখণ্ডচিত্ৰ : ২\n: বনানী, তুমি ইমান ধুনীয়া কবিতা লিখা, অথচ আমি আজিলৈ নাজানিলো! শব্দৰ ইমান সুন্দৰ ব্যৱহাৰ, অনুভূতিৰ ইমান তীব্ৰ প্ৰকাশ! সঁচাকৈ তোমাৰ কবিতাবোৰ খুব সুন্দৰ হৈছে।\n: নাজানো বাইদেউ, এইবোৰ কবিতা হৈছে নে নাই। ভাব কিছুমানে আহি মনত অগা-দেৱা কৰি থাকে, তাকে কেতিয়াবা লিখি পেলাওঁ। এই ৰশ্মিয়ে কেতিয়া যে মোৰ টোকাবহীখন মনে মনে নি আপোনাক দেখুৱালে, মই গ’মেই নাপালো। এতিয়া আপুনি পঢ়া দেখি আৰু লাজ লাগিছে।\n: লাজ লাগিছে, কি যে কথা কোৱা! লাজ আচলতে মইহে পাব লাগে, ইমান দিনৰ পৰা তোমালোকক সাহিত্যৰ ক্লাছ লৈ আহিছোঁ, অথচ ৰশ্মিয়ে আনি তোমাৰ বহীখন নেদেখুৱালে মই তোমাৰ এই প্ৰতিভাৰ কথা নজনাকৈয়ে থাকিলোহেঁতেন! তোমালোকক আমি পাঠ্যক্ৰমৰ শিক্ষা দিয়াতে আমাৰ দায়িত্ব শেষ বুলি ভাবোঁ, কিন্তু তোমালোকৰ প্ৰতিভাবোৰ বিকাশ ঘটোৱাত সহায় কৰাৰো দায়িত্ব যে আমাৰ আছে, সেয়া কেতিয়াও ভাবি নাচাওঁ। যি হওক, তুমি কবিতাবোৰ কোনোবা বাতৰি-কাকত বা আলোচনীলৈ পঠিয়াইছা নে?\n: নাই বাইদেউ, মাজতে বাতৰি-কাকত এখনত কাম কৰা ককাইদেউ এজনে কেইটামান কবিতা পঢ়ি ভাল লগা বাবে লৈ গৈছিল তেওঁলোকৰ কাকতত প্ৰকাশৰ বাবে; পিছে সম্পাদকজনে হেনো আগতে মোৰ নাম নুশুনা বাবে কবিতাকেইটা প্ৰকাশৰ বাবে সন্মত নহ’ল। তেখেতে অৱশ্যে কবিতাকেইটা ভাল হৈছে বুলি কৈছে।\nখণ্ডচিত্ৰ : ৩\n: বন্ধু কথা এটা কছোন, আগৰ কবিৰ কবিতাবোৰৰ তুলনাত এতিয়াৰ কবিতাবোৰৰ মান কিয় কমি গৈ আছে?\n: মান কমিছে বুলি তই কিহৰ ভিত্তিত কৈছ বাৰু? মানে, তোৰ মতে, কবিতা এটাৰ মান কি কি কাৰকে নিৰূপণ কৰে?\n: মই আচলতে সুধিব বিচৰা কথাটো অলপ বেলেগ ধৰণৰ। মানে ধৰ, আগৰ কবিসকলৰ কবিতাত অতীন্দ্ৰিয়বাদৰ প্ৰভাৱ আছিল, একেদৰে জাতীয় চেতনা, প্ৰকৃতিৰ আৰাধনা বা ৰমন্যাসবাদৰো ছবি এখন ফুটি উঠিছিল, কিন্তু আজি-কালিৰ কবিতাবোৰ কেৱল যেন প্ৰেম, প্ৰত্যাখ্যান, হা-হুমুনিয়াহৰ হে একো একোখন দলিল। নবীন কবিসকল ইমান বেছি বিষাদগ্ৰস্ত কিয়? নে হতাশা তেওঁলোকৰ বাবে কেৱল এক কাব্যিক বিলাসিতাহে মাথোন?\n: মই কিন্তু কথাবোৰ তেনেকৈ নাভাবোঁ। আচলতে কবিতাৰ বীজ সকলো মানুহৰে অন্তৰত লুকাই থাকে।এই বীজক অংকুৰিত কৰি তাক প্ৰকাশ কৰাৰ ধাৰণাও মানুহ মাত্ৰেই ভিন ভিন; তদুপৰি তাক সময়, পৰিৱেশ আৰু অনুভূতিপ্ৰৱণতাইও বহু পৰিমাণে প্ৰভাৱান্বিত কৰে। এটা সময়ত প্ৰশস্তিমূলক কবিতাসমূহকে শ্ৰেষ্ঠ বুলি গণ্য কৰা হৈছিল। অনুশীলনো আগবাঢ়িছিল তেনেদৰে। একঘেয়ামিয়ে মানুহক এটা সময়ত আমুৱায় বাবে হয়তো পিছলৈ সৃষ্টি হ’ল ৰোমাণ্টিক ভাববিলাসী কবিতাৰ। ৰোমাণ্টিক কবিসকলে কল্পনাৰ জৰিয়তে এখন অপাৰ্থিৱ, ৰহস্যঘন জগতৰ আৱিষ্কাৰ কৰিলে, য’ত ঠাই পালে প্ৰেয়সীৰ শাৰীৰিক সৌন্দৰ্যৰ পৰা অতীন্দ্ৰিয় প্ৰেমলৈ, প্ৰকৃতিৰ বনৰীয়া ফুলৰ পৰা গোলাপৰ বাগিচালৈ, ব্যক্তিগত বিষাদগাথাৰ পৰা বিশাল মানৱ প্ৰেমলৈ।\n: মই ইমানবোৰ কথা বুজি নাপাওঁ। আগৰ কবিতাবোৰ পঢ়িলে বাৰে বাৰে আওঁৰাবলৈ মন যোৱা ধৰণৰ আছিল, কিন্তু আজি-কালিৰ কবিতা এটা পঢ়াৰ অলপ পিছতেই চেষ্টা কৰিলেও মনত পেলাব নোৱাৰোঁ কি নো পঢ়িছিলো। নতুন কবিসকলৰ কবিতাত কেৱল হতাশাগ্ৰস্ত ৰূপ এটাৰহে প্ৰতিফলন ঘটা দেখা পাওঁ দেখোন!\n: ইয়াৰ মাজত আৰু এটা সত্য লুকাই আছে; আজিৰ তীব্ৰ প্ৰতিযোগিতামূলক জীৱনত নতুন প্ৰজন্মই মাথোন পাইছে যান্ত্ৰিক সভ্যতাই আনি দিয়া দুখ, সমস্যা আৰু তাৰ পৰা সৃষ্ট হতাশা, ক্ষোভ তথা বিদ্ৰোহ। এই নতুন চামে জীৱন-যুঁজত নিজকে প্ৰতিষ্ঠা কৰাৰ দৌৰত হেৰুৱাই পেলাইছে মানৱ হৃদয়ৰ সুকোমল অনুভূতিবোৰ। কিন্তু সুখৰ কথা কি জান? এই সকলোবোৰৰ মাজতো কবিতা থমকি ৰোৱা নাই। আজিৰ কবিয়ে কল্পনাৰ ভাব বিলাসত উটি-ভাহি নগৈ নিৰ্মম বাস্তৱৰ পৰাই আহৰণ কৰে কবিতাৰ সমল। পৰীক্ষা-নীৰিক্ষা কৰে নতুন নতুন আংগিকেৰে। সলনি হয় কবিতাৰ ধাৰণা, সৃষ্টি হৈছে নতুন ছন্দৰ। এয়া হয়তো কবিতাৰ নতুন যুগৰ আৰম্ভণিৰে ইংগিত।\nউপৰিউক্ত ছবিকেইটা উদাহৰণ মাত্ৰ। আমি সকলোৱে হয়তো কেতিয়াবা নহয় কেতিয়াবা এনেকুৱা ধৰণৰ কথোপকথনৰ শ্ৰোতা হৈছোঁ নতুবা অভিজ্ঞতা লাভ কৰিছোঁ। কিন্তু কেতিয়াও হয়তো গভীৰভাৱে চিন্তা কৰি চোৱা নাই যে আচলতে আজিৰ কবিতা কোন দিশলৈ গতি কৰিছে। কিয় বাৰু আজি-কালিৰ কবিতাবোৰৰ লগত আমি একাত্ম হ’ব নোৱৰা হৈ পৰিছোঁ? কিয় মন নাযায় গুণগুণাবলৈ নতুন কবিৰ কবিতাৰ কোনো পংক্তি? কবিতাৰ সংখ্যা বহুত বাঢ়িছে, মানুহৰ কাষ চাপিবলৈ মাধ্যমো এতিয়া বহুত, তথাপিও কিয় কবিতাৰ প্ৰতি মানুহৰ এই অনীহা?\nগাওঁ বুলিলেই জানো গান এটা গাই গায়ক হ’ব পাৰি? একেদৰে লিখোঁ বুলিয়েই জানো পাৰি কবিতা এটা লিখি উলিয়াব? মানৱ হৃদয়ৰ কোমল অনুভৱবোৰেই কবিতা, হৃদয়ানুভূতিৰ বহিঃপ্ৰকাশ কবিতা, কবিতা জীৱনৰ সুৰীয়া গান। মানুহৰ হৃদয়ত সংগোপনে লুকাই থকা অনুভৱবোৰক মগজে কৰ্ষণ কৰি সজাই-পৰাই অংকুৰণ ঘটায় একোটি কবিতাৰ। তাৰ বাবে প্ৰয়োজন হয় সাধনাৰ; প্ৰয়োজন হয় কবিতা-ৰীতিৰ অধ্যয়ন, অনুশীলন আৰু স্বত:স্ফূৰ্ত অনুভৱৰ। কবিতাত যিমানে ভাবৰ সৰল প্ৰকাশ ঘটে, সিমানে পঢ়ুৱৈৰ ওচৰ চাপি মানসিকভাৱে একাত্ম হ’ব পাৰে। কবিৰ স্বীকৃতিও হয়তো সেইখিনিতে। কবিতা কেৱল কিছুমান শব্দৰ ছন্দোৱদ্ধ সমষ্টি নহয়; যেতিয়া কবিৰ অন্তৰৰ সূক্ষ্মতম অনুভূতিক পাঠকৰ হৃদয়লৈ বোৱাই নিব পাৰে, তেতিয়াই জন্ম হয় একোটা কবিতাৰ।\nআহক, আমি সকলোৱে আৱাহন কৰোঁ কবিতাক আমাৰ জীৱনলৈ, অনুভূতিবোৰক অনুভৱ কৰিবলৈ।\n← বৈ আহে সোৱঁৰণী ফাগুনী\nবৰ ধুনীয়া লিখিছা। বহু পাঠকৰ বহু প্ৰশ্নৰ উত্তৰ দিয়া যেন বোধ হৈছে। নিজৰ মনৰ কবিতাকেন্দ্ৰিক যুদ্ধখনৰ জৰিয়তে বহু কথাই কোৱাৰ যত্ন কৰা নাই জানো?\nঅশেষ ধন্যবাদ । মই মাথোন মনলৈ অহা কথাখিনি লিখিছিলোঁ । আগলৈও আপোনাৰ পৰা পৰামৰ্শ পাই থাকিম বুলি আশা ৰাখিলোঁ ।\nসাধাৰণতে সাহিত্যৰ লগত জড়িত বা অনুভূতিশীল কোনো মানুহেই হয়টো জীৱনত এটা কবিতা নিলিখাকৈ থকা নাই৷ কবিতাক কোনো সজ্ঞাৰে বান্ধি ৰখাৰ যুক্তিও নাই… আনহাতে সকলো কবিতাই যে প্ৰকাশ কৰিবই লাগিব বা পাবই লাগিব তাৰো কোনো যুক্তি নাই… কেতিয়াবা মনৰ কথাবোৰ ক'ৰবাত… কাৰোবাৰ আগত প্ৰকাশ কৰাৰ ইচ্ছা জাগে.. কিন্তু খোলাভাৱে কথাবোৰ ক'বলৈ মনৰ মাজত সংকোচ জাগে.. তেতিয়াই আমি কিছুমান শব্দৰ আশ্ৰয় লওঁ… এটা এটা শব্দত এটা এটা প্ৰতিক থাকে… চিত্ৰকল্প থাকে… বহু হাজাৰটা বাক্য সোমাই থাকে… সেয়ে তেনে অমিল শব্দবোৰ লগ হৈ এটা কবিতা হয়… আনে বুজি নাপালেও কিন্তু কবিয়ে অনুভৱ কৰিব পাৰে আৰু তাতেই কবিৰ সন্তুষ্টি সোমাই থাকে৷ মন গ'ল এনেই… বিস্তাৰিত পঢ়ক »\nধন্যবাদ বৰা ডাঙৰীয়া । আপুনি উল্লেখ কৰা কথাখিনিৰ লগত মইও একমত । কবিতা ভালপাওঁ বাবেই হয়তো নতুন প্ৰজন্মৰ কবি সকলৰ পৰা মনপৰশা কবিতা আশা কৰোঁ । মই আশাবাদী…. কবিতা লিখিব জনাসকলৰ পৰা আমি আৰু বহুতো ভাল লগা কবিতা উপহাৰ পাম অনাগত সময়ত….\nপ্ৰদ্যুত জ্যোতি শ‍ইকীয়া\nভাল লাগিল পঢ়ি|\nধন্যবাদ শইকীয়া ডাঙৰীয়া…


চকলেট, চুজি আৰু কাটা বিস্কুটৰ ডেজাৰ্ট -সুস্মিতা কে. লেখাৰু - সাহিত্য ডট অৰ্গ\n১/ চেনি ½কাপ, পানী একাপ\n২/চুজি ৩ টে. চামুচ, কৰ্ণফ্লৰ ১ টে. চা, চেনি ¼কাপ, গাখীৰ ১কাপ, বাটাৰ ১চা. চামুচ, ভেনিলা এচেন্স ১চা. চামুচ, কাটা বিস্কুট/ৰাস্ক ৫খন মান\n৩/ কৰ্নফ্লৰ ২ টে. চা. + চেনি ৪ টে. চামুচ + গাখীৰ ১ কাপ + চকলেট ¼ কাপ\nপ্ৰণালী: প্ৰথমে ১ নং ত দিয়া চেনিখিনি কেৰামেলাইজ কৰি লওক৷ চেনি গলাৰ পাছত দিয়ক পানীকাপ দি ৫ মি. মান ৰাখি নমাওক৷ এটা বাছনত বিস্কুটখিনি পাৰি লওক বেছ হিচাপে আৰু তাতে চেনিৰ চিৰাপখিনি তাৰ ওপৰত ঢালি দিয়ক আৰু একাষে ৰাখি দিয়ক৷\nএতিয়া ২নং ত দিয়া বাটাৰ আৰু ভেনিলা বাদ দি বাকী সকলোখনি সামগ্ৰী ভালদৰে মিলাই লৈ গেছত দিয়ক মিডিয়াম-ল’ ফ্লেমত৷ চাব যাতে মিশ্ৰণত গোটা নাথাকে৷ যেতিয়া মিশ্ৰণটো ডাঠ হবলৈ আৰম্ভ কৰিব তেতিয়াই বাটাৰ+ভেনিলা দি বাটাৰ গলাৰ পাছত নমাই ঢালি দিয়ক বিস্কুটৰ ওপৰত তৰপ কৰক সমানে আৰু ফ্ৰিজত ৰাখি দিয়ক ‘চেট’ হবলৈ৷\nএইবাৰ ৩নংত দিয়া সকলোখিনি আগৰদৰে ভালকৈ মিলাই মধ্যমীয়া জুইত লৰাই থাকক৷ যেতিয়াই ঘন হৈ আহিব জুই নুমুৱাই ফ্ৰীজৰ পৰা ছেট হবলৈ থোৱা বাচনটো উলিয়াই আৰু এটা তৰপ বনাওক৷ পুনৰ ইয়াক ফ্ৰিজত ৰাখক প্ৰায় ৪ ঘ.মান৷ তাৰ পাছত আপোনাৰ পছন্দমতে পৰিৱেশন কৰক৷\n← অসমৰ প্ৰেক্ষাপটত কম্পিউটাৰ বিজ্ঞান আৰু তথ্য-প্ৰযুক্তিবিদ্যা অধ্যয়নৰ কিছু তথ্য – ড° মনোজ কুমাৰ ডেকা\nআত্মবিশ্বাসে মূৰ্খকো মহান কৰে- (মূল: ৰোহিত মিশ্ৰ)—মনালিছা পাঠক নেওগ →


ইণ্ডিয়ান ৰিভাইচ ভাৰচন (IRV) আচামিচ - 2019 যোনা 1 অধ্যায়\nযোনা 1:1 পদে বিশেষভাবে ভাববাদী যোনাক এই যোনা পুস্তকৰ লিখক বুলি চিহ্নিত কৰে। যোনা গাৎ-হেফাৰ নামৰ চহৰৰ পৰা আহিছিল, এই চহৰ নাচৰত অঞ্চলৰ ওচৰত আছিল, পাছত ইয়াক গালিলী বুলি জনাজাত হৈছিল (2 ৰজাৱলী 14:25)। ইস্রায়েলৰ উত্তৰাঞ্চলৰ পৰা অহা অতি কম সংখ্যক ভাববাদীসকলৰ ভিতৰত যোনা এজন আছিল। যোনা পুস্তক খনে ঈশ্বৰৰ সহনশীলতা আৰু প্রেমময় উদাৰতাক সকলোৰে দৃষ্টিগোচৰ কৰিছিল, আৰু তেওঁৰ আগ্রহপূর্ণ ইচ্ছাই অবাধ্যসকলক দ্বিতীয় সুযোগ প্রদান কৰে।\nলিখাৰ সম্ভাব্য সময় প্রায় 793-450 খ্রীষ্টপূর্বৰ ভিতৰত।\nএই কাহিনী ইস্রায়েলত আৰম্ভ হৈ ভুমধ্যসাগৰৰ বন্দৰ যোপ্পালৈ বিয়পি যায় আৰু নিনবীত শেষ হয়; এই নিনবী নগৰ হ’ল টাইগ্রীচ নদীৰ তীৰত অৱস্থিত অচূৰীয় সাম্রাজ্যৰ ৰাজধানী।\nইস্রায়েলৰ লোকসকল আছিল যোনা পুস্তকৰ দর্শক আৰু পাছত বাইবেলৰ সকলো পাঠক।\nএই পুস্তকৰ মূল বিষয় হ’ল অবাধ্যতা আৰু পুনৰ জাগৰণ। যোনাৰ অভিজ্ঞতা, তেওঁ মনপালটনৰ দৰে এটা বিশেষ উদ্ধাৰ এটা বিশেষ সুযোগৰ সৈতে তেওঁক তিমি মাছৰ পেটত যোগান ধৰিছিল। তেওঁৰ প্রাথমিক অবাধ্যতা একমাত্র তেওঁৰ ব্যক্তিগত পুনৰ জাগৰণৰ বাবে নহয়, বৰং নিনবীয়সকলৰ সৈতে একেলগে হৈছিল। মাত্র মানুহক আমি ভালপোৱাৰ বাবে নহয়, বা যিবোৰ আমাৰ অনুৰূপ হয় সেইসকলৰ বাবে নহয়, ঈশ্বৰৰ বার্তা সকলো বিশ্ববাসীৰ বাবে হয়। ঈশ্বৰৰ প্রয়োজন প্রকৃত মনপালটন। তেওঁ আমাৰ হৃদয় আৰু সত্য অনুভুতিৰ সৈতে সচেতন, ভাল কামেৰে আনক সন্তুষ্টি দিবৰ বাবে নহয়।\nঈশ্বৰৰ অনুগ্রহ সকলো মানুহৰ বাবে।\n1. যোনাৰ অবাধ্যতা — 1:1-14\n2. যোনাক এটা বৃহৎ মাছে গিলি পেলোৱা — 1:15, 16\n3. যোনাৰ মনপালটন — 1:17-2:10\n4. যোনাই নিনবীত প্রচাৰ কৰা — 3:1-10\n5. ঈশ্বৰৰ দয়াত যোনা ক্রুদ্ধ হোৱা — 4:1-11\n1 অমিত্তয়ৰ পুত্ৰ যোনালৈ যিহোৱাৰ এই বাক্য আহিল; তেওঁ ক’লে2“তুমি উঠা, মহানগৰ নীনবিলৈ গৈ তাৰ বিৰুদ্ধে প্ৰচাৰ কৰা; কিয়নো সিহঁতৰ দুষ্টতা মোৰ ওচৰ আহি পালে।3কিন্তু যোনাই যিহোৱাৰ সন্মুখৰ পৰা তৰ্চীচলৈ পলাই যাবৰ কাৰণে যাফোলৈ নামি গ’ল আৰু তাত তৰ্চীচলৈ যোৱা এখন জাহাজ পালে। তেওঁ যিহোৱাৰ সন্মুখৰ পৰা পলাই যাবলৈ জাহাজ খনত ভাড়া দি উঠিল আৰু তর্চীচলৈ যাত্রা কৰিলে।\n4 কিন্তু যিহোৱাই সাগৰলৈ প্রবল বতাহ পঠিয়াই দিলে; তাতে সাগৰত ভয়ঙ্কৰ ধুমুহা হ’ল আৰু জাহাজ খন ভাঙি যোৱাৰ উপক্রম হ’ল।5তেতিয়া নাবিকসকলৰ অতিশয় ভয় লাগিল আৰু সকলোৱে নিজৰ নিজৰ দেৱতাৰ আগত চিঞঁৰি কাতৰোক্তি কৰিবলৈ ধৰিলে। জাহাজৰ ওজন কমাবলৈ তেওঁলোকে জাহাজত থকা মালবস্তুবোৰ সাগৰত পেলাই দিলে। কিন্তু যোনাই হ’লে জাহাজৰ তলৰ ফালে নামি গৈ অন্তর্ভাগত শুই পৰিল আৰু তেওঁ ঘোৰ টোপনিত আছিল।6তেতিয়া জাহাজৰ অধিনায়ক জনে যোনাৰ ওচৰলৈ আহি ক’লে, “হেৰি! কি কৰি আছে, আপুনি টোপনি গৈছে? উঠক, আৰু আপোনাৰ দেৱতাক মাতক! কিজানি আপোনাৰ দেৱতাই আমালৈ মন মেলিব আৰু তেতিয়া হয়তো আমাৰ বিনাশ নহ’ব।”7তাৰ পাছত তেওঁলোকে এজনে আন জনক ক’লে, “আমালৈ ঘটা এই অমঙ্গলৰ কাৰণে দোষী কোন, সেই বিষয়ে জানিবৰ বাবে আহাঁ আমি চিঠি খেলোহঁক।” এইবুলি তেওঁলোকে চিঠি খেলোতে, যোনাৰ নাম উঠিল। 8 তেতিয়া তেওঁলোকে তেওঁক সুধিলে, “কোন জনৰ দোষৰ বাবে আমালৈ এই অমংগল ঘটিছে, এই বিষয়ে আপুনি আমাক দয়া কৰি কওক। আপোনাৰ জীৱিকা কি? আপুনি ক’ৰ পৰা আহিছে? আপুনি কোন দেশৰ আৰু কোন জাতিৰ লোক?”9তেতিয়া যোনাই তেওঁলোকক ক’লে, “মই এজন ইব্ৰীয়া; সাগৰ আৰু ভূমিৰ সৃষ্টিকৰ্ত্তা স্বৰ্গৰ ঈশ্বৰ যিহোৱাক মই ভয় কৰোঁ।” 10 যোনাই যে যিহোৱাৰ সন্মুখৰ পৰা পলাই আহিছে, তেতিয়া লোকসকলে সেই বিষয়ে জানিব পাৰিলে; কিয়নো তেওঁ সেই কথা তেওঁলোকক জনালে। তেতিয়া লোকসকলে অধিককৈ ভয় খাই তেওঁক সুধিলে, “আপুনি এয়া কি কৰিলে?”\n11 তেতিয়া তেওঁলোকে যোনাক সুধিলে, “এতিয়া আমাৰ বাবে সমুদ্র শান্ত হ’বলৈ আমি আপোনাক লৈ কি কৰিম?” কিয়নো সমুদ্ৰত তেতিয়া ধুমুহা ক্রমে তীব্রতৰ হ’বলৈ ধৰিছিল। 12 তেতিয়া যোনাই তেওঁলোকক ক’লে, “মোক দাঙি সমুদ্ৰত পেলাই দিয়ক, তেতিয়া আপোনালোকৰ বাবে সাগৰ শান্ত হ’ব; কিয়নো মই জানো যে, মোৰ কাৰণেহে আপোনালোকৰ ওপৰলৈ এই প্রবল ধুমুহা আহিছে।” 13 তথাপিও নাবিকসকলে সমুদ্রৰ তীৰ পাবৰ বাবে পুণৰায় বৰকৈ বাই যাবলৈ ধৰিলে, কিন্তু তেওঁলোক সফল নহ’ল। প্রচণ্ড ধুমুহা আৰু উত্তাল সমুদ্রৰ ঢৌ অধিক শক্তিশালী হৈ উঠিব ধৰিলে। 14 এই হেতুকে তেওঁলোকে যিহোৱাৰ আগত কাতৰোক্তি কৰি ক’লে, “আমি আপোনাক বিনয় কৰোঁ, হে যিহোৱা, আপোনাক বিনয় কৰোঁ, এই মানুহৰ প্ৰাণৰ কাৰণে আমাক বিনষ্ট হ’বলৈ নিদিব আৰু নিৰ্দ্দোষীৰ ৰক্তপাতৰ কাৰণে আমাক দোষী নকৰিব; কিয়নো হে যিহোৱা, আপুনিও আপোনাৰ ইচ্ছামতে কার্য কৰিছে।” 15 এই বুলি কৈ তেওঁলোকে যোনাক দাঙি নি সাগৰত পেলাই দিলে, তেতিয়া সমুদ্ৰৰ ভয়ানক মূর্তি নাইকিয়া হ’ল। 16 সেই লোকসকলে যিহোৱাক অত্যন্ত ভয় কৰিলে, আৰু তেওঁলোকে যিহোৱাৰ উদ্দেশ্যে এটা বলি উৎসৰ্গ কৰিলে আৰু তেওঁৰ ওচৰত সংকল্প কৰিলে।\n17 আনফালে যোনাক গিলি থবৰ কাৰণে যিহোৱাই এটা ডাঙৰ মাছ নিৰূপণ কৰি থৈছিল আৰু সেই মাছৰ পেটত যোনা তিনিদিন তিনিৰাতি থাকিল।


ৰামলীলা - অসমীয়া ৱিকিপিডিয়া\nৰামলীলা (ইংৰাজী: Ramlila; হিন্দী: रामलीला) একপ্ৰকাৰ লোকনাট্য শৈলী। এই নাট্যধাৰাত হিন্দু মহাকাব্য ৰামায়ণত বৰ্ণিত ৰাম আৰু ৰাৱণৰ মাজত সংঘটিত দহদিন ব্যাপি চলা যুদ্ধৰ পুনৰভিনয় কৰা হয়। ৰামলীলাৰ উদ্ভৱ ভাৰতীয় উপমহাদেশত। ৰামৰ বিজয়ৰ স্মৰণত আয়োজিত উৎসৱ বিজয়া দশমী বা দশেৰাৰ পূৰ্বৰ দহ নিশা ৰামলীলাৰ আয়োজন কৰা হয় আৰু বিজয়া দশমীৰ দিনা ই শেষ হয়। ৰাম বিষ্ণুৰ সপ্তম অৱতাৰ আৰু ৰামায়ণৰ কেন্দ্ৰীয় চৰিত্ৰ। হিন্দু বিশ্বাস অনুসৰি ৰামায়ণ ভাৰতৰ আত্মা আৰু ঈশ্বৰোপলব্ধিৰ এক অন্যতম অৱলম্বন আৰু ৰামলীলা হ’ল এই মহাকাব্যৰে মঞ্চাভিনয়। ৰামলীলাৰ উপজীব্য 'মৰ্যাদা পুৰুষোত্তম'- ৰামৰ জীৱন, সময় আৰু মূল্যবোধ। ৰামৰ কাহিনী ভাৰতত ইমানে জনপ্ৰিয় যে ভাৰতীয় সংস্কৃতিৰ মূলধাৰাত জাতি, ধৰ্ম, বৰ্ণ নিৰ্বিশেষে ৰামলীলাৰ বিচৰণ দেখা যায়।\nৰামনগৰৰ ৰামলীলা, ২০১৮ চন\nসাধাৰণতে ৰামলীলা এখন অস্থায়ী মঞ্চত অনুষ্ঠিত হয়। অভিনেতাসকল সাধাৰণতে অপেচাদাৰী। মঞ্চৰ ওচৰত কথক অথবা পুৰোহিতে অৱস্থান কৰে। তেৱেঁ দৃশ্য পৰিবৰ্তন বা নাটকীয় উত্তেজনাৰ সময়ত ৰামায়ণৰ কোনো প্ৰাসংগিক অংশ আবৃত্তি কৰে। এই আবৃত্তি মূলতঃ তুলসীদাসৰ অৱধী ভাষাত ৰচিত ৰামচৰিত মানসৰ পৰা কৰে। সংলাপবোৰ তাংক্ষণিক; বহু সময়ত দৰ্শকৰ প্ৰতিক্ৰিয়াৰ সৈতে সামঞ্জস্য ৰাখি সংলাপ প্ৰক্ষেপণ কৰা হয়। ঢোল আৰু অন্যান্য বাদ্যবাদকসকলে ঘটনাপ্ৰহাহৰ সৈতে তাল মিলাই বজাই থাকে। উৎসৱৰ উন্মুক্ত পৰিবেশত ৰামলীলাৰ আয়োজন কৰা হয়। দৰ্শকসকলে সেয়েহে ৰামলীলা চলি থকা অৱস্থাত সুহুৰি বজায় অথবা দৃশ্য সম্পৰ্কে মন্তব্য নিক্ষেপ কৰে। পৰম্পৰাগত এই কোনো কোনো ৰামলীলা অনুষ্ঠানত গ্ৰামাঞ্চলত শতিকা জুৰি চলি অহা কিছুমান আচাৰবিধানৰ প্ৰকাশ দেখা যায়। শ শ লোক দূৰ-দূৰণিৰ পৰা এই অনুষ্ঠানত অংশ লবলৈ আহে। দৰ্শকৰ সুবিধাৰ্থে সেই ঠাইৰ চাৰিওফালে বজাৰ বহে। কোনো কোনো ঠাইত ৰামলীলাৰ বিৰতিৰ সময়খিনিত স্থানীয় পৰ্যায়ত প্ৰতিভা সন্ধানী প্ৰতিযোগিতাও চলে। ৰামলীলাৰ মূল চৰিত্ৰ ধৰ্মীয় হ’লেও বহুতো অহিন্দু মানুহকো এই উৎসৱৰ ওচৰলৈ টানি আনে। নাট্ আয়োজনৰ ব্যয় স্থানীয় ৰাইজে চান্দা তুলি সংগ্ৰহ কৰে অথবা স্ব-সংগঠিত ৰামলীলা কমিটিয়ে বহন কৰে।\nবিশ্বৰ যিবোৰ দেশত উত্তৰ ভাৰত, মধ্য ভাৰত, নেপাল আৰু পাকিস্তানৰ হিন্দু সম্প্ৰদায়ৰ লোক বাস কৰে, তাতেই ৰামলীলা অনুষ্ঠিত হোৱা দেখা যায়। ভাৰতীয় উপমহাদেশৰ বাহিৰে ফিজি, মৰিচাচ, দক্ষিণ আফ্ৰিকা, কানাডা, গায়েনা, চুৰিনাম, ত্ৰিনিদাদ আৰু টবেগো, গ্ৰেট ব্ৰিটেইন, আমেৰিকা যুক্তৰাষ্ট্ৰ আৰু অষ্ট্ৰেলিয়াত ৰামলীলা অনুষ্ঠিত হোৱা দেখা যায়। এছিয়াৰ কোনো কোনো দেশত ৰামলীলাৰ দৰে নাট্যশৈলী গঢ় লোৱা দেখা গৈছে। উদাহৰণ স্বৰূপে লাওচ আৰু থাইলেণ্ডৰ ফ্ৰা লাক ফ্ৰা লামৰ উল্লেখ কৰিব পাৰি। লাওচীয় ভাষাত লাক আৰু লাম ৰাম আৰু লক্ষ্মণৰ নাম।\n↑ Ramlila, the traditional performance of the Ramayana, UNESCO\n↑ Ramlila Pop Culture India! : Media, Arts, and Lifestyle, by Asha Kasbekar. Published by ABC-CLIO, 2007. আই.এচ.বি.এন. 1-85109-636-1. Page 42.\n↑ Katherine Young; Arvind Sharma (2004). Her Voice, Her Faith: Women Speak on World Religions. Westview Press. পৃষ্ঠা. 20–21. ISBN 978-0-8133-4666-3. https://books.google.com/books?id=xUoEw0IQvPEC.\n↑ Guy L. Beck (2012). Sonic Liturgy: Ritual and Music in Hindu Tradition. University of South Carolina Press. পৃষ্ঠা. 138–139. ISBN 978-1-61117-108-2. https://books.google.com/books?id=UzUMCAAAQBAJ. "Quote: "A summation of the signal importance of the Natyasastra for Hindu religion and culture has been provided by Susan Schwartz, "In short, the Natyasastra is an exhaustive encyclopedic dissertation of the arts, with an emphasis on performing arts as its central feature. It is also full of invocations to deities, acknowledging the divine origins of the arts and the central role of performance arts in achieving divine goals (...)"."\n↑ J. L. Brockington (1998). The Sanskrit Epics. BRILL Academic. পৃষ্ঠা. 1–6. ISBN 90-04-10260-4. https://books.google.com/books?id=HR-_LK5kl18C.\n↑ Vittorio Roveda (2003). Sacred Angkor: The Carved Reliefs of Angkor Wat. Weatherhill. পৃষ্ঠা. 16, 256–258. ISBN 978-0-8348-0524-8. https://books.google.com/books?id=ph4xAQAAIAAJ.\n↑ Kapila Vatsyayan (2004). Mandakranta Bose. ed. The Ramayana Revisited. Oxford University Press. পৃষ্ঠা. 335–339. ISBN 978-0-19-516832-7. https://books.google.com/books?id=2Ar2Qfr-UeQC&pg=PA339.\n"https://as.wikipedia.org/w/index.php?title=ৰামলীলা&oldid=265511"ৰ পৰা অনা হৈছে\nএই পৃষ্ঠাখন ০১ মাৰ্চ, ২০২১ তাৰিখে ০৯:৪৩ বজাত অন্তিম সংশোধন কৰা হৈছিল।


ব্যাছ্‌বি বেবিৰ আধৰুৱা সপোন - মুক্ত চিন্তা\nব্যাছ্‌বি বেবিৰ আধৰুৱা সপোন\nসপোনবোৰ প্ৰায়েই দুৰূহ যেন লাগে৷ ফোঁপোলা আশা বুলি বহুতেই সপোন দেখা বাদ দিয়ে৷ কিন্তু সপোন ফলিয়াবলৈ সপোন নেদেখিলে জানো হ'ব? সপোন ঢুকি পোৱাৰ আত্মবিশ্বাস আৰু প্ৰেৰণাই সপোনপ্ৰত্যাশীক সপোনৰ ফালে আগ বাঢ়ি যাবলৈ ঠেলি দিয়ে, হাজাৰ বাধাৰ প্ৰাচীৰ সত্ত্বেও৷ সপোন খেদি ফুৰা এজন ব্যক্তি আছিল ছাৰ মেথিউ ব্যাছ্‌বি, যি মেট্ ব্যাছ্‌বি নামে অধিক জনপ্ৰিয়৷ তেওঁ দেখিছিল এক সপোন, যি সপোনে মানচেষ্টাৰ ইউনাইটেডক প্ৰতিষ্ঠা কৰি তুলিছিল ইউৰোপৰ মধ্যমণিৰূপে৷ এয়া মাথোঁ তেওঁৰ শৈশৱৰ সপোন নাছিল, তেওঁ এই সপোন তেওঁ খেদি ফুৰিছিল - জীৱনজুৰি৷\n"অভিনন্দন৷ আপোনালোকৰ পৰিয়াললৈ ফুটবলাৰ এজন আহিল" –\nএয়া আছিল ব্যাছ্‌বিৰ জন্মৰ সময়ত ডাক্তৰৰ ধেমেলীয়া এষাৰি কথা৷ কিন্তু এই কথাই পাছলৈ সঁচা প্ৰমাণিত হয়৷ কয়লাৰ খনিৰ কামত দেউতাকক সহায় কৰা ব্যাছ্‌বিয়ে নিজৰ একান্ত প্ৰচেষ্টা, প্ৰবল ইচ্ছাশক্তিৰ জোৰত এক প্ৰতিকূল পৰিস্থিতি নেওচা দি প্ৰফেছনেল ফুটবলাৰ হিচাপে নিজৰ কেৰিয়াৰ আৰম্ভ কৰে৷ মানচেষ্টাৰ চিটি, লিভাৰপুল, চেলছা আদিত খেলি ব্যাছ্‌বিয়ে নিজৰ প্ৰতিভাৰ উমান দিয়ে৷ পিছলৈ খেলুৱৈ কেৰিয়াৰ সামৰি ব্যাছ্‌বি ফুটবল মেনেজমেন্টৰ লগত জড়িত হয় আৰু ইয়েই তেওঁক জীৱনজোৰা প্ৰতিষ্ঠা দিয়ে, 'ছাৰ মেট্ ব্যাছ্‌বি' ৰূপে৷\nদ্বিতীয় বিশ্বযুদ্ধৰ সময়ত আৰ্মি ফিজিকেল ট্ৰেইনিঙৰ ফুটবল প্ৰশিক্ষকৰ পদবী আৰু অভিজ্ঞতাই তেওঁৰ কেৰিয়াৰক অন্য এক পৰ্যায়লৈ লৈ যায়৷ পিছৰ পৰ্যায়়ত লিভাৰপুলৰ মেনেজমেন্টে ব্যাছ্‌বিক নিয়োজিত কৰে সহকাৰী প্ৰশিক্ষকৰ পদত৷ লিভাৰপুল দলত শীৰ্ষস্থানলৈ নিয়াৰ বাবে ব্যাছ্‌বিৰ আছিল অনেক পৰিকল্পনা৷ কিন্তু মেনেজমেন্ট কোনো পৰীক্ষা-নিৰীক্ষা কৰাৰ পক্ষপাতী নাছিল৷ ফলত দুয়োপক্ষৰ মাজত সৃষ্টি হৈছিল সংঘাতৰ৷ দলত নিজ ইচ্ছা অনুযায়ী কাম কৰিব নোৱাৰি ব্যাছ্‌বি হতাশ হৈ পৰিছিল৷ সেই সময়তেই তেওঁ মানচেষ্টাৰ ইউনাইটেডৰ সৈতে জড়িত হোৱাৰ সুযোগ পালে৷ এইবাৰ তেওঁ পলম নকৰিলে৷ আৰম্ভণিতেই মেনেজমেন্টক সৈমান কৰাই লৈ মানচেষ্টাৰ ইউনাইটেডক নিজ হাতেৰে গঢ় দিয়াৰ মানসেৰে খেলুৱৈ অন্তৰ্ভুক্তি আদি কাম তেওঁ নিজৰ অধীনলৈ আনিলে৷ পিছলৈ তেওঁৰ এই প্ৰচেষ্টাই ইতিহাস ৰচে, ব্যাছ্‌বিৰ সপোনৰ মানচেষ্টাৰ ইউনাইটেডক প্ৰতিষ্ঠিত কৰে ইউৰোপীয় ফুটবলৰ মধ্যমণিৰূপে৷ বহুত উত্থান-পতন, ঘাত-প্ৰতিঘাতৰ মাজেৰে ব্যাছ্‌বিৰ সপোনে তেতিয়া লাহে লাহে বাট বুলিবলৈ আৰম্ভ কৰিছিল৷\n১৯৪৫ চন, দ্বিতীয় বিশ্বযুদ্ধই তেতিয়া পৃথিৱী কঁপাই তুলিছে৷ সেই সময়তে ব্যাছ্‌বিয়ে মানচেষ্টাৰ ইউনাইটেডৰ দ্বায়িত্ব কান্ধ পাতি ল'লে৷ সেই সময়ত ইউনাইটেডৰ অৱস্থা নিশকতীয়া আছিল৷ নিজৰ বুলিবলৈ এখন খেলপথাৰ পৰ্যন্ত তেওঁলোকে খেলুৱৈক দিব পৰা নাছিল৷ যুদ্ধৰ বিভীষিকাত হেৰুওৱা খেলপথাৰৰ অভাৱে তেওঁলোকক বাৰুকৈয়ে যাতনা দিছিল৷ উপায়হীন হৈ তেওঁলোকে বিপৰীত টিম মানচেষ্টাৰ চিটিৰ ষ্টেডিয়াম ব্যৱহাৰ কৰিবলগীয়াত পৰিল৷ দায়িত্ব লৈয়েই ব্যাছ্‌বিয়ে বাৰুকৈয়ে উপলব্ধি কৰিলে, তেওঁৰ ওপৰত এক ডাঙৰ দায়িত্ব অৰ্পণ কৰা হৈছে৷ যুদ্ধত বিধ্বস্ত মানচেষ্টাৰ ইউনাইটেডৰ ভগা ডেউকা জোৰা লগোৱাৰ দায়িত্ব!\nজিমি মাৰ্ফিক সহকাৰী প্ৰশিক্ষকৰূপে লৈ তেওঁ মানচেষ্টাৰ ইউনাইটেডক নতুনকৈ গঢ়ি তোলাৰ স্বপ্নত ব্ৰতী হয়৷ ব্যাছ্‌বি-মৰ্ফি যুটীৰ অধীনত ইউনাইটেডে ফুটবলৰ জয়যাত্ৰা আৰম্ভ কৰে৷ ১৯৪৯ চনত ইউনাইটেডে ব্যাছ্‌বিৰ অধীনত প্ৰথমবাৰৰ বাবে বিজয়ীৰ খিতাপ লাভ কৰে৷ ১৯৫০ চনত লিগ মেচত ৰানাৰ্ছ আপ আৰু ১৯৫১ত লিগ মেচৰ বিজয়ীৰ খিতাপে ইউনাইটেডৰ লগতে ব্যাছ্‌বি যুগৰ আৰম্ভণি ঘটায়৷ ইয়াৰ লগে লগে ব্যাছ্‌বিয়ে অনুভৱ কৰে, দলত যুৱশক্তিৰ গুৰুত্ব৷ কম বয়সীয়া সুঠাম খেলুৱৈয়ে দলক বহুখিনি উচ্চ পৰ্যায়লৈ লৈ যাব বুলি বিশ্বাস কৰি তেওঁ দলত কিছু সালসলনিৰে নতুন মুখ কিছুমান অন্তৰ্ভুক্ত কৰি লয়৷ 'ব্যাছ্‌বি বেবি' নামেৰে নামকৰণ হোৱা এইসকল নতুন খেলুৱৈৰ উৎসাহ, চট্‌ফটীয়া খেলে মানচেষ্টাৰ ইউনাইটেডৰ খেলত সোণত সুৱগা চৰায় আৰু মানচেষ্টাৰ হৈ পৰে যুৱশক্তিৰ প্ৰতীক৷ ডানকান এডৱাৰ্ড, ববি চাৰ্লটন, বিল ফ'কছ, মাৰ্ক জোনছ, জেকি ব্লা়ঞ্চফ্লাৱাৰ, বিলি ৱেলান, ডেনিছ ভায়োলেট আৰু ডেভিড পেগ হৈ পৰিছিল অন্য দলৰ বাবে সন্ত্ৰাসৰ কাৰণ৷\nএই যুৱদলে ব্যাছ্‌বিৰ প্ৰত্যাশা অনুযায়ী ইখনৰ পিছত সিখন খেলত জয়লাভ কৰি সকলোকে অপ্ৰত্যাশিতভাৱে হতচকিত কৰি তুলিছিল৷ "ব্যাছ্‌বি বেবি" হৈ পৰিছিল প্ৰতিষ্ঠিত তাৰকাৰ মূৰ কামোৰণি৷\nইয়াৰ পিছৰ সময়ছোৱাত ক্ৰমাগতভাৱে ইউনাইটেডে লিগ মেচৰ উপৰিও আন্তঃৰাষ্ট্ৰীয় পৰ্যায়ৰ খেলসমূহতো জয়যাত্ৰা অব্যাহত ৰাখিলে৷ সেই সময়তে তেওঁলোকৰ বাবে আহিল এক বিৰল মুহূৰ্ত, ১৯৫৬-৫৭ৰ ইউৰোপীয় ট্যুৰত তেওঁলোকে প্ৰথমবাৰ আগশাৰীৰ লিগ দলসমূহৰ লগত থিয় হোৱাৰ যোগ্যতা আহৰণ কৰিলে৷ আশাপদ আৰম্ভণি কৰিলেও ছেমি ফাইনেলত ৰিয়েল মাড্ৰিডৰ লগত হোৱা খেলত তেওঁলোকৰ যাত্ৰা স্তব্ধ হয়৷ অভিজ্ঞতাৰ অভাৱে "ব্যাছ্‌বি বেবি"ৰ সফলতাৰ দুৱাৰত সাময়িক বিৰতি আনি দিলে৷ কিন্তু হাৰ মানিবলৈ তেওঁলোক সাজু নাছিল৷ নতুন উদ্যমেৰে তেওঁলোক পুনৰ খেলপথাৰত নামি পৰিল৷\nপিছৰ বছৰ আছিল সম্ভাৱনাময় আৰু যথেষ্ট আশাপ্ৰদ৷ চেম্পিয়নশ্যিপৰ মেচত তেওঁলোক এইবাৰ কোৱাৰ্টাৰলৈ আগুৱালে৷ কোৱাৰ্টাৰ ফাইনেলত তেওঁলোকৰ প্ৰতিদ্বন্দ্বী আছিল "ৰেড ষ্টাৰ বেলগ্ৰেড"৷ ছেমি ফাইনেলত উপনীত হ'লে দলটো পৰৱৰ্তী খেলত ভাগ ল'বলৈ বেলগ্ৰেডৰপৰা মানচেষ্টাৰলৈ উভতি আহিব লাগিব৷ সময় বচাবলৈ এখন চাৰ্টাৰ্ড প্লেন আগৰপৰাই তাতে সাজু কৰি ৰখা হৈছিল৷\nহাফ টাইমলৈ দলে ডেনিছ ভায়লেট আৰু ববি চাৰ্লটনৰ গ'লৰ সহায়ত ৩-০ত অগ্ৰগতি লৈছিল যদিও ৰেড ষ্টাৰে শেষত খেলখন ৩-৩ গ'লৰ সমানতাত লৈ আহে। খেলখন অমীমাংসিতভাৱে সমাপ্ত হ’লেও প্ৰথম লেগৰ জয়ৰ সুবাদত মানচেষ্টাৰে দ্বিতীয়বাৰৰ বাবে ইউৰোপিয়ান ছেমিফাইনেলত প্ৰবেশ কৰে।\n৬ ফেব্ৰুৱাৰি, ১৯৫৮৷ সকলো খেলুৱৈ ঘৰলৈ যাবলৈ উদগ্ৰীৱ হৈ আছিল৷ বিমানৰ ভিতৰত এক আনন্দৰ পৰিবেশ৷ নিৰ্ধাৰিত সময়ত মিউনিখ বিমান বন্দৰৰপৰা মানচেষ্টাৰলৈ উৰিবলৈ বিমান সাজু কৰে যদিও বুষ্ট ৰিডিং পৰ্যাপ্ত নোহোৱা বাবে উৰণ স্থগিত ৰখা হয়। পৰৱৰ্তী চেষ্টাও অথলে গ'ল৷ ফলত বিমানখন টাৰমিনেললৈ ঘূৰাই পঠিয়াবলৈ নিৰ্দেশ দিয়া হ'ল৷ কিন্তু পাইলট জেমছ থেইন আছিল আত্মবিশ্বাসী৷ ইমানৰ পিছতো তেওঁ চেষ্টা নেৰি দৃঢ়তাৰে তৃতীয়বাৰৰ বাবে প্লেনখন উৰাবলৈ চেষ্টা চলায়। কিন্তু দুৰ্ভাগ্যজনকভাৱে ১৯৫৮ চনৰ ৬ ফেব্ৰুৱাৰি তাৰিখৰ বৰফময় নিশাটোৰ তৃতীয় প্ৰচেষ্টাটোও বিফল হয় আৰু প্লেনখনে টেক অফ কৰিবলৈ সক্ষম নহৈ শেষত ৰানৱেৰ শেষৰ বেৰত খুন্দা মাৰি দুৰ্ঘটনাগ্ৰস্ত হয়।\nএয়া আছিল এক সপোন, এক সম্ভাৱনাৰ অন্ত৷ এই শোকাৱহ দুৰ্ঘটনাটোৱে ৭জন মানচেষ্টাৰ ইউনাইটেডৰ খেলুৱৈৰ লগতে আন ১৪জন লোকৰ প্ৰাণ কাঢ়ি নিয়ে। ব্যাছ্‌বি গুৰুতৰভাৱে আঘাতপ্ৰাপ্ত হৈ পৰে৷ চিৰকালৰ বাবে হেৰাই যায় জেফ বেন্ট, ৰ'জাৰ ব্ৰাইন, এডি ক'লম্যান, মাৰ্ক জোনছ, ডেভিড্ পেগ, টমি টেইলৰ আৰু বিলি ৱেলনৰ দৰে তৰুণৰ দল৷ আঘাতপ্ৰাপ্তসকলক লগে লগে এম্বুলেঞ্চৰদ্বাৰা চিকিৎসালয়লৈ প্ৰেৰণ কৰা হয়৷\nগুৰুতৰভাৱে আঘাতপ্ৰাপ্ত হয় ব্যাছ্‌বি৷ ডাক্তৰে তেওঁ জীয়াই থকাৰ আশা বাদ দি দিছিল৷ কিন্তু মৃত্যুৰে যুঁজি তেওঁ লাহে লাহে সুস্থ হৈ পৰে আৰু পত্নীৰ প্ৰেৰণাত পিছলৈ আকৌ ফুটবলৰ জগতলৈ ব্যাছ্‌বি উভতি আহে৷ দলৰ তাৰকা খেলুৱৈ ববি চাৰ্লটন সৌভাগ্যক্ৰমে সাধাৰণ আঘাতৰ মোকাবিলা কৰিয়েই সুস্থ হৈ উঠে৷\nক্লাবটোৰ লগত জড়িত সকলোকে এই ঘটনাটোৱে শোকাকুল কৰি তোলে। বিৰোধী দল যেনে লিভাৰপুল আৰু নটিংহাম ফৰেষ্টেও মানচেষ্টাৰ ইউনাইটেডক এই বেয়া সময়খিনিত সহায়ৰ হাত আগ বঢ়ায়। ফুটবল ফেডাৰেচনেও ইউনাইটেডৰ সপক্ষে কিছু নিয়ম শিথিল কৰি দিয়ে। সকলোকে আচৰিত কৰি ক্লাবটোৰ সচিব হেৰল্ড হাৰ্ডমেনে ঘোষণা কৰে যে মানচেষ্টাৰে ১৯৫৮ৰ বাকী থকা খেলকেইখন খেলিব। আৰু সেই অৱস্থাতো তেওঁলোকে খেলি সকলোকে নিজৰ দৃঢ়তাৰ উমান দিলে৷\nপৰৱৰ্তী ইউৰোপিয়ান কাপত তেওঁলোক এচি মিলানৰ হাতত ছেমি ফাইনেলত পৰাস্ত হয়৷ কিন্তু মানচেষ্টাৰৰ খেলুৱৈসকল\nআছিল বেলেগ ধাতুৰে গঢ়া৷ কোনো পৰিস্থিতিত হাৰ নামানিবলৈ তেওঁলোক আছিল অংগীকাৰবদ্ধ৷ ১৯৫৮ চনৰ এফ এ কাপত মানচেষ্টাৰে আকৌ প্ৰবল বিক্ৰমেৰে ফাইনেলত উপনীত হ'ল৷ দুৰ্ঘটনাত ৰক্ষা পৰা চাৰ্লটন, ভায়লেট আৰু ফ'কছক আগৰ উদ্যমেৰে খেলপথাৰত দেখা গ'ল৷ আঘাতত জৰ্জৰ ব্যাছ্‌বিকো দৰ্শকৰ শাৰীত দেখা গ'ল৷ যদিও বল্টন ৱাণ্ডাৰাৰৰ লগত সেইদিনা মানচেষ্টাৰ ইউনাইটেড জিকিব নোৱাৰিলে কিন্তু সেইদিনা "ব্যাছ্‌বি বেবি"ৰ উদ্যমে সকলোৰে মন জয় কৰিলে৷\nতাৰ পিছৰ ছিজনত ব্যাছ্‌বি দললৈ উভতি আহে। বিশ্বস্ত সহকাৰী জিমি মাৰফিৰ সহযোগ আৰু চাৰ্লটনৰ দৃঢ়তাই তেওঁক সাহস দিয়ে ন উদ্যমেৰে আগুৱাই যাবলৈ৷ খেলুৱৈসকলৰ দৃঢ়তাই নিজৰ সপোন পুনৰ সজীৱ কৰি তুলিবলৈ ব্যাছ্‌বিক এটা সুন্দৰ সুযোগ দিয়ে৷\nমিউনিখ ট্ৰেজেডিৰ পিছত মানচেষ্টাৰৰ অনুৰাগীৰ সংখ্যা দিনে দিনে বাঢ়িবলৈ ধৰে৷ বহুতো খেলুৱৈয়ে নিজেই মানচেষ্টাৰৰ অংশ হ'বলৈ ইচ্ছা প্ৰকাশ কৰে৷ মানচেষ্টাৰৰ হৃত গৌৰৱ উভতি অহাত ই এক গুৰুত্বপূৰ্ণ ভূমিকা গ্ৰহণ কৰে৷\nএখোজ-দুখোজকৈ ব্যাছবিয়ে নিজৰ সপোনৰ দল পুনৰ্নিৰ্মাণৰ কাম আৰম্ভ কৰে৷ ১৯৬৫-৬৬ আৰু ১৯৬৭-৬৮ত মানচেষ্টাৰে লিগ খিতাপ জয় কৰিবলৈ সক্ষম হয়। ১৯৬৮ত চাৰ্লটনৰ গ'লৰে ইউনাইটেডে ইউৰোপিয়ান কাপৰ খিতাপ জয় কৰে৷ ব্যাছ্‌বিয়ে দেখা এক সপোন তেওঁৰেই সৃষ্টি চাৰ্লটনে দিঠকত পৰিণত কৰে আৰু "ব্যাছ্‌বি বেবি"ক দিয়ে তেওঁলোকৰ প্ৰাপ্য যথাযোগ্য সন্মান৷ নিজৰ সতীৰ্থৰ প্ৰতি থকা গভীৰ আন্তৰিকতাবোধে ববি চাৰ্লটনক বাৰে বাৰে উৎসাহ দিছিল কিবা কৰি দেখুৱাবলৈ৷\nছাৰ মেথিউ ব্যাছ্‌বিয়ে যি সবল ভেটি গঢ়ি গৈছিল সেই ভেটিয়ে মানচেষ্টাৰ ইউনাইটেডক আজিও থমকি ৰ'বলৈ দিয়া নাই৷ "ব্যাছ্‌বি বেবি"ৰ সেই স্মৃতিয়ে যুগে যুগে খেলুৱৈসকলক প্ৰেৰণা দি যাব মানচেষ্টাৰক এক মহান দল কৰি ৰাখিবলৈ৷\nখেল সম্পৰ্কীয় বিভিন্ন ৱেবছাইট, মুখ্যতঃ www.sportskeeda.com\nNo Comments : "ব্যাছ্‌বি বেবিৰ আধৰুৱা সপোন"


চিন্তাজনক! অহা বছৰৰ মাজ ভাগলৈকে প্ৰস্তুত নহয় কোৰোণাৰ ভেকচিনঃ WHO|who-says-widespread-vaccinations-against-coronavirus-are-not-expected-until-middle-of-next-year– News18 Assam\nচিন্তাজনক! অহা বছৰৰ মাজ ভাগলৈকে প্ৰস্তুত নহয় কোৰোণাৰ ভেকচিনঃ WHO\nUpdated:September 5, 2020, 9:00 AM IST\nবিশ্ব স্বাস্থ্য সংস্থাই ক’লে যে, কোৰোণাৰ ভেকচিন প্ৰস্তুতৰ বাবে আৰু বহু সময়ৰ প্ৰয়োজন হ’ব। অহা বছৰ মাজ ভাগতহে সম্পূৰ্ণ হৈ উঠাৰ সম্ভাৱনা।\nLast Updated: September 5, 2020, 9:00 AM IST\nকোৰোণা ভাইৰাছে সমগ্ৰ দেশতে এতিয়াও তাণ্ডৱ অব্যাহত ৰাখিছে। ভাৰতবৰ্ষতো দ্ৰুতগতিত বাঢ়িছে কোৰোণাত আক্ৰান্ত লোকৰ সংখ্যা। তাৰ মাজতে কোৰোণা ভাইৰাছৰ সন্দৰ্ভত বিশ্ব স্বাস্থ্য সংস্থাৰ ফালৰ পৰা বিশেষ মন্তব্য প্ৰকাশ কৰা হৈছে। দৰাচলতে, বিশ্ব স্বাস্থ্য সংস্থাৰ মতে, অহা বছৰৰ মাজভাগলৈকে প্ৰস্তুত নহয় কোৰোণাৰ ভেকচিন। বিশ্ব স্বাস্থ্য সংস্থাৰ মুখপাত্ৰ মাগৰিট হেৰিছে কয় যে, এতিয়ালৈকে যিমান খিনি কোৰোণাৰ ভেকচিন প্ৰস্তুত কৰি থকা হৈছে, তাৰে প্ৰায় সকলোখিনিয়েই এই পৰ্যন্ত ৫০ শতাংশও ফলপ্ৰসূ হৈ উঠা নাই।\nআনহাতে, আমেৰিকাৰ চেণ্টাৰ ফ’ৰ ডিজীজ কণ্ট্ৰ’ল এণ্ড প্ৰিভেনশ্যনে জনস্বাস্থ্যৰ সৈতে জড়িত এজেন্সীক কয় যে, তেওঁলোকে অক্টোবৰ, নৱেম্বৰৰ ভিতৰত দুটা ভেকচিন তৈয়াৰ কৰিব পাৰিব। লগতে, আমেৰিকাৰ ‘Oxford-AstraZeneca’ৰ দ্বাৰা প্ৰস্তুত কৰা কোৰোণাৰ ভেকচিন তৃতীয়টো পৰীক্ষণৰ বাবে সাজু হৈ উঠিছে। কোম্পানীয়ে জনোৱা মতে, আমেৰিকাৰ প্ৰায় ৮০ শতাংশ ঠাইতে ৩০ হাজাৰ লোকৰ শৰীৰত ইয়াৰ পৰীক্ষণ বৰ্তমান সময়ত চলি আছে।\nFirst published: September 5, 2020, 9:00 AM IST


Assamese Comedy Archives - WEB TECH VILLA\nAssamese Funny Comedy Jokes\nLeaveaComment\t/ Assamese Comedy / By webtechvilla\nAssamese Koutuk / Assamese Funny Comedy Jokes/ Assamese Good Comedy Jokes হাস্য-ৰস 1. গিৰিয়েক আৰু ঘৈণীয়েকৰ কাজিয়া লগাৰ পিছত দুয়োৰে মাতবোল নাই ৷ ইফালে ৰাতিপুৱাই পাঁচ বজাতে গিৰিয়েকৰ এফালে যাব লগা আছে ৷ এতিয়া মাত দিয়ে কেনেকৈ ঘৈণীয়েকক, সেয়ে বহু ভাবি-চিন্তি এটা উপায় উলিয়ালে ৷ এখন কাগজত গিৰিয়েক লিখিলে “ মই ৰাতিপুৱাই পাঁচ বজাতে এফালে …\nAssamese Funny Comedy Jokes Read More »\nAssamese Koutuk / Assamese Funny Comedy Jokes/ Assamese Good Comedy Jokes কৌতুক নগেন : মই বিয়াত আজি ৪৯ খন ৰুটি খালো ৷ যোগেন : আৰু এখন খায় হাফ চেঞ্চুৰি কৰি দিব লাগিছিল ৷ নগেন : তই মোক কি খকুৱা বুলি ভাবিছ নে ? শিক্ষক : নগেন ক’ চোন, এনেকুৱা কি প্ৰজাতিৰ জীৱ আছে যি আকাশত উৰে আৰু মৰ্ত্যত পোৱালি জন্ম দিয়ে ? নগেন : এয়াৰহোষ্টজ চাৰ !! শিক্ষক : নগেন তোমাক কালি চৰায় বিষয়ে যোৱাকালি পঢ়ি আহিবলৈ কৈছিলো নহয়, পঢ়িলা নে …\nAssamese Koutuk Read More »


divyanga-man-has-been-offering-his-free-service-as-a-traffic-police-in-dibrugarh-town-tvtomas– News18 Assam\nআৰক্ষী নহয়, কিন্তু আৰক্ষীৰ পোছাক পিন্ধি ডিব্ৰুগড় চহৰত প্ৰতিদিনে যান-বাহন নিয়ন্ত্ৰণ কৰে এইজন মুকবধিৰ ব্যক্তিয়ে\nUpdated:June 4, 2020, 5:31 PM IST\nএজন সক্ৰিয় আৰু নিষ্ঠাবান আৰক্ষীৰ দৰেই তেওঁ!\nLast Updated: June 4, 2020, 5:31 PM IST\nএজন সক্ৰিয় আৰু নিষ্ঠাবান আৰক্ষীৰ দৰেই তেওঁ! মানুহ জন আৰক্ষী নহয়, কিন্তু প্ৰতিদিনেই আৰক্ষীৰ পোছাক পৰিধান কৰি ডিব্ৰুগড় চহৰত যান-বাহন নিয়ন্ত্ৰণ কৰে লোকজনে। ৰ’দ, বৰষুণৰ মাজতো সদায় যান-বাহন আৰক্ষীৰ দৰেই ব্যস্ত হৈ পৰে লোকজন। লোকজনৰ নাম চেন মেক নায়ৰ। ঘৰ ডিব্ৰুগড়ৰ নালীয়াপুলত। লোকজন জন্মগত ভাবে মুকবধিৰ।\nচেনে ডিব্ৰুগড়ৰ ব্যস্ত ৰাজপথত শৃংখলাবদ্ধতাৰে নিয়ন্ত্ৰণ কৰে যান-জঁট। দুৰ্গা পূজা, বিহু বা VIP আগমনেই হওঁক প্ৰৱল উদ্যম আৰু নিষ্ঠাৰে পালন কৰে এই কাম। কোৰোণা আতংকৰ সময়তো ৰাজপথত দিনে-নিশাই সেৱা অব্যাহত ৰাখিছে তেওঁ। এবছৰ দুবছৰ নহয়, বিনা বেতনেৰে ডিব্ৰুগড়ৰ ৰাজপথত এনেদৰেই এইজন ব্যক্তিয়ে কেইবা দশক কাল পাৰ কৰি দিলে।\nডিব্ৰুগড় চহৰলৈ ওলাই অহা স্কুল-কলেজৰ শিক্ষাৰ্থীৰ পৰা জ্যেষ্ঠ জনলৈকে, প্ৰায় সকলোৰে চিনাকী চেন। তেওঁ কেৱল আৰক্ষীক সহায় কৰিবলৈ আৰু সমাজৰ প্ৰতি থকা দায়িত্বৰ বাবেহে অহৰহ কাম কৰি যায়। জন্মগত ভাবেই মুকবধিৰ যদিও তেনেকৈয়ে চেনে চহৰৰ ব্যস্ত ৰাজপথত ৰ'দে বৰষুণে নিয়ন্ত্ৰণ কৰি থাকে সিখনৰ পিছত সিখন বাহন। ।সঁচা অৰ্থত আৰক্ষীক ভাল পাই বাবেই নিজ পৰিয়ালৰ কথাও আওকাণ কৰি এইদৰে সেৱা আগবঢ়াই গৈ আছে প্ৰতিদিনে।\nএখেতৰ পত্নী মঞ্জুও জন্মৰ পৰাই মুকবধিৰ। কোনো দিনে চৰকাৰী সাহাৰ্য্য নোপোৱা, আৰ্থিক ভাবে একেবাৰে পিছপৰা এইজন ব্যক্তিৰ ডাঙৰ গৰাকী কন্যাই ধনৰ অভাৱতে দশম শ্ৰেণী উত্তীৰ্ণ হৈয়ে সামৰিব লগীয়া হ’ল পঢ়াৰ জীৱন। ষষ্ঠ শ্ৰেণীত পঢ়ি থকা সৰু কন্যাৰ শিক্ষাৰ বাবে ডিব্ৰুগড়ৰ যান-বাহন নিয়ন্ত্ৰণ শাখাৰ আৰক্ষীৰ দুই এজনে সামৰ্থ অনুযায়ী আগবঢ়াই সাহায্য।\nআৰ্থিক দৈন্যতাৰ মাজতো প্ৰতিদিনেই নিজকে অসম আৰক্ষীৰ বাবে বিনা স্বাৰ্থত সাজু কৰি ৰখা এইজন অস্বাভাৱিক,বিৰল ব্যক্তিত্বৰ মুকবধিৰ লোকে অসম আৰক্ষীলৈ আগবঢ়াই যোৱা সেৱাই যেন পোৱা নাই উচিত মূল্য, নাই পোৱা উচিত সন্মান, আদৰ। তথাপিও তেওঁ অপৰিৱৰ্তীত, অটল আৰক্ষীৰ সেৱাত। শেহতীয়াকৈ ডিব্ৰুগড়ৰ আৰক্ষীয়ে ব্যক্তিজনৰ বাবে বিশেষ ব্যৱস্থা গ্ৰহণ কৰা বুলি জানিব পৰা গৈছে।\nFirst published: June 4, 2020, 5:01 PM IST\nSen man nayar


শ্যামা (অভিনেত্ৰী) - অসমীয়া ৱিকিপিডিয়া\n৭ জুন, ১৯৩৫\nলাহোৰ, পাঞ্জাব প্ৰদেশ, ব্ৰিটিছ ভাৰত\n১৪ নৱেম্বৰ, ২০১৭ (৮২ বছৰ)\nবড়া কবৰস্তান, মেৰাইন লাইনছ্, মুম্বাই\nবৰসাত কী ৰাত (১৯৬০)\nফলি মিস্ত্ৰী (১৯৫৩-১৯৭৯; তেওঁৰ মৃত্যু পৰ্যন্ত)\nশ্ৰেষ্ঠ সহযোগী অভিনেত্ৰীৰ ফিল্মফেয়াৰ বঁটা (১৯৫৮)\nশ্যামা (জন্ম: খুৰচিদ আখটাৰ; ইংৰাজী: Shyama ; ৭ জুন ১৯৩৫-১৪ নবেম্বৰ ২০১৭) এগৰাকী হিন্দী চলচ্চিত্ৰৰ অভিনেত্ৰী আছিল। ১৯৪৫ৰ ১৯৮৯লৈ তেওঁ অভিনয় জীৱনত সক্ৰিয় হৈ আছিল। তেওঁক আৰপাৰ, বৰসাত কী ৰাত আদি ছবিৰ বাবে খ্যাত।\nচু মন্তৰত (১৯৫৬) শ্যামা\n১৯৩৫ চনত এটা মুছলমান পৰিয়ালত তেওঁৰ জন্ম হয়। ১৯৫৩ চনত ফলি মিস্ত্ৰীৰ সৈতে তেওঁৰ বিবাহ সম্পন্ন হয়। ফলি মিস্ত্ৰী গুজৰাটৰ এজন পাৰ্চী সম্প্ৰদায়ৰ লোক আছিল। শ্যামাৰ অভিনয় জীৱনত প্ৰভাৱ পৰিব বুলি তেওঁলোকে এই বিবাহৰ কথা দহ বছৰ ধৰি গোপনে ৰাখিছিল। সেই সময়ত বিবাহিত বুলি জানিলে মহিলা তাৰকাৰ অনুগামীৰ সংখ্যা হ্ৰাস পাব বুলি ভবা হৈছিল। তেওঁলোকৰ প্ৰথম সন্তানটো জন্মৰ সময়তহে এই বিবাহৰ কথা প্ৰকাশ পাইছিল। দম্পতিহালৰ তিনিটা সন্তান আছিল, পুত্ৰ ফাৰুক আৰু ৰোহিত্তন, জীয়ৰী চিৰিন। ফলি মিস্ত্ৰীৰ মৃত্যু ১৯৭৯ চনত হয়। তাৰপিছৰে পৰা শ্যামাই মুম্বাইত থাকিবলৈ লৈছিল।\n১৯৪০ৰ দশকত লাহোৰৰ পৰা মুম্বাইলৈ আহিছিল। তেওঁ কম বয়সতে চৌকত ৰিজভিৰ জীন্নতত (১৯৪৫) নুৰজাহানৰ ভূমিকাত আৰু মীৰাবাই (১৯৪৭) ছবিত অভিনয় কৰে। ১৯৫৭ চনত তেওঁক শাম্মী কাপুৰৰ সৈতে ধ্ৰুপদী ৰোমান্তিক ছবি মিৰ্জা চাহিবাত দেখা যায়।\nপৰিচালক বিজয় ভাটে তেওঁক মঞ্চনাম শ্যামা দিয়ে, যি নামেৰে তেওঁ পৰৱৰ্তী ছবিবোৰত অভিনয় কৰিছিল। তেওঁ গুৰু দত্তৰ আৰপাৰত মুখ্য ভূমিকাত অভিনয় কৰে। তাৰপিছত কৰে বৰসাত কী ৰাত আৰু এইখনক তেওঁৰ সৰ্বশ্ৰেষ্ঠ প্ৰদৰ্শন বুলি ভবা হয়। তেওঁ পঞ্চাচ আৰু ষাঠিৰ দশকৰ এগৰাকী আগশাৰীৰ মুখ্য অভিনেত্ৰী আছিল আৰু ১৫০খনত কৈও অধিক ছবিত অভিনয় কৰিছিল; ইয়াৰ বহুতো নায়িকাৰ চৰিত্ৰত। মিলন, ভাইভাই (১৯৫৬),মিৰ্জা চাহিবা (১৯৫৭),ভাবী (১৯৫৭) আৰু সাৰদাত (১৯৫৭) তেওঁৰ বহুমুখী অভিনয় প্ৰতিভা দেখা যায়। সাৰদা ছবিৰ অভিনয়ৰ বাবে তেওঁ ১৯৫৮ চনৰ শ্ৰেষ্ঠ সহযোগী অভিনেত্ৰীৰ ফিল্মফেয়াৰ বঁটা পায়।\nপঞ্চাছৰ দশকৰ শেষৰ ফালৰ তেওঁ এনে এগৰাকী অভিনেত্ৰী আছিল, যিয়ে সংগীত পৰিচালক আৰু গীতিকাৰসকলৰ ছন্দ আৰু গীতৰ প্ৰতি আটাইতকৈ ধনাত্মক সঁহাৰি দিছিল। শ্যামাৰ ওপৰত চিত্ৰায়িত কৰা "এ দিল মুঝে বতাদে", "ও চান্দ জহাঁ ও যায়ে", "এ লো মেঁ হৰি পিয়া", "দেখো ও চান্দ চুপ কে কৰাতা হ্যায় ক্যা ইছাৰা" আদি গীত তেওঁৰ সংবেদনশীল অভিনয়ৰ উদাহৰণ। তেওঁ "দো বেহেন"ত (১৯৫৯) দুজনী পৰস্পৰ বিপৰীতধৰ্মী চৰিত্ৰৰ ভনীয়েকৰ দ্বৈত চৰিত্ৰত অভিনয় কৰিছিল।\nএটা সাক্ষাৎকাৰত তেওঁ উল্লেখ কৰিছিল, ‘মই কেতিয়াও (অভিনয়ৰ বিষয়ে) শিকিবলগীয়া হোৱা নাই। মই আত্মবিশ্বাসী আছিলো আৰু বেছি চিন্তা কৰিবৰ প্ৰয়োজন নাছিল।’ তেওঁ বিশ্বাস কৰিছিল, তাৰকা জন্মে, তৈয়াৰ কৰিব পৰা নাযায়।\nজনী ৱাকাৰ আৰু শ্যামাই চু মন্তৰ, আৰপাৰ, মুচাফিৰখানা, খোটে পেইছে আৰু খেল খিলাড়ি কাত একেলগে কাম কৰে। পিছৰ সময়চোৱাত তেওঁ ছবি যেনে- মাষ্টাৰজী (১৯৮৫)অজনবী (১৯৭৪),শাৱন ভাদো (১৯৭০),দিল দিয়া দৰ্দ লিয়া (১৯৬৬) আদিত স্মৰণীয় চৰিত্ৰত অভিনয় কৰিছে।\n১৪ নবেম্বৰ ২০১৭ত ৮২ বছৰ বয়সত হাওফাওৰ সংক্ৰমণ হৈ শ্যামাৰ মৃত্যু হয়। তেওঁক মুম্বাইৰ মেৰাইন লাইনৰ বড়া কবৰস্তানত সমাধিস্থ কৰা হয়।\n↑ "Shyama's Interview". Cineplot. 2010. http://cineplot.com/shyamas-interview-2010/। আহৰণ কৰা হৈছে: 27 April 2013.\n↑ Pandya, Sonal. "Shyama, star of Guru Dutt's Aar-Paar, dies at 82". Cinestaan.com. https://www.cinestaan.com/articles/2017/nov/14/9265/shyama-star-of-guru-dutt-s-aar-paar-dies-at-82। আহৰণ কৰা হৈছে: 28 April 2019.\n↑ "'I believe thatastar is born': Hindi film actress Shyama (1935-2017)". Scroll.in. https://scroll.in/reel/857799/i-believe-that-a-star-is-born-hindi-film-actress-shyama-1935-2017.\n↑ "Aar Paar actor Shyama is dead at 82". Hindustantimes.com. 14 November 2017. https://www.hindustantimes.com/bollywood/aar-paar-actor-shyama-is-dead-at-82/story-yrtnVdy5BgKeyi4R74q3oL.html। আহৰণ কৰা হৈছে: 28 April 2019.\n↑ Desk, India com Entertainment (14 November 2017). "Veteran Actress Shyama Passes Away At The Age Of 82". India.com. https://www.india.com/showbiz/barsaat-ki-raat-actress-shyama-passes-away-at-the-age-of-82-due-to-acute-lung-infection-2633730/। আহৰণ কৰা হৈছে: 28 April 2019.\nশ্যামা সম্পৰ্কে ইণ্টাৰনেট মুভি ডাটাবেছত থকা তথ্য।\n"https://as.wikipedia.org/w/index.php?title=শ্যামা_(অভিনেত্ৰী)&oldid=296116"ৰ পৰা অনা হৈছে\nএই পৃষ্ঠাখন ১২ ছেপ্টেম্বৰ, ২০২১ তাৰিখে ২২:২০ বজাত অন্তিম সংশোধন কৰা হৈছিল।


শ্বাহিদ কাপুৰে পত্নী মীৰাৰ সৈতে চালে তেওঁৰ নিৰ্মাণ কাৰ্য চলি থকা ঘৰটো...– News18 assam\nশ্বাহিদ কাপুৰে পত্নী মীৰাৰ সৈতে তেওঁৰ নিৰ্মাণ কাৰ্য চলি থকা ঘৰটো চাবলৈ আহিছে ! ইয়াৰ দাম কিমান আপুনি জানেনে ?\nশ্বাহিদ কাপুৰ (Shahid Kapoor) আৰু মীৰা ৰাজপুত (Mira Rajput) Bollywoodৰ অন্যতম চৰ্চিত দম্পতী। দৰাচলতে, শ্বাহিদ আৰু মীৰাৰ নতুন ঘৰটোৰ নিৰ্মাণ কাৰ্য পূৰ্ণ গতিত চলি আছে। মীৰা ৰাজপুতে ঘৰটোৰ এখন ফটো পোষ্ট কৰিছিল য'ত দুয়োকে ঘৰৰ চিৰিত থিয় হৈ থকা দেখা গৈছিল।\nLast Updated : October 05, 2021, 15:27 IST\nশ্বাহিদ কাপুৰ (Shahid Kapoor) আৰু মীৰা ৰাজপুত (Mira Rajput) Bollywoodৰ অন্যতম চৰ্চিত দম্পতী। দুয়োৰে বয়সৰ ব্যৱধান বেছি হ'ব পাৰে কিন্তু একেলগে দুয়োৰে যুটী বৰ আকৰ্ষণীয়। শ্বাহিদক সদায় মীৰা ৰাজপুতৰ প্ৰশংসা কৰা দেখা যায়। মীৰা ৰাজপুত সামাজিক মাধ্যমতো সক্ৰিয়।\nমীৰাৰ ইনষ্টাগ্ৰামত ২.৯ মিলিয়ন অনুসৰণকাৰী আছে। তেওঁক বহুতো প্ৰচাৰ আৰু বিজ্ঞাপনতো দেখা যায়। শ্বাহিদ কাপুৰ আৰু মীৰা ৰাজপুত আজিকালি এটা নতুন প্ৰকল্পত অধিক ব্যস্ত। মীৰা ৰাজপুতে নিজেই এটা ইনষ্টাগ্ৰাম কাহিনীৰ জৰিয়তে এইটো প্ৰকাশ কৰিছে।\nদৰাচলতে, শ্বাহিদ আৰু মীৰাৰ নতুন ঘৰটোৰ নিৰ্মাণ কাৰ্য পূৰ্ণ গতিত চলি আছে। মীৰা ৰাজপুতে ঘৰটোৰ এখন ফটো পোষ্ট কৰিছিল য'ত দুয়োকে ঘৰৰ চিৰিত থিয় হৈ থকা দেখা গৈছিল যিয়ে তেওঁলোকৰ ডুপ্লেক্স এপাৰ্টমেণ্টৰ দুটা মহলা সংযোগ কৰিব। ইনষ্টাগ্ৰাম কাহিনীত এই ছবিখন শ্বেয়াৰ কৰি মীৰা ৰাজপুতে লিখিছিল, 'ৱান ষ্টেপ এট এ টাইম' ।\nমীৰা ৰাজপুতে এই ছবিখন ইনষ্টাগ্ৰাম কাহিনীত শ্বেয়াৰ কৰিছিল। (ফটো সৌজন্যঃ mira.kapoor)\nমীৰা ৰাজপুতক এই ছবিখনত সেউজীয়া পোছাকত দেখা গৈছে। শ্বাহিদ কাপুৰেও ধূসৰ-সেউজীয়া কেজুৱেল চেহেৰাত চিৰিৰ ওপৰত থিয় হৈ আছে। আপোনাক কও যে শ্বাহিদ কাপুৰে ২০১৮ চনত এই নতুন সম্পত্তিটো ক্ৰয় কৰিছিল। এই ভৱনটোত আৰৱ-চিৰ এক মহান দৃশ্য আছে। প্ৰাপ্ত তথ্য অনুসৰি, শ্বাহিদে এই সম্পত্তিত ৪২ তম আৰু ৪৩ তম মহলা লৈছে। ইয়াৰ মূল্য ৫৬ কোটি টকা।\nডিএনএৰ প্ৰতিবেদন অনুসৰি ইয়াত প্ৰায় ৪০০০ বৰ্গফুট। শ্বাহিদ আৰু মীৰাই সদায় এই নিৰ্মাণ ক্ষেত্ৰখন পৰিদৰ্শন কৰি আছে আৰু ইয়াক ইনষ্টাগ্ৰামত আপডেট কৰিছে। দুয়ো বৰ্তমান তেওঁলোকৰ সন্তান মিসা আৰু জেনৰ সৈতে জুহুত বাস কৰে।\nআনহাতে, কামৰ ক্ষেত্ৰত শ্বাহিদ কাপুৰ পৰৱৰ্তী ছবি 'জাৰ্চি'। এইখন এখন তেলেগু চলচ্চিত্ৰৰ পুনৰ্নিৰ্মাণ। ছবিখনত পংকজ কাপুৰেও এটা গুৰুত্বপূৰ্ণ চৰিত্ৰত অভিনয় কৰিছে।\nFirst published: October 05, 2021, 15:27 IST\nBollywood celebritiesHomeMira Rajput KapoorShahid kapoor


এজাক বৰষুণৰ অপেক্ষাত দ্বিতীয় অধ্যায়(খণ্ড-১৪)\nআজি উৰুকা। ৰাতিপুৱাই গছৰ পৰা জেতুকা পাত কেইটামান চিঙি পটাত পিছি আছো। তেনেকুৱাতে ফোন টো বজা শুনি ভিতৰলৈ লৰ মাৰি গৈছো।বৰ্ষাই ফোন কৰিছে।\nবৰ্ষা_______ বিহুৰ শুভেচ্ছা থাকিল,পাগলী ।\n________ thank You, তোৰলৈও বহুত বহুত শুভেচ্ছা আৰু মৰম থাকিল। মই ফোন কৰিম বুলি ভাবিছিলোৱেই তোৰ লৈ।\nবৰ্ষা_______ হোহ, ভাবি হে থাক তই,কৰিব নোৱাৰ নহয়।\n________ নহয় অ, ৰাতিপুৱা ইটো সিটো কৰি আছিলো।এতিয়া জেতুকা খুন্দি আছিলো,তাৰ পাছতে তোৰ লৈ কৰিলো হেঁতেন।\nফোন টো কান্ধতে গুজি জেতুকা খিনি সম্পূৰ্ণকৈ পিচি আছো।\nবৰ্ষা________ জেতুকা আজি হে লগাবি মানে? মই কালিয়েই লগাই আজৰি।\n________ ওম আমাৰ ঘৰলৈ আহিবি, আইতা আৰু মামিক লৈ,আৰু তোৰ লৈ মই কানফুলি এযোৰ লৈ থৈছোঁ।\nবৰ্ষা_______ যাব পাৰিলে যাম বাৰু। মইয়ো তোৰ লৈ কিবা এটা লৈ থৈছোঁ।কিন্তু কি লৈ থৈছোঁ নকওঁ।\n________ ইহ হয় নেকি?\nতাইৰ লগত কথা পাতি পাতি জেতুকা খিনি লগাব লৈছো হাতত।\n________ কি কৰিছ?\nবৰ্ষা________ স্বাগতৰ লগত কথা পাতি আছিলো। বিহুত আহিব নোৱাৰে নহয়।মনটো ভাল লগা নাই,লগ নাপাম কাৰণে।\n________ তইয়ো স্বাগত দাক স্বাগত বুলি হে ক' নেকি?\nবৰ্ষা_______ ওম,মই আগৰ পৰাই কওঁ তেনেকৈ। কিয় সুধিলি?\n_______ নাই মানে মই প্ৰান্তিক দাক প্ৰান্তিক দা বুলি কওঁ যে এতিয়া তেনেকৈ কবলৈ মানা কৰিছে। অকল প্ৰান্তিক বুলি কবলৈ কৈছে।বেয়া পাই হেনো তেওঁ।\nমা দেউতা পাছফালে বাৰীত আছে কাৰণে তাইৰ লগত কথা বোৰ এনেকৈ খোলা খুলিকৈ পাতিছো।\nবৰ্ষা________ ওম মইয়ো তোক সেইটো কথা কম বুলি ভাবো কিন্তু তই বেয়া পাৱ বুলি হে নকওঁ।\n________ ওম, আৰু শুন চোন। তই স্বাগত দাৰ লগত এতিয়া কথা পাতিছিলি মানে?\nবৰ্ষা_______ ওম, বেছি দেৰি হোৱা নাই।তেওঁৰ ফোন টো কাটিয়েই তোৰলৈ কৰিছো। কিয়?\nসময় টো চালো ১১ টা বাজিল। মনটো খেলি মেলি লাগিছে।\n________ মই ৰাতিপুৱা শুই উঠিয়েই প্ৰান্তিকলৈ মেচেজ কৰিছিলো। বিহুৰ শুভেচ্ছা দিলো। তাৰ পাছত তেওঁ ৰাতিকৈ কথা পাতিম বুলি কলে। দিনত অফিচলৈ যাব বুলি হেনো।মই বিহুৰ দিনাও অফিচ খোলা আছে নেকি বুলি সোধাত তেওঁ খোলা বুলি কলে। কিন্তু স্বাগত দা আৰু প্ৰান্তিকে একেটা অফিচতে কাম কৰে দেখোন। তেওঁ ৰোমত আছে যেতিয়া প্ৰান্তিকো থাকিব ন'?\nবৰ্ষা_______ ওম.... স্বাগত ৰোমতে আছে, মই কথা পাতোতে প্ৰান্তিক দাই ভাত বনাই আছে বুলি কৈছিল। বিহুৰ দিনা সৱ বন্ধ থাকে। ক'ৰ অফিচ খোলা থাকিব? তোক আকৌ কিয় তেনেকৈ কলে তেওঁ?\nবৰ্ষাৰ কথা কেইটা শুনি মই আৰু নিজক চম্ভালিব নোৱাৰিলো। চকুপানী ওলাব লৈছে।। বুকু খনেও চিৰিং চিৰিং কৰিছে। ইমান মৰমত লগোৱা জেতুকা খিনিয়ে ৰং ধৰিব লৈছিল হে, ধুই পেলালো হাত খন।\n________ মই নাজানো বৰ্ষা তেওঁ কিয় এইবোৰ কৰিব লৈছে।\nসেইদিনা খন মোক জুখি চাইছো বুলি কোৱা কথাবোৰ কৈ দিলো তাইক।\n________ তেওঁৰ কি হৈছে মানে? তইয়ে ক' মোৰ কিবা বুজাত ভুল হৈছে নেকি বাৰু নে তেওঁক হেৰুওৱাৰ ভয়ত মোৰ মনটোৱে এনেই যিটি কথা ভাবি থাকিব লৈছে।\nবৰ্ষা______ আচৰিত! তেওঁ এনেকৈ ফাকি কিয় দিব লাগে মানে। তোৰলৈ দিনত ফোন কৰে নে প্ৰান্তিক দাই নে অকল ৰাতিয়ে কথা পাত'?\n_________ নাই অকল ৰাতি হে? আগতে দিনতো পতা হৈছিল,আজিকালি তেওঁৰ সময় নহয়।\nবৰ্ষা_________ কিয় দিনত ১ ঘণ্টা তেওঁলোকক লান্স ব্ৰেক দিয়ে দেখোন।তেতিয়াও কথা পাতিব পাৰে।\n__________ ১ ঘণ্টা ব্ৰেক দিয়ে বুলি গম নাপাওঁ। হব,নালাগে বাৰু তেওঁ দিনত মোৰ লগত কথা পাতিবলৈ। তেওঁৰ জিৰণিৰো কথা আছে। কিন্তু......? এই কেইদিনমানৰ পৰা তেওঁৰ কথা পতা ধৰণেই সলনি হৈ গৈছে।\nবৰ্ষা________ তই তেওঁৰ লগত কথা পাতি চা চোন। কিবা হৈছে নেকি সোধ। কথা বোৰ খোলা কৈ পাত।\nফোন টো কাটি তেওঁলৈ লগালোঁ।\nদুবাৰ ফোন কৰিলো,ৰিচিভ কৰা নাই। তিনি বাৰত ফোন টো ৰিচিভ কৰিলে।\nপ্ৰান্তিক_________ মই অফিচত আছো। কিয় ফোন কৰি আছা?\nকথা কেইটা খঙত কৈছে অলপ।\n__________ আপুনি ফাকি কিয় দিছে বাৰু মোক? আজি বিহুৰ দিনা কোনো অফিচ কছাৰী খোলা নাথাকে মই জানো।কিন্তু মই নিজতকৈও আপোনাক বেছি বিশ্বাস কৰিছিলো,আপুনি সঁচাকৈ কৈছে বুলি ভাবিছিলো। কিন্তু এতিয়া ৰোমত থাকি মোক এনেই কিয় কলে?\nহু-হুৱাই কান্দি দিলো।\nপ্ৰান্তিক_______ কোনে কলে মই ৰোমত আছো বুলি, তোমাক আকৌ মই ফাকি কিয় দিম?\n_________ মই গম নাপাওঁ বুলি ভাবিছে নেকি আপুনি? কি হৈছে মই আপোনাক সুধি আছো নহয়।কিবা হৈছে যদি কৈ দিয়ক চোন। আজিলৈকে মই আপোনাক কিবা ফাকি দিছোঁ জানো, কিন্তু আপুনি আজি কিয় মোক মিছা কথা কলে।আপোনাৰ যদি কথা পাতিবলৈ মন নাছিল,মোক কোৱা হলেও হয়।মই অলপো আপত্তি নকৰিলোঁ হেঁতেন,কিন্তু এনেকৈ.......?\nপ্ৰান্তিক________ ইমান কিয় লেকচাৰ দিছা অ তুমি? তুমি মোক মিছা কথাত চলো বুলি ভাবিছা নেকি? বিশ্বাস নকৰিলে নাই আৰু সিমানেই। সব কথা কান্দি কান্দি নকবা,মই ভাল নাপাওঁ।\n_________ অহ আপুনি এতিয়া মোৰ ওপৰত খং কৰিব পৰাও হল নেকি?\nপ্ৰান্তিক_________ খং নকৰি আৰু কি কৰিব লাগে? লোকৰ কথা শুনি মোক সন্দেহ নকৰিবা।\nকি কম মই ভাবি পোৱা নাই।হাত খন মুঠি মাৰি ধৰিছো। তেওঁ মিছা কৈছে বুলি মই গম পালো কিন্তু এতিয়া লৈকে তেওঁ নিজৰ ভুল স্বীকাৰ কৰা নাই।\n__________ ঠিক আছে আৰু একো কব নালাগে আপুনি। ঘৰ কেতিয়া আহিব কওঁক? কথা অলপ পাতিবলৈ আছে আপোনাৰ লগত।\nপ্ৰান্তিক________ নাই ঘৰ নাযাওঁ মই, সেইদিনা লগ পাওঁতে কৈছিলোৱেই সোনকালে ঘৰলৈ যাব নোৱাৰিম বুলি,আকৌ কিয় সুধি আছা?\n________ আপুনি কথা বোৰ কিয় এনেকৈ কৈছে? আৰু আপোনাক এইকেইদিন ঘৰলৈ অহা কথা সুধি থাকোতে আহিম বুলিয়ে কৈছিল চোন।\nপ্ৰান্তিক_________ তোমাৰ মন বেয়া লাগিব বুলি যাম কৈছিলো তেতিয়া।\n________ অহ হয় নেকি? মোৰ মন বেয়া লাগিব। এতিয়া কি মোৰ মন ভাল লাগি আছে?\nপ্ৰান্তিক________ সেইবোৰ মই নাজানো।\n__________ এনেকৈ কথা বোৰ কিয় কৈছে বাৰু? মই আপোনাক সন্দেহ কৰা নাই , সুধিছো হে কথাটো।\nপ্ৰান্তিক________ হব তুমি যি ভাবা ভাবি থাকা।bye\nBye কৈয়ে ফোন টো কাটি দিলে।মই কিবা কোৱালৈ নৰ'লেই।আকৌ ফোন নকৰিলোঁ মই। প্ৰথম বাৰ আজি তেওঁ মোৰ বিশ্বাস ভাঙিলে তাৰ পাছতো তেওঁ নিজৰ ভুলটো এবাৰলৈ হলেও ভাবি নাচালে।\nতেওঁ যে এতিয়া সলনি হল তাত কোনো সন্দেহ নাই। তেওঁ এতিয়া আগৰ প্ৰান্তিক হৈ থকা নাই, মোৰ দুখত দুখী,মোৰ সুখত সুখী হোৱা। মোৰ কথা বোৰ এতিয়া লেকচাৰ হল। ইমান দিনে নেদেখা ৰূপ এটা আজি দেখি মই তেওঁ সলনি হৈ যোৱা স্বভাৱ টো সহজ ভাৱেই মানি লব পৰিছো। তেওঁ দিয়া আঙুঠিটোলৈ চাইছো। আঙুঠি টোৱে মোক তেওঁৰ ভালপোৱা প্ৰমাণ দিছে যদিও তেওঁৰ আজি কথা বোৰত মোৰ যেন আজি স্থিৰতা হেৰাই গৈছে। খুলি পেলাই আঙুঠি টো বেগত ভৰাই থলো।\nফোন টো সেইখিনিতে পৰি আছে। বৰ্ষাই বাৰে বাৰে ফোন কৰিছে।মই ৰিচিভ কৰা নাই। কোনটো সতে তাইক মই এইবোৰ কথা কওঁ।\n" জীউ কত আছ'?"\nমা- হঁত ঘৰ আহিলে।\nলৰা- লৰি কৈ চকুপানী খিনি মচি ওলাই গ'লো।


হীৰুদা বিশেষ হলৌ-চোলা আৰ্হি - অসমীয়াৰ সুখ-দুখ\nHome Unlabelled হীৰুদা বিশেষ হলৌ-চোলা আৰ্হি\nহীৰুদা বিশেষ হলৌ-চোলা আৰ্হি\n১১. বিষ্ণু ৰাভা বিশেষ আৰ্হি ৩টা\n১২. তৰা দেখা দিন আৰু হৃদয়ৰ সেউজ সংকেত


ABSU protested at Chirang demand for safety of the people of BTC | শান্তিৰ বিটিচিত অশান্তি! জনসাধাৰণৰ নিৰাপত্তাৰ দাবীত এবছুৱে চিৰাঙত উলিয়ালে প্ৰতিবাদী সমদল– News18 assam\nABSU Protest at Chirang: শান্তিৰ বিটিচিত অশান্তি! জনসাধাৰণৰ নিৰাপত্তাৰ দাবীত এবছুৱে চিৰাঙত উলিয়ালে প্ৰতিবাদী সমদল\nআমটেকা , মালিভিটা আদি স্থানত ধন লুট আৰু গুলীচালনাৰ ঘটনা সংঘটিত হৈছে\nLast Updated : June 21, 2022, 16:41 IST\nজিলাখনত ধাৰাবাহিকভাৱে ডকাইতিকে ধৰি অপৰাধমূলক ঘটনা বৃদ্ধি পাই অহাৰ সময়ত আৰক্ষীয়ে ইয়াৰ সৈতে জড়িতসকলক কৰায়ত্ত কৰিব নোৱাৰা কাৰ্যক সমালোচনা কৰে এৱছুৰ সাধাৰণ সম্পাদক খনীন্দ্ৰ বসুমতাৰীয়ে ৷\nFirst published: June 21, 2022, 16:40 IST


অসমীয়াৰ সুখ দুখঃ ৮ জুলাই সংখ্যা - অসমীয়াৰ সুখ-দুখ\nHome Unlabelled অসমীয়াৰ সুখ দুখঃ ৮ জুলাই সংখ্যা\nxukhdukh.com July 08, 2013\nপ্ৰৱন্ধঃ অসমৰ ঐতিহাসিক সমাজ ৰূপান্তৰ আৰু তাৰ ভিত্তিত জনজাতীয়-জনগোষ্ঠীয় অধিকাৰৰ প্ৰশ্ন\nটেলিভিচন যোগে নাগৰিক সকলৰ মতামতো প্ৰকাশ কৰক-\nডঃ বুলজিৎ বুঢ়াগোহাঁই ৷\nপাব্লিক প্ৰভিডেণ্ড ফাণ্ড সম্পৰ্কে জানিব লগা দহটা কথা\nশিক্ষা, নিয়োগ ইত্যাদিঃ প্ৰতিম প্ৰতাপ বৰুৱাৰ লেখাঃ দ্বাদশৰ পাছত কি?\nমিচা ক’লে কি ডাল হবঃ অসমীয়া বলিউদী সংলাপ-৩, মনজিতৰ কলমত\nৰসাল হিতোপদেশতঃ ছাত্ৰ সংস্থা বিশেষ ৰসাল উক্তি\nজুতি লগা আখলতঃ তিল দি ৰন্ধা গাহৰি মাংসৰ ব্যঞ্জন\nসম্পাদকীয় কলমতঃ চ’চিয়েল মেডিয়াত লেখা আৰু মত প্ৰকাশ প্ৰসংগত\n২. মিচা ক’লে কি ডাল হবঃ অসমীয়াত বলিউদী সংলাপ-দুইঃ মনজিতৰ কলমত\n৩. প্রিয়ংকু নাৰায়ণ বৰুৱাৰ দৃষ্টিকোনঃপৰিৱর্তন জানো এনেকৈ আহে?\n৪. মামণি বাইদেউৰ সোঁৱৰণত এক কবিতাঃ অৰূপ জ্যোতি সন্দিকৈ\n৫. জুতি লগা আখলতঃ নৰসিংহৰ সৈতে কুকুৰাৰ মাংসৰ ব্যঞ্জনঃ দিগন্ত কুমাৰ ভট্টাচাৰ্য\n২. মিচা ক’লে কি ডাল হ’বঃ অসমীয়াত বলিউদী সংলাপ- মনজিতৰ কলমত\n৩. ৰসাল হিতোপদেশতঃ অজ.লা. দত্তৰ ৰসাল বাণী\n৪. বিশেষ লেখাতঃ হীৰেন ভট্টাচাৰ্যৰ কবিতাত জীৱন, প্ৰেম ইত্যাদি- ৰবীন্দ্ৰ বৰাৰ কলমত\nঅসমীয়াৰ সুখ দুখঃ হীৰুদালৈ শ্ৰদ্ধাঞ্জলিৰে বিশেষ সংখ্যাৰ লেখা\n১. হীৰুদালৈ শ্ৰদ্ধাৰ্ঘঃ ডঃ অঞ্জল বৰা\n২. পলকতে সুখ দুখৰ বতৰা\n৩. হীৰুদা বিশেষ হলৌচোলা আৰ্হি\n৪. হীৰুদাৰ নিৰ্বাচিত কবিতা\nআন আন শেহতীয়া লেখাৰ বাবে পৃষ্ঠা সমূহ চাওক আৰু\nশিতানৰ নাম লিখি সন্ধান বক্সত তাৰ সূত্ৰ বিচাৰক ৷


Voja in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Voja ar byavahar, ppali, parshwakriya, upkaar, kriya-pratikriya aaru satarkatabani\nVoja के प्रकार चुनें\nVoja Suspension Voja4Mg Tablet\nVoja ৰ মূল্য আৰু পেকৰ চাইজ - Voja Price and Pack Size in Assamese - Voja ar mulya aaru pakor size\nVoja Suspension ₹24.0 दवा खरीदें\nVoja4Mg Tablet ₹40.0 दवा खरीदें\nVoja की जानकारी\nVoja ৰ লাভ আৰু ব্যৱহাৰসমূহ- Voja Benefits & Uses in Assamese- Voja ar laabh aaru byavaharsamuh\nVoja ৰ পালি আৰু সেয়া কেনেদৰে ল'ব- Voja Dosage & How to Take in Assamese - Voja ar paali aaru xeya kenedore lobo\nVoja ৰ পাৰ্শ্চক্ৰিয়াসমূহ- Voja Side Effects in Assamese- Voja ar parshwakriyasamuh\nVoja সংক্ৰান্ত সতৰ্কতাবাণীসমূহ- Voja Related Warnings in Assamese- Voja xonkranta xatarkatabanisamuh\nঅইন দৰৱৰ সৈতে Vojaৰ গুৰুতৰ ক্ৰিয়া-প্ৰতিক্ৰিয়া- Severe Interaction of Voja with Other Drugs in Assamese- Oinor xoite Voja ar gurutor kriya-pratikriya\nVoja মতভেদসমূহ- Voja Contraindications in Assamese- Voja nishedhsamuh\nVoja ৰ বিষয়ে সততে সোধা প্ৰশ্নসমূহ- Frequently asked Questions about Voja in Assamese- Voja ar bikhoye satate xodha prashnasamuh\nখাদ্য আৰু মদৰ সৈতে Voja ক্ৰিয়া-প্ৰতিক্ৰিয়া- Voja Interactions with Food and Alcohol in Assamese- khadya aaru modor xoite Voja kriya-pratikriya\nVoja ৰ লাভ আৰু ব্যৱহাৰসমূহ - Voja Benefits & Uses in Assamese - Voja ar laabh aaru byavaharsamuh\nVoja তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nVoja ৰ পালি আৰু সেয়া কেনেদৰে ল'ব - Voja Dosage & How to Take in Assamese - Voja ar paali aaru xeya kenedore lobo\nVoja-ৰ উপাদানসমূহ - Voja Active Ingredients in Assamese - Voja-ar upadaansamuh\nVoja ৰ পাৰ্শ্চক্ৰিয়াসমূহ - Voja Side Effects in Assamese - Voja ar parshwakriyasamuh\nগৱেষণাৰ ভিত্তিত, Voja ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nVoja সংক্ৰান্ত সতৰ্কতাবাণীসমূহ - Voja Related Warnings in Assamese - Voja xonkranta xatarkatabanisamuh\nVoja-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nVoja ৰ গৰ্ভৱতী মহিলাৰ ক্ষেত্ৰত কোনো পাৰ্শ্ব-প্ৰতিক্ৰিয়া নাই।\nVoja-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাসকলে Voja ৰ মধ্যমীয়া পাৰ্শ্ব-প্ৰতিক্ৰিয়া অনুভৱ কৰিব পাৰে। আপুনি যদি কোনো পাৰ্শ্ব-প্ৰতিক্ৰিয়া লক্ষ্য কৰে লগে লগে Voja গ্ৰহণ কৰা বন্ধ কৰে। আপোনাৰ চিকিতসকৰ সৈতে যোগাযোগ কৰক আৰু আপোনাৰ চিকিতসকে সুৰক্ষিত বুলি কোৱাৰ পিছতহে পিছত ব্যৱহাৰ কৰিব।\nবৃক্কত Voja কি প্ৰভাৱ দেখা গৈছে?\nআপুনি বৃক্ক ৰ ক্ষতিৰ কোনো আশংকা নকৰাকৈ Voja গ্ৰহণ কৰিব পাৰে।\nযকৃতত Voja কি প্ৰভাৱ দেখা গৈছে?\nVoja গ্ৰহণ কৰাৰ পিছত কলিজা ত প্ৰতিকূল প্ৰভাৱ পৰিব পাৰে। আপুনি আপোনাৰ দেহত যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা বন্ধ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nহৃদযন্ত্ৰৰ ক্ষেত্ৰত Voja ৰ কি প্ৰভাৱ দেখা গৈছে?\nVoja গ্ৰহণ কৰাৰ পিছত আপোনাৰ হৃদয় ত পাৰ্শ্ব-প্ৰতিক্ৰিয়া অনুভৱ কৰিব পাৰে। যদি এয়া হয় তেন্তে ইয়াৰ ব্যৱহাৰ বন্ধ কৰিব। আপোনাৰ চিকিতসকৰ পৰামৰ্শ লওক আৰু তেখেতে কোৱা অনুসৰি কৰক।\nঅইন দৰৱৰ সৈতে Vojaৰ গুৰুতৰ ক্ৰিয়া-প্ৰতিক্ৰিয়া - Severe Interaction of Voja with Other Drugs in Assamese - Oinor xoite Voja ar gurutor kriya-pratikriya\nVoja তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nVoja মতভেদসমূহ - Voja Contraindications in Assamese - Voja nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Voja লোৱা অনুচিত যাতে -\nVoja ৰ বিষয়ে সততে সোধা প্ৰশ্নসমূহ - Frequently asked Questions about Voja in Assamese - Voja ar bikhoye satate xodha prashnasamuh\nএই Voja-এ অভ্য়াস বা নিচাৰ সৃষ্টি কৰে নেকি?\nনহয়, Voja আসক্তি সৃষ্টি কাৰক বুলি কোনো সাক্ষ্য নাই।\nVoja লোৱাৰ পিছত আপোনাৰ টোপনিভাৱ আহিব পাৰে। সেয়ে এনে কাম কৰাটো নিৰাপদ নহয়।\nহয়, কিন্তু আপুনি ডাক্তৰৰ পৰামৰ্শ অনুসাৰেহে Voja লোৱা উচিত।\nমানসিক ৰোগৰ চিকিত্সাৰ বাবে Voja লৈ কোনো লাভ নাই।\nখাদ্য আৰু মদৰ সৈতে Voja ক্ৰিয়া-প্ৰতিক্ৰিয়া - Voja Interactions with Food and Alcohol in Assamese - khadya aaru modor xoite Voja kriya-pratikriya\nখাদ্য আৰু Vojaৰ ক্ৰিয়া-প্ৰতিক্ৰিয়া\nআপনি খাদ্যৰ সৈতে Voja ল'ব পাৰে।\nমদ আৰু Vojaৰ মাজৰ প্ৰতিক্ৰিয়া\nVoja আৰু মদ একেলগে পান কৰাৰ ফলত আপোনাৰ দেহত গুৰুতৰ প্ৰভাৱ পেলাব পাৰে।\nVoja ৰ অনুকল্প - Substitutes for Voja in Assamese\nVoja के लिए सारे विकल्प देखें\nআপুনি বা আপোনাৰ পৰিয়ালৰ কোনোবাই Voja লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Voja ব্যৱহাৰ কৰিছিল নেকি?\nআপুনি কিমান পৰিমাণে Voja সেৱন কৰিছিল?\nআপুনি Voja ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Voja সেৱন কৰে?


Good Morning ! আহক এনেকুৱাকৈ চাহ একাপ বনাই দিনটোৰ আৰম্ভণি কৰো...– News18 assam\nGood Morning: আহক এনেকুৱা চাহ একাপ বনাই দিনটোৰ আৰম্ভণি কৰো ! এই চাহ কাপেই আমাক নিৰোগী কৰি ৰাখিব...\nAmazing Benefits Of Drinking Ginger Tea: এক জনপ্ৰিয় চাহ হৈছে আদা (ginger) চাহ (tea)। হয়, ইয়াৰ বহুতো ঔষধি গুণ আছে যি আমাক বাৰিষা (Monsoon) ৰোগৰ পৰা সুৰক্ষিত কৰিব পাৰে।\nLast Updated : August 14, 2021, 10:04 IST\nAmazing Benefits Of Drinking Ginger Tea: সাধাৰণতে আমি দিনটো চাহৰ সৈতে আৰম্ভ কৰোঁ, কিন্তু যদি আপুনি এই চাহত সামান্য পৰিৱৰ্তন কৰে, আপুনি কেৱল গোটেই দিনটো শক্তিৰে পৰিপূৰ্ণ হোৱাই নহয় লগতে বাৰিষাৰ ৰোগৰ পৰাও নিজকে সুৰক্ষিত কৰিব পাৰে। তেনে এক জনপ্ৰিয় চাহ হৈছে আদা (ginger) চাহ (tea)। হয়, ইয়াৰ বহুতো ঔষধি গুণ আছে যি আমাক বাৰিষা (Monsoon) ৰোগৰ পৰা সুৰক্ষিত কৰিব পাৰে। ইয়াৰ এণ্টি ইনফ্লেমেটৰী, এণ্টি-বেক্টেৰিয়া আৰু এণ্টি-অক্সিডেণ্ট গুণাগুণ আছে যি শৰীৰত প্ৰদাহ, সংক্ৰমণ প্ৰতিৰোধ কৰিবলৈ অত্যাৱশ্যকীয়। ই ভিটামিন এ, ভিটামিন ই, iron, ভিটামিন ডি আৰু কেলচিয়ামত সমৃদ্ধ যি চৰ্দি প্ৰতিৰোধ কৰাত অতি উপকাৰী। গতিকে আদা চাহ খাই আমি আন কি লাভালাভ (benefits) পাব পাৰো জানো আহক।\n১. চৰ্দি আঁতৰাই ৰাখিব\nযদি বাৰিষাত আদা চাহ খোৱা হয়, অতি উপকাৰী। ইয়াত থকা এণ্টিবেক্টেৰিয়েল গুণাগুণবোৰে আমাক সংক্ৰমণৰ পৰা সুৰক্ষিত কৰে, যাৰ ফলত কাহ আৰু চৰ্দি প্ৰতিহত হয়।\n২. ৰোগ প্ৰতিৰোধ ক্ষমতা বৃদ্ধি হয়\nআদা এণ্টি-বেক্টেৰিয়া আৰু এণ্টি অক্সিডেণ্ট গুণাগুণেৰে সমৃদ্ধ। এইবোৰ উপাদান যি আমাক যিকোনো ৰোগৰ পৰা সুৰক্ষিত কৰে যি আমাৰ ৰোগ প্ৰতিৰোধ ক্ষমতা শক্তিশালী ৰাখে। আদাত থকা ভিটামিন চি ৰোগ প্ৰতিৰোধ ক্ষমতা বৃদ্ধিত যথেষ্ট সহায়ক।\n৩. মেদবহুলতা হ্ৰাস কৰক\nযদি আপুনি ৰাতিপুৱা আদা চাহ খাবলৈ অভ্যস্ত হয়, ই আপোনাৰ ওজন নিয়ন্ত্ৰণ কৰাত যথেষ্ট সহায় কৰিব। দৰাচলতে, আদাত কৰ্টিচোল উপাদান থাকে যি শৰীৰত সঞ্চিত অতিৰিক্ত চৰ্বি হ্ৰাস কৰিবলৈ সক্ষম।\n৪. হজম উন্নত কৰক\nযদি আপোনাৰ গেছ, কোষ্ঠকাঠিন্য আৰু ইনডাইজেছন আছে, আদা চাহ খাব। ইয়াৰ গ্ৰহণে সকলো পাচন সমস্যাৰ পৰা সকাহ দিয়ে।\nFirst published: August 14, 2021, 10:04 IST\nGinger TeaHealth BenefitsTEA


দৈনিক জনমভূমি - অসমীয়া ৱিকিপিডিয়া\nজনমভূমি গ্ৰুপ অফ পাব্লিকেশ্যন\nদৈনিক জনমভূমি (ইংৰাজী: Dainik Janambhumi) হৈছে এখন অসমীয়া ভাষাৰ দৈনিক বাতৰি কাকত। যোৰহাটৰ তুলসী নাৰায়ণ শৰ্মা পথত অৱস্থিত জনমভূমি গ্ৰুপ অফ পাব্লিকেশ্যন নামৰ প্ৰতিষ্ঠানটোৱে এই বাতৰি কাকতখন প্ৰকাশ কৰে। এই বাতৰি কাকতখন সমসাময়িকভাৱে গুৱাহাটী, যোৰহাট আৰু তিনিচুকীয়াৰ পৰা প্ৰকাশ পাই আহিছে। ১৯৭২ চনত দৈনিক জনমভূমি কাকতখন প্ৰথম প্ৰকাশ পায়। ২০০৪ চনৰ পৰা কাকতখনৰ দ্বিতীয় সংস্কৰণটো গুৱাহাটী আৰু তৃতীয় সংস্কৰণটো তিনিচুকীয়াৰ পৰা প্ৰকাশ পায় আহিছে। ১জুন,২০২২ ত কাকতখনে ৫০ টা বছৰ সম্পূৰ্ণ কৰে ।\n3 পৰিপূৰক সমূহ\n১৯৭২ চনত যোৰহাটৰ পৰা দৈনিক জনমভূমি কাকতখন প্ৰথম প্ৰকাশ পায়। কনক চন্দ্ৰ ডেকা আৰু দেৱেশ্বৰ শৰ্মাই যুটীয়াভাৱে ইয়াক প্ৰতিষ্ঠা কৰিছিল। প্ৰথমতে বাতৰি কাকতখন কেৱল যোৰহাটৰ পৰাহে প্ৰকাশ পাইছিল। কাকতখনৰ প্ৰচলন আৰু জনপ্ৰিয়তাৰ প্ৰতি লক্ষ্য ৰাখি বৰ্তমান ইয়াক একেলগে তিনিচুকীয়া, যোৰহাট আৰু গুৱাহাটীৰ পৰা প্ৰকাশ কৰা হয়।\nএই কাকতখনে অসমক কেন্দ্ৰ কৰি সমগ্ৰ উত্তৰ পূব ভাৰতৰ বিষয়ে লগতে কিছু পৰিমাণে আন্তৰ্জাতিক বা-বাতৰি, আলোকচিত্ৰ আদি পৰিবেশন কৰি আহিছে। বৰ্তমান দৈনিক জনমভূমিৰ ইণ্টাৰনেট সংস্কৰণ উপলব্ধ। ইয়াৰ ইণ্টাৰনেট সংস্কৰণটো বিনামূলীয়া আৰু বিশ্বৰ যিকোনো ঠাইৰপৰা ইয়াক পঢ়িব পৰা যায়।\nকাকতখনত সাধাৰণতে ১৪টা পৃষ্ঠা সন্নিবিষ্ট থাকে। প্ৰত্যেক পৃষ্ঠা অনুসৰি বাতৰিৰ প্ৰকাৰবোৰ শ্ৰেণীকৰণ কৰা হয়। পৃষ্ঠাসমূহ সাধাৰণতে আঞ্চলিক বাতৰি, সম্পাদকীয় শিতান, সাহিত্য, আন্তৰ্জাতিক বাতৰি, খেল-জগত আদিৰ দৰে ভাগত বিভক্ত থাকে।\nপৰিপূৰক সমূহ[সম্পাদনা কৰক]\nমুখ্যত বাতৰি কাকতখনক বাহিৰেও, কাকতখনে সময়ে সময়ে কিছুমান পৰিপূৰকো প্ৰকাশ কৰি আহিছে, তাৰে কেইখনমান হৈছে:\nবসুন্ধৰা: এইখন প্ৰত্যেক দেওবাৰে নিয়মিতভাৱে প্ৰকাশ পায়।\nপ্ৰান্তৰ: কাকতখনৰ এই পৰিপূৰিকা প্ৰত্যেক বুধবাৰে প্ৰকাশ হয়।\n↑ Chandra Nath Boruah. Assamese response to regionalism. Mittal Publications. পৃষ্ঠা. 101–. ISBN 978-81-8324-281-3. http://books.google.com/books?id=r21CqfspU1MC&pg=PA101। আহৰণ কৰা হৈছে:7November 2012.\n↑ "About the Dainik Janmabhumi". http://www.dainikjanambhumi.co.in/current/about.html। আহৰণ কৰা হৈছে:7November 2012.\n↑ 3.0 3.1 3.2 "Dainik Janambhumi Assamese E-paper - Read Assamese Newspaper Online for Free". assamjournal. http://www.assamjournal.com/2011/04/dainik-janambhumi-assamese-e-paper-read.html। আহৰণ কৰা হৈছে: December 17, 2012.\n↑ "গৌৰৱময় ৫০ বছৰ:'দৈনিক জনমভূমি'ৰ সোণালী বৰ্ষ উদযাপন". assamjournal. https://janambhumi.in/VG1wUk1FOVVVVEJOWnowOQ==/%E0%A6%97%E0%A7%8C%E0%A7%B0%E0%A7%B1%E0%A6%AE%E0%A7%9F--%E0%A6%AC%E0%A6%9B%E0%A7%B0:%E0%A6%A6%E0%A7%88%E0%A6%A8%E0%A6%BF%E0%A6%95-%E0%A6%9C%E0%A6%A8%E0%A6%AE%E0%A6%AD%E0%A7%82%E0%A6%AE%E0%A6%BF%E0%A7%B0-%E0%A6%9C%E0%A6%A8%E0%A7%8D%E0%A6%AE%E0%A6%A6%E0%A6%BF%E0%A6%A8-%E0%A6%89%E0%A6%A6%E0%A6%AF%E0%A6%BE%E0%A6%AA%E0%A6%A8.html। আহৰণ কৰা হৈছে: 01-06-2022.\nবৰ্তমান এই কাকত খনৰ পৃষ্ঠাৰ সংখ্য়া ১৬\n"https://as.wikipedia.org/w/index.php?title=দৈনিক_জনমভূমি&oldid=323473"ৰ পৰা অনা হৈছে\nএই পৃষ্ঠাখন ০৬ জুন, ২০২২ তাৰিখে ১০:২৭ বজাত অন্তিম সংশোধন কৰা হৈছিল।


ৰক্তিম- গীতেৰে কথাৰে: মেকুৰী, বৰ্ত্তমান, প্রেম আৰু মানুহ\nমুখত পোৱালী কেইটালৈ ঘৰ বিচাৰি ঘূৰি ফুৰা মেকুৰী জনীৰ লেখীয়াকৈ জীবনটো চলাই নিম বুলি ভবা মানুহ বহু আছে। কোনো 'প্রত্যুৎপন্নমতী' কোনো 'যত্ভবিষ্য' কোনো 'অনাগতবিধাতা'। সকলোৰে নিজস্ব গতি আছে। শেষ আছে। আমি সকলো উপঙি আছো, গৈ আছো সময় সাগৰত। ক'লৈ? ক'ব পৰা জন ভগবান (?)।\nজীবনৰ সংজ্ঞা ব্যক্তিবিশেষে সদায় বেলেগ। পৰীক্ষাৰ কাৰণে মুখস্ত কৰাৰ দৰে জন্ম-মৃত্যুৰ মাজৰ সময়ছোৱা আনৰ জীৱন চাই মুখস্ত কৰিব নোৱাৰি। 'বৰ্ত্তমান'- অতীত পাৰ কৰি ভবিষ্যতলৈ যাব বিচৰা এক দূৰন্ত যৌবন। বৰ্ত্তমান- এডাল সৰল ৰেখা। তিনিটা ষ্টপেজৰ এক সৰল ৰেখা- কালি,আজি আৰু কালি। বৰ্ত্তমান- জীৱন।\nপৃথিবীখন এটি ধুলিকণাৰ দহ হাজাৰ অৰ্বুদ ভাগৰ এক বুলি ক'লে নিশ্চয় বিশাল বুলি কোৱা হব, যদি আমি মহাকাশৰ সংজ্ঞা বিচাৰো। সেই পৃথিবীৰ মাজত 'আমি'। আমাৰ মাজত 'মই'। মোৰ মাজত 'অহংকাৰ'। অহংকাৰৰ মাজত 'পতন'। কিমান সুস্পষ্ট নিয়ম। কিমান বিধিসন্মতভাবে আমি শেষ কৰো আমাক। নিশ্চিত 'অন্ত'ৰ জ্ঞান থকাৰ পাছতো 'জীৱন-বিজ্ঞান'ৰ 'পতনৰ নিয়ম' মানি চলা যেন এক আদিম নিচা। 'জীৱন' নিচাৰ লগত প্রায় হাৰে জীৱনৰ নিচা বুজি নোপোৱাজনৰ হাতত। বেয়াৰ পোহৰত ভালটো সেয়ে হয়তো আটাইতকৈ বেছি জিলিকে।\n'প্রেম'- মোৰ জীৱন তোমাৰ হাতত, তোমাৰ জীৱন মোৰ হাতত। 'থিঅ'ৰি অফ পেৰেডক্চ অফ লাইফ'। জীৱনৰ চফ্টৱেৰটো খেলিমেলি কৰি দিয়া এটা স্ববিৰোধী বাগ (?)। ব্যক্তি আৰু ঘটনাবিশেষে স্বাদ তিতা বা মিঠা। মানুহক জ্ঞানী কৰে বা সাজে জধামূৰ্খ। অভিজ্ঞতাৰ নিচাহীন সুৰাত এচুমুক নিশ্চিত সকলোৰে। আমি ডাঙৰ হও তেনেকৈয়ে।\nএখন পৃথিবী। সকলো এক হ'ম। কথা পাতিম, গান গাম। যাত্রা কৰিম পৃথিবীৰ শেষলৈ একেলগে। প্রেমকো দেখুৱাই দিম প্রেমৰ তলি উদং হোৱাকৈ ইজনে সিজনক ভালপোৱাৰ হেঁপাহ আমাৰো আছে। মানুহৰ প্রতি মানুহৰ হেঁপাহ। মানুহৰ প্রতি মানুহৰ মৰম।\nএটা জীৱনত ৯ টা জীৱন জীয়াব লাগিব...মানুহ হৈ।\nPosted by Ractim Goswami at 2:26 AM\nLabels: abstract, Assam, Assamese, Assamese Music, bhupen hazarika, Bishnu Rabha, Bishnu Sangeet, Jayanta Hazarika, literature, Marx, Music, Poetry, Ractim, কবিতা


বিশ্লেষণঃ কৰ’না কণ্ট্ৰোলঃ কেনেকৈ সফল হৈছে 'দিল্লী মডেল'? :: শোণিত কুমাৰ গোস্বামী - অসমীয়াৰ সুখ-দুখ\nHome ANALYSIS ARTICLE RECENT SONIT KUMAR GOSWAMI প্ৰৱন্ধ বিশ্লেষণ শোণিত কুমাৰ গোস্বামী বিশ্লেষণঃ কৰ’না কণ্ট্ৰোলঃ কেনেকৈ সফল হৈছে 'দিল্লী মডেল'? :: শোণিত কুমাৰ গোস্বামী\nবিশ্লেষণঃ কৰ’না কণ্ট্ৰোলঃ কেনেকৈ সফল হৈছে 'দিল্লী মডেল'? :: শোণিত কুমাৰ গোস্বামী\nxukhdukh.com July 22, 2020 ANALYSIS, ARTICLE, RECENT, SONIT KUMAR GOSWAMI, প্ৰৱন্ধ, বিশ্লেষণ, শোণিত কুমাৰ গোস্বামী,\nকৰ’না কণ্ট্ৰোলঃ কেনেকৈ সফল হৈছে 'দিল্লী মডেল'?\nবৰ্তমান সৰ্বাধিক চৰ্চা পাবলৈ সক্ষম হোৱা বিষয়টো হৈছে দিল্লীৰ কৰ’না নিয়ন্ত্ৰণৰ মডেল। ক্ষীপ্ৰতাৰে অধিক লোকৰ ওপৰত কৰা টেষ্টিং, কনটেইন্টমেন জ’ন মানে ভাইৰাছ প্ৰতিৰোধ কৰা অঞ্চলত তীক্ষ্ণ নজৰ ৰখা আৰু আক্ৰান্ত ৰোগীক অকলশৰীয়াকৈ (Isolation) ৰখা কাৰ্যপন্থাৰ জড়িয়তে বৰ্তমান কৰ’নাক নাকী লগাবলৈ সক্ষম হৈছে দিল্লীৰ কেজৰিৱাল চৰকাৰ।\nসোমবাৰে দিল্লী এইমছৰ সঞ্চালক ডাঃ ৰণদ্বীপ গুলেৰীয়াই এয়া ব্যক্ত কৰিছে যে দিল্লীত চৰকাৰে সৰ্বাধিক টেষ্টিঙৰ জড়িয়তে চলোৱা সমীক্ষাৰ পৰা এই কথা স্পষ্ট হৈছে যে দিল্লীত কৰ’না আক্ৰান্তৰ সংখ্যাৰ যি পৰিসংখ্যাৰ শীৰ্ষতম স্তৰ, সেয়া অতিক্ৰম হৈছে। তাৰ অৰ্থ হৈছে যিটো মহামাৰী বিজ্ঞানত পিক্ বুলি কোৱা হয়, সেইটো পাৰ হৈছে আৰু এই হাৰ নিয়ন্ত্ৰণৰ দিশত। তথাপি ভাইৰাছৰ পৰা বাছি থকাৰ বাবে প্ৰয়োজনীয় নীতি-নিয়ম-পদক্ষেপবোৰ মানি চলি থাকিবলৈ তেওঁ সকলোকে আহ্বান জনাইছে। উল্লেখ্য যে দিল্লীত শেহতীয়াকৈ বিগত ২৪ঘন্টাত ধৰা পৰা কৰ’না ৰোগীৰ পৰিসংখ্যা নিম্নগামী হ’বলৈ আৰম্ভ কৰিছে। এয়া আশাব্যঞ্জক কথা। অৱশ্যে অভিজ্ঞ ৰাজনীতিকৰ পৰিচয় দি দিল্লীৰ জনপ্ৰিয় মুখ্যমন্ত্ৰী অৰৱিন্দ কেজৰিৱালে দিল্লীৰ সফলতাৰ বাবে কেন্দ্ৰীয় চৰকাৰৰ লগতে সকলো দল-সংগঠনক সহায়-সহযোগিতাৰ বাবে ধন্যবাদ জনাইছে।\nদেশৰ ৰাজধানী দিল্লীৰ কিছুমান কথা সুকীয়া। জনসাধাৰণৰ প্ৰতি আগবঢ়োৱা সহায়-সহযোগিতাই এই মহানগৰীক বিশ্বৰ অন্যতম লেখত ল’বলগীয়া মহানগৰী কৰি তুলিছে। শিক্ষিত মানুহৰ, কৰ্মী মানুহৰ জীৱিকাৰ সন্ধান পোৱা বাসস্থানৰূপে পৰিচিত দিল্লী। ৩কোটিৰো অধিক লোকৰ বাসস্থান এই দিল্লী বিশ্বৰ অন্যতম ঘন জনবসতি থকা চহৰ। স্বাভাৱিকভাৱেই জনসংখ্যাৰ ইমান ঘনত্ব, বিশ্বৰ সকলো প্ৰান্তৰ পৰা আগমন হোৱা লোকৰ প্ৰৱেশদ্বাৰ এই মহানগৰী কৰ’নাৰ দ্বাৰা সৰ্বাধিক ক্ষতিগ্ৰস্ত হৈছিল। দেশত কৰ’নাৰ বিভীষিকাৰ আৰম্ভনি হোৱাৰ সমান্তৰালকৈ চলি থকা লকডাউনত এই মহানগৰী জামাতৰ কথাৰে দুঃচৰ্চালৈ আহিছিল। দিল্লীৰ পৰাই ভাইৰাছ বিয়পি পৰিছে বুলি দেশৰ জনতাই ভাৱিবলৈ বাধ্য হৈ পৰিছিল। এই মহানগৰৰ মানুহক হাৰিয়ানা, উত্তৰ-প্ৰদেশৰ মানুহে বেয়া পাবলৈ আৰম্ভ কৰিছিল। তীব্ৰ গতিত বৃদ্ধি পোৱা কৰ’না ৰোগীৰ সংখ্যাই শংকিত কৰি তুলিছিল কাষৰীয়া ৰাজ্যৰ সাধাৰণ জনতাক। কিন্তু আজিৰ তাৰিখত কথাবোৰ সলনি হৈছে।\nবিগত ১ জুনৰ পৰা কেন্দ্ৰই তলা খোলা কাৰ্যসূচী হাতত লোৱাৰ পাছৰ পৰা তলাবন্ধ মানে লকডাউন কাৰ্যসূচী দিল্লীয়ে লোৱা নাই। অৰ্থনৈতিক দিশটোৰ প্ৰতি লক্ষ্য ৰাখি মুখ্যমন্ত্ৰী কেজৰিৱাল তেনে সিদ্ধান্ত লোৱাৰ পৰা বিৰত আছে। কিন্তু লগতে তেওঁ দিল্লীৰ বাসিন্দাৰ ছোৱাব টেষ্টিং ক্ষীপ্ৰতাৰে বৃদ্ধি কৰিছিল। এনে কৰাৰ ফলত ভাইৰাছটোত পজিটিভ হোৱা লোকৰ সংখ্যা বৃদ্ধি পাইছিল সঁচা কিন্তু দিল্লীৰ অঞ্চলবিশেষে কৰ’নাৰ উপস্থিতি সম্পৰ্কে এক স্পষ্ট ধাৰণা গঢ় লৈ উঠিছিল। এই কাৰ্যই বেমাৰটোক নিয়ন্ত্ৰণ কৰাৰ ক্ষেত্ৰত সহায় কৰিছে। মঙলবাৰলৈ দিল্লীত লক্ষাধিক লোকৰ সংখ্যা কৰনা পজিটিভত আছে সঁচা কথা কিন্তু সক্ৰিয় ৰোগীৰ সংখ্যা মাথো পোন্ধৰ হাজাৰহে আছেগৈ। ইয়াৰ অৰ্থ এয়াই যে কেজৰিৱাল চৰকাৰে লোৱা ব্যৱস্থাবোৰৰ জড়িয়তে সুস্থ হৈ উঠা ৰোগীৰ সংখ্যা বৃদ্ধি পাই গৈ আছে।\nদিল্লীৰ কৰ’না মডেল অন্য একো নহয় কিন্তু সেয়া হৈছে মাত্ৰাধিক টেষ্টিং আৰু ক্ষেত্ৰভিত্তিক লকডাউনৰ সুসংহত পদক্ষেপবোৰেই। উল্লেখ্য যে মঙলবাৰৰ (২১ জুলাই) দিনটোত দিল্লীত সম্পন্ন হোৱা Serological surveyৰ প্ৰতিবেদন প্ৰকাশ কৰা হয়। এই সমীক্ষা কেন্দ্ৰীয় স্বাস্থ্য আৰু পৰিয়াল কল্যাণ মন্ত্ৰণালয়ে সম্পন্ন কৰিছিল। ২৭ জুনৰ পৰা ১০ জুলাইৰ ভিতৰত লোৱা ২১,৩৮৭টা চেম্পলৰ পৰীক্ষাৰ দ্বাৰা এই ছেৰ’ল’জিকেল (Serological) সমীক্ষা কৰা হয়। এই পৰীক্ষাৰ দ্বাৰা মানৱ শৰীৰৰ ৰোগ প্ৰতিৰোধৰ ক্ষমতা কিমান সেয়া সমীক্ষা কৰা হৈছিল। বিভিন্ন অঞ্চলৰ সমূহীয়া সমীক্ষাৰ ফলাফলত দিল্লীৰ ২৩ দশমিক চাৰি-আঠ শতাংশ লোকৰ কৰনা প্ৰতিৰোধী ক্ষমতা গঢ় লৈ উঠিছে বুলি মন্ত্ৰণালয়ে নিশ্চিতি দিছে। ইয়াৰ অৰ্থ এয়াই যে দিল্লীৰ ইমান শতাংশ লোকৰ কৰনা হৈ গৈছে আৰু তেওঁলোক নিজে নিজে ঠিক হৈ গৈছে। ২৩.৪৮ শতাংশৰ Serological সমীক্ষাৰ পৰা এই কথা স্পষ্ট হৈ পৰিছে যে কৰ’নাৰ গণ-সংক্ৰমণ দিল্লীত হোৱা নাই। স্বাস্থ্য মন্ত্ৰণালয়ৰ তথ্যত এই কথা প্ৰকাশ যে যদিহে দিল্লীত গণ-সক্ৰমণ হ’লহেতেন তেন্তে আক্ৰান্ত ৰোগীৰ সংখ্যা ৪৭লাখৰো অধিক হ’লহেতেন কিন্তু তেনে হোৱা নাই। মঙলবাৰৰ দিনটোলৈ কৰনাই আক্ৰান্ত কৰাৰ লোকৰ সংখ্যা ১,২৩,৭৪৭ গৰাকী। এই ক্ষেত্ৰত কেন্দ্ৰ চৰকাৰৰ সূত্ৰত প্ৰকাশ যে দিল্লী চৰকাৰে লোৱা ব্যৱস্থাৱলী যেনে আংশিক ক্ষেত্ৰভিত্তিত লকডাউন, পজিটিভ হোৱাৰ লগে লগেই ঘৰত অকলশৰীয়াকৈ থকা, ৰোগীক সোনকালেই চিকি९সা কৰোৱা আদি কামবোৰে দিল্লীত ৰোগ প্ৰতিৰোধ কৰাৰ ক্ষেতৰত সফলতা দিছে। দিল্লীৰ সফলতাৰ পাছত এতিয়া সমগ্ৰ দেশত পৰ্যায়ক্ৰমে Serological পৰীক্ষা ৰাজ্যবোৰত সম্পন্ন কৰা হ’ব বুলি কেন্দ্ৰীয় স্বাস্থ্য মন্ত্ৰণালয়ে স্পষ্ট কৰিছে।\nকৰ’না ৰোগ প্ৰতিৰোধৰ একমাত্ৰ উপায় হৈছে টেষ্টিং কৰা। অধিক টেষ্টিং হোৱাৰ ফলত ৰোগীৰ সংখ্যা বৃদ্ধি পোৱাটো স্বাভাৱিক কথা। কিন্তু ৰোগীৰ সংখ্যা বৃদ্ধি পোৱাৰ কথাটোত উত্তেজিত হৈ শংকিত হৈ থাকিলে ক্ষতি সাধাৰণ ৰাইজৰেই। তাৰ সলনি স্বাস্থ্য পৰীক্ষাৰ অন্তত ধনাত্মক ফলাফল অথবা কৰ’নাৰ লক্ষণ নিজৰ গাত অহা বুলি সন্দেহ হোৱাৰ লগে লগে টেষ্টিং কৰি ঘৰতেই আৱদ্ধ হৈ অকলশৰীয়াকৈ থকাৰ কাৰ্যপন্থা কটকটীয়াকৈ ল’ব পাৰিলে সফলতা পোৱাটো খাটাং। কিন্তু এনে কৰাৰ সলনি ৰাজ্যবোৰত ভাইৰাছটোক লৈ সাধাৰণ ৰাইজক অধিক শংকিত কৰি তোলাৰ এক অঘোষিত প্ৰতিযোগিতাৰ আৰম্ভ হৈছে। স্বাস্থ্য মন্ত্ৰণালয়ে সম্পন্ন কৰা শেহতীয়া সমীক্ষাই কেতবোৰ কথা স্পষ্ট কৰিছে। আগন্তুক দিনলৈ কথাবোৰ অধিক স্পষ্ট হ’ব। আশা কৰো দিল্লীত কেজৰিৱালে সমন্বিতে সকলোৱে লোৱা পদক্ষেপক আৰ্হি হিচাপে লৈ দেশৰ পৰা কৰ’না ভাইৰাছ শীঘ্ৰেই নিৰ্মূল হ’ব।\nলেখক নতুন দিল্লী নিবাসী এগৰাকী জ্যেষ্ঠ সাংবাদিক, ফোনঃ ৯৮৯৯৬৬০৫৮২। তেখেতৰ আন আন প্ৰকাশিত লেখাৰ পঢ়িবলৈ তলৰ সূত্ৰত ক্লিক কৰকঃ\nTags # ANALYSIS # ARTICLE # RECENT # SONIT KUMAR GOSWAMI # প্ৰৱন্ধ # বিশ্লেষণ # শোণিত কুমাৰ গোস্বামী\nBy xukhdukh.com on July 22, 2020\nLabels: ANALYSIS, ARTICLE, RECENT, SONIT KUMAR GOSWAMI, প্ৰৱন্ধ, বিশ্লেষণ, শোণিত কুমাৰ গোস্বামী


কেন্দ্ৰীয় মন্ত্ৰী হৰচিমৰাট কৌৰৰ পদত্যাগ, অতিৰিক্ত দায়িত্ব অৰ্পন নৰেন্দ্ৰ সিং তোমৰক… - News in Assam- Career News in India\nকেন্দ্ৰীয় মন্ত্ৰী হৰচিমৰাট কৌৰৰ পদত্যাগ, অতিৰিক্ত দায়িত্ব অৰ্পন নৰেন্দ্ৰ সিং তোমৰক…\nচৰকাৰৰ কৃষক বিৰোধী নীতিৰ প্ৰতিবাদত কেন্দ্ৰীয় মন্ত্ৰী হৰচিমৰাট কৌৰে পদত্যাগ কৰাৰ বাবে প্ৰধানমন্ত্ৰী নৰেন্দ্ৰ মোডীৰ জন্মদিনৰ দিনাই চৰকাৰৰ ওচৰত প্ৰস্তাব দখিল কৰে। আজি ভাৰতৰ ৰাষ্ট্ৰপতি ৰামনাথ কোবিন্দে এই পদত্যাগ প্ৰস্তাৱ স্বীকাৰ কৰে। প্ৰধান মন্ত্ৰী নৰেন্দ্ৰ মোডীৰ পৰামৰ্শ মতে পদত্যাগ পত্ৰ গ্ৰহন কৰে। বিজেপিৰ সৈতে মিত্ৰজোঁটত থকা অকালি দলৰ নেত্ৰীগৰাকীয়ে পদত্যাগ কৰাৰ লগে লগে ৰাজনৈতিক মহলত তীব্ৰ প্ৰতিক্ৰিয়াৰ সৃষ্টি হৈছে।\nউল্লেখ্য যে, ৰাষ্ট্ৰপতিয়ে কেবিনেট মন্ত্ৰী নৰেন্দ্ৰ সিং তোমৰক খাদ্য প্ৰসংস্কৰন উদ্যোগ মন্ত্ৰালয় বিভাগৰ অতিৰিক্ত দায়িত্ব অৰ্পন কৰা হৈছে।\nকেন্দ্ৰীয় মন্ত্ৰী হৰচিমৰাট কৌৰে পদত্যাগ কৰাৰ কথা শেহতীয়াকৈ ঘোষণা কৰিছে অকালি দলৰ নেতা সুখবীৰ সিং বাদলে। অৱশ্যে পদত্যাগ কৰিলেও মোডী চৰকাৰলৈ সমৰ্থন থকাৰ কথা প্ৰকাশ কৰিছে মন্ত্ৰী হৰচিমৰাট কৌৰে।\nপোন প্ৰথম বাৰৰ বাবে ৰাজ্য সভাৰ সাংসদৰ ক’ৰোনাত মৃত্যু….\n‘মোডী চৰকাৰে কিয় ইমান অপমান কৰে ক’ৰোনা যোদ্ধাক?’ ৰাহুল গান্ধী…..\n'মোডী চৰকাৰে কিয় ইমান অপমান কৰে ক’ৰোনা যোদ্ধাক?' ৰাহুল গান্ধী…..


কথানদীৰ কথা : পপকৰ্ন, ক’ল্ড ড্ৰিংকছ আৰু লোকজীৱনৰ ফিউজন - (বৰ্ণালী বৰুৱা দাস) - মুক্ত চিন্তা\nকথানদীৰ কথা : পপকৰ্ন, ক’ল্ড ড্ৰিংকছ আৰু লোকজীৱনৰ ফিউজন - (বৰ্ণালী বৰুৱা দাস)\n১) পাতনিতে অলপ ব্যক্তিগত বকলা :\nযোৰহাটৰ ইলি হলত এবাৰ জাহ্নু বৰুৱাৰ ‘অজেয়’ চাবলৈ গৈছিলো। টিকট কাউন্টাৰ তেতিয়ালৈকে খোলাই নাই। হলৰ ওচৰত মানুহ-দুনুহ নাই। ব্যস্ত ফুটপাথ। চিনেমাৰ প’ষ্টাৰলৈ চাবলৈ কাৰো আহৰি নাই। আমি বাহিৰতে ৰ’লো। দৰ্শক নাহিবই নেকি! নাহিলে শ্ব’টো নহ’বই নেকি! ভাল অসমীয়া চিনেমা চাবলৈ গ’লে সদায় হোৱা উৎকণ্ঠাটো বাঢ়ি আহিল। তেনেতে দেখিলো, আন এজন মানুহেও হলৰ সন্মুখত বাৰে বাৰে ঘড়ীলৈ চাই একেই উৎকণ্ঠাৰে পায়চাৰি কৰি আছে। মই লাহেকৈ গৃহস্থক ক’লো, চোৱা, তেওঁৰো আমাৰ নিচিনাই অৱস্থা! আমিতো অন্ততঃ তিনিজন। তেওঁৰ তাকো নাই। পৰিয়ালৰ মানুহেও তেওঁক লগ দিয়া নাই। আই ঐ দেহি, চিনাকি হ’ব লাগিব দেই মানুহজনৰ লগত! কাষ চাপি গ’লো। তেৱেঁই আৰম্ভ কৰিলে - “চিনেমা চাবলৈ আহিছে নেকি? মিনিমাম আঠ-দহজন মানুহ নহ’লে শ্ব নহ’ব কিন্তু।” তেনেতে আৰু দুহাল ল’ৰা-ছোৱালী ওলালহি। মানুহজনে অলপ বিৰক্তিৰেই ‘চুহ’ শব্দ এটা কৰি টিকট কাউন্টাৰ খুলিবলৈ গ’ল। আমাৰ ভুল ভাগিল। সেইজন ভাল অসমীয়া চিনেমাৰ নিঠৰুৱা দৰ্শক নহয়। হলৰ কৰ্মচাৰীহে।\nযি নহওক, তাৰ পাছতে কোলাত কেঁচুৱা লৈ অহা আৰু এহাল দম্পত্তিৰ আবিৰ্ভাব ঘটিল আৰু আমাৰ তিনিজনক ধৰি মুঠ ন-জন দৰ্শক হোৱাত শ্ব’টো হ’ব বুলি ঘোষণা কৰিলে। সেই ছ-জন সহ-দৰ্শকৰ স’তে আমি ‘অজেয়’ চালো। জাহ্নু বৰুৱাৰ আন এখন সুন্দৰ ছবি। পিছে দৰ্শকৰ খালি আসনবোৰে মনটো হতাশ কৰি ৰাখিলে গোটেই সময়খিনিতে। ভাল বুলিব পৰা চিনেমা এখন চালো যদিও অসমীয়া চিনেমাৰ বাবে এটা হতাশা লৈয়েই উভতি আহিলো।\nভাল চিনেমাৰ বাবে এনেকুৱা হতাশা লৈ যে কিমানবাৰ হলৰপৰা ঘূৰি আহিছো ঠিক নাই। পিছে, এইবাৰ যেতিয়া ‘কথানদী’ চাবলৈ গ’লো, আগৰ সেই চিনাকি উৎকণ্ঠাক চেৰ পেলাই এক নতুন উৎকণ্ঠাই ঠাই ল’লে। ইমান ভিৰ। টিকট পাম নে? কোনোমতেহে টিকট পালো। বেছিভাগেই আগতে অনলাইন বুকিং কৰি থৈছিল। হলত সোমাই দেখোঁ, হলভৰ্তি দৰ্শক। বিভিন্ন বয়সৰ দৰ্শকৰ বেছিভাগৰেই হাতত পপকৰ্ন আৰু ক’ল্ড-ড্ৰিংকছৰ ট্ৰে। উৎকণ্ঠিত দৃষ্টি সন্মুখৰ পৰ্দাত নিবদ্ধ। কেতিয়া বৈ যাব ‘কথানদী’!\nআৰম্ভ হ’ল ‘কথানদী’। ভাল অসমীয়া চিনেমা দৰ্শকে নোচোৱাৰ বাবে সততে হোৱা হতাশা এইবাৰ আঁতৰি গ’ল। পিছে চিনেমা শেষ কৰি উভতি আহোঁতে এইবাৰ এক নতুন হতাশাই আচ্ছন্ন কৰিলে মন। ইমানকৈ সৰ্বত্ৰ প্ৰচাৰ হোৱা ‘ভাল অসমীয়া চিনেমা’ এয়াই? ৰজত কমল বঁটা পোৱাৰ বাবেই, নানান ফিল্ম ফেষ্টিভেলত প্ৰদৰ্শিত হোৱাৰ বাবেই বা হলভৰ্তি দৰ্শক হোৱাৰ বাবেই যদি প্ৰচাৰ কৰা হয়, এয়াই ভাল অসমীয়া চিনেমা, আজিলৈকে এনেকুৱা অসমীয়া চিনেমা নিৰ্মাণ হোৱাই নাই, তেন্তে সিও এক আনধৰণৰ অশুভ সংকেত নহয় নে? কেৱল গায়কৰ শুৱলা কণ্ঠ, উন্নত ৰেকৰ্ডিং আৰু চিনাকি লোক-সংগীতৰ সুৰ এটা সান-মিহলি কৰি গাই দিলেই বেবেৰিবাং কথাৰ গান এটাক ভাল গান বুলিব পাৰি নেকি? সেইবোৰোতো বহু শ্ৰোতাই শুনে। ক’বলৈ গ’লে বেছিকৈয়ে শুনে। সেইবোৰ গানেও অসমীয়া গানৰ উদ্যোগটোক বচাই ৰাখি ব্যৱসায়িক অভাৱ এটা দূৰ কৰিছে। কোনোবাই তথাকথিত ‘বিশ্ব দৰবাৰ’তো ঠাই পাইছে। তেন্তে?\nহয়, মই হতাশ হৈছো। এয়া খুব চিনেমা-বোদ্ধা অভিজ্ঞ চিত্ৰ-সমালোচকৰ হতাশা নহয়। এজন নিতান্তই সাধাৰণ দৰ্শকৰ হতাশা।\n২) ‘কথানদী’ৰ আশাখিনি :\n‘কথানদী’য়ে যে কেৱল হতাশাই দিছে, সেইটো ক’লেও একদেশদৰ্শিতাৰ দোষে চুব। কাৰণ আন অসমীয়া চিনামাৰ দুৰ্দিনৰ দিনত ই যে দৰ্শকক হললৈ টানিব পাৰিছে সিও এটা ইতিবাচক কথা। তাৰ বাবে বিভিন্নধৰণেৰে প্ৰচাৰ কৰা হৈছে। কিন্তু প্ৰচাৰৰ জোৰত হললৈ অহা দৰ্শকক ই শেষলৈকে বহাই ৰখাৰ ক্ষমতাও অৰ্জন কৰিছে। আৰু এই ক্ষমতা অৰ্জন কৰিছে বলিউডৰ সস্তীয়া মছলা মিহলি নকৰাকৈয়ে। অন্ততঃ তেনে মছলাৰ প্ৰতি পৰিচালকৰ অনাগ্ৰহক প্ৰশংসা কৰিবই লাগিব। প্ৰথমৰেপৰাই এক মুহূৰ্তৰ বাবেও চিনেমাখনৰ চলচ্চিত্ৰীয় গতিটো ব্যাহত হোৱা নাই। অভিনয় শিল্পীসকলেও আন্তৰিকতাৰে অভিনয় কৰিছে। বিশেষকৈ তেজীমলাৰ চৰিত্ৰত কাচভি শৰ্মাই মনপৰশা অভিনয় কৰিছে। চম্পাৱতীৰ মাহীমাকৰ লোভ, ঈৰ্ষা আৰু দমনমূলক চৰিত্ৰৰ বহিঃপ্ৰকাশ ঘটোৱাত সীমা বিশ্বাসৰ সফলতা দৰ্শকৰ মনত থাকি যাব।\nঅসমৰ লোকজীৱনৰ লগত সংগতি ৰাখি কিছুমান লোক-সংগীত চিনেমাখনত ব্যৱহাৰ কৰা হৈছে। ড০ বীৰেন্দ্ৰ নাথ দত্তই আশীৰ দশকত বিভিন্ন ঠাইৰপৰা সংগ্ৰহ কৰি নিৰ্মাণ কৰা অসমৰ লোক-সংগীতৰ আৰ্কাইভৰপৰা সেইখিনি দক্ষতাৰে ব্যৱহাৰ কৰা হৈছে। কোনোবা ষ্টাৰ গায়কৰ পৰিশীলিত কৃত্ৰিম কণ্ঠতকৈ এইখিনিয়ে চিনেমাখনলৈ যথেষ্ট সজীৱতা আনি দিছে।\nঅসমীয়া চিনেমাৰ এটা দুৰ্বলতা মন কৰা যায় সংলাপৰ ক্ষেত্ৰত। অশিক্ষিত চহা এজনৰ মুখতো চাহ-ভাত খাওঁতে যিধৰণৰ সাহিত্যিক সাহিত্যিক সংলাপ আৰোপ কৰা হয়, সি গোটেই কাৰবাৰটোকেই বিৰক্তিকৰ কৰি পেলায়। বহু নামজ্বলা পৰিচালকৰ চিনেমাতো এই দুৰ্বলতা ৰৈ যায়। সেই দিশৰপৰা অৰূপা পটংগীয়া কলিতাই ৰচনা কৰা অনাড়ম্বৰ সংলাপে চিনেমাখনক এই দিশত সবল কৰিছে। তাৰ বাবেও পৰিচালক ধন্যবাদৰ পাত্ৰ।\nঅৰ্থৰ অভাৱত পৰিবাৰৰ গহনা বন্ধকত থৈ চিনেমা নিৰ্মাণ কৰা পৰিচালকৰ কথা আমি শুনিছিলো। পাছত শুনিবলৈ ভাল হ’লেও তেনে ব্যৱস্থাই নিৰ্মাতালৈ কেনে দৈন্যদশা কঢ়িয়াই আনে, তাক বুজাই কোৱাৰ নিশ্চয় প্ৰয়োজন নাই। নৱাগত পৰিচালকে তেনে পৰিস্থিতিলৈ নোযোৱাকৈ Crowd fundingঅৰ জৰিয়তে কেনেকৈ পুঁজিৰ জোৰা মাৰিব পাৰি সেই পথো দেখুৱাইছে। ইয়ো এক আশাব্যঞ্জক কথা।\n৩) হতাশা কিয়?\nইমানখিনি আশাব্যঞ্জক কথা থকাৰ পাছতো তেনেহ’লে হতাশা আহিল ক’ৰপৰা? হতাশা আহিল তাৰ মূল বস্তুটোৰপৰাই। কাহিনী।\nঅসমীয়া মানুহৰ অতিকে চিনাকি ‘বুঢ়ী আইৰ সাধু’ৰ চাৰিটা কাহিনীৰ অংশ কেইটামানক এটা কাহিনীৰে বন্ধাৰ প্ৰয়াস আছে ‘কথানদী’ত। তাকে কৰোঁতে বহু জোৰা-টাপলি মাৰিবলগা হৈছে।\nলোক-কাহিনীক লৈ চিত্ৰ নিৰ্মাণ কোনো নতুন কথা নহয়। কেতিয়াবা কাহিনীবোৰ অবিকৃত ৰূপত উপস্থাপন কৰা হয়, কেতিয়াবা নতুন অভিযোজনো কৰা হয়। আকৌ লোক-কাহিনীৰ একোটা চৰিত্ৰক ভিন্ন দৃষ্টিকোণৰপৰা উপস্থাপন কৰি নিৰ্মাণ কৰা কাহিনীও আছে। (উদাহৰণ, তেজীমলাৰ মাহীমাকৰ কথাৰে লিখা কাহিনী।) লোক-কথা আৰু কিংবদন্তীৰ অবাস্তৱ কথাবোৰক সম্ভাব্য বাস্তৱ যুক্তিৰে প্ৰতিপন্ন কৰি বিনিৰ্মাণ কৰা কাহিনীও আছে। উদাহৰণস্বৰূপে বিশিষ্ট গল্পকাৰ ইমৰান হুছেইনে অসমীয়া সমাজত প্ৰচলিত ‘বাঁক’ নামৰ ভূতৰ ধাৰণাটোক এক নতুন ধৰণেৰে চাই নিৰ্মাণ কৰিছে ‘বাঁক’ নামৰ গল্পটো। সম্ভৱ সেই কাহিনীৰ আলমতেই ‘বাঁকৰ পুতেক’ নামৰ চলচ্চিত্ৰখনো নিৰ্মাণ কৰা হৈছিল।\n‘কথানদী’ৰ পৰিচালকৰ মূল সমস্যটো হ’ল, তেখেতেনো আচলতে কাহিনীকেইটাৰে কি দেখুৱাব খুজিছে সেইটো তেওঁ নিজৰ ওচৰতে স্পষ্ট নহয়। যদিহে লোক-কথাত থকা অবাস্তৱ অতিকথাবোৰকেই দেখুৱাব খুজিছিল, তেন্তে মাজে মাজে সেইবোৰক আজিৰ বাস্তৱিক যুক্তিৰে উপস্থাপন কৰাৰ চেষ্টা কৰিছিলনো কিয়? আৰু যদি সেইটো কৰাৰ দৰকাৰেই আছিল, সম্পূৰ্ণ বাস্তৱ ভিত্তিৰে কাহিনীবোৰ বিনিৰ্মাণ নকৰিলেনো কিয়? যদিহে লোক-কথাবোৰৰ অংশবিশেষক লৈ এখন ডাৰ্ক-ফেন্টাছি বা হ’ৰৰ চিনেমাই বনাব খুজিছিল, তেন্তে তাকেই বিশ্বাসযোগ্যভাৱে নকৰিলেনো কিয়? সঁচা অৰ্থত লোম-হৰ্ষকভাৱে নিৰ্মাণ নকৰিলে কিয়? এনেই ঘোলা-চকুৰ ভূত এটা উলিয়ালেই মানুহে ভয় খাবনে আৰু? নে হাবিৰ মাজত লৰ-চৰ কৰি থকা প্লাষ্টিকৰ মূৰকেইটা দেখিয়েই হ’ৰৰ বুলি মানি ল’ব লাগিব? এই উচ্চ কাৰিকৰী প্ৰযুক্তিৰ দিনত অজগৰ এডালো ভালকৈ দেখুৱাব নোৱাৰিলেনে? চাদৰ এখনেৰে মেৰোৱা টোপোলা এটা, যিটো প্ৰথমে দুই-তিনিজন মানুহে কোনোমতে কঢ়িয়াই আনিছিল, সেইটোক আকৌ এপাকত এজনেই তপককৈ দাঙি ইফাল-সিফাল কৰি দিয়া দেখিলে মানুহে তাত অজগৰ এডাল আছে বুলি শিহৰিত হ’বই বা কিয়? তাৱৈক কাটিবলৈ এগৰাকীয়ে যিকণ ডাব-কটাৰী লৈ গ’ল, সৰু ল’ৰা-ছোৱালীয়েও হাঁহিব। এই পৰ্যায়ৰ চিনেমাকো হ’ৰৰ চিনেমা বুলিব পাৰি নে?\nঅসমৰ লোক-কাহিনী বাবেই তাক লোক-জীৱনৰ ছবিৰে ফুটাই তোলাৰ প্ৰয়াস কৰা দেখা গ’ল। কিন্তু তাৰ বাবে আৱশ্যকীয় অধ্যয়নৰ অনুপস্থিতিয়ে গোটেইখন বিকৃত কৰিহে পেলালে। বহু যুগ আগৰ অসমীয়া সমাজত কেনেধৰণেৰে মেখেলা-চাদৰ পিন্ধিছিল, সেইখিনি গুৰুত্ব দিলেও সেই সমাজখনত বিভিন্ন জনগোষ্ঠীয় জীৱনৰ বাস্তৱ ৰূপ দেখা পোৱা যায় নে? দুটামান উদাহৰণ—\n১) মূৰত পাগুৰি, চেলেং চাদৰ, চুৰীয়াৰে উপস্থাপন কৰা সদাগৰজনৰ নাম দেৱীনাথ। পোছাকে-আচাকে, নামে-ধামে তেওঁক এজন সম্ভ্ৰান্ত অসমীয়া লোক বুলিয়েই উপস্থাপন কৰা হৈছে। পিছে সেই সম্ভ্ৰান্ত সদাগৰজনৰ ঘৰত কাঁহৰ বাতি-কাঁহী নাথাকে নে? ঘৰৰ ঘৈণীয়ে ঘৰত বাঁহৰ চুঙাত চাহ বা সাঁজ খায় নেকি? কোনখন সেই যুগৰ অসমীয়া ঘৰৰ সন্মুখত ক্লেৰ’ডেন্ড্ৰনৰ হেজ থাকিছিল? আৰু সকলোতকৈ হাঁহি উঠা কথাটো হ’ল দীৰ্ঘদিনীয়া বণিজলৈ সদাগৰ ওলায় এখন চৈ-দিয়া উদং নাৱত। তেওঁ নদীৰ সিটো পাৰৰ মিচিং গাঁওখনৰপৰা সংগ্ৰহ কৰে মিচিং কাপোৰ। সেই সময়ত আজিৰ দৰে এটা জনগোষ্ঠীৰ পৰম্পৰাগত সাজ-পাৰ আন এটা জনগোষ্ঠীয়ে পিন্ধিছিল নেকি যে সদাগৰে সেই কাপোৰ আনি নিজ ঠাইত বেপাৰ কৰিবহি?\n২) ঔ-কুৱঁৰীৰ সাধুটোত মিচিং সমাজ এখনৰ ছবি দেখুৱাবলৈ ব্যৰ্থ প্ৰচেষ্টা এটা চলোৱা হৈছে, মিচিং চাং, ঐনিতম আৰু মিচিং বিহুৰ দল এটাৰ সংযোজনেৰে। মিচিং চাংঘৰ এটাত অকলশৰীয়াকৈ বাস কৰা সমাজচ্যুতা নাৰীগৰাকী (উৰ্মিলা মহন্ত) মিচিং হয় নে নহয় তাৰ কোনো স্পষ্ট আভাস নাই। চৰিত্ৰটোৰ মুখাবয়বত মুঠেও মিচিং চাপ নাই। পৰিচালকৰ হয়তো তেওঁক অ-মিচিং সম্প্ৰদায়ৰ বুলি দেখুওৱাৰ মন এটাও আছিল। সদাগৰক তেওঁৰ বিষয়ে জনোৱা কথাখিনিয়ে তাকেই কয়—“তাইনো ক’ৰপৰা আহি এইখিনি ওলালেহি কোনেও নাজানে।”—পিছে এইধৰণেৰে ধৰি ল’লেও বাস্তৱ লোক-জীৱনৰ স’তে খাপ নোখোৱা কথাবোৰ ইটোৰ পাছত সিটোকৈ লানি পাতিব। অ-মিচিং ভৈয়ামৰ নাৰী এগৰাকীয়ে কাৰো লগত মিলা-মিচা নকৰাকৈয়ে তলত নোক-নোকাই থকা গাহৰিৰে সৈতে চাংঘৰৰ জীৱনত অভ্যস্ত হৈ গ’ল, সকলোতকৈ ডাঙৰ কথা, পৰম্পৰাগত মিচিং মেখেলা-চাদৰ ব’বলৈও নিজে নিজেই শিকি পেলালে। আকৌ কৰ’বাৰ সদাগৰ এজনে বিনা দ্বিধাই সেই যুগতেই অকলশৰীয়া নাৰীগৰাকীৰ চাংঘৰত ৰাতি যাপন কৰিলে।\n৩) বামুণীয়া নিয়মেৰে বিয়া-বাৰু পতা চম্পাৱতীৰ ঘৰখনৰ কথালৈ আহিলে আকৌ দেখোঁ, সেইঘৰত বামুণ সম্প্ৰদায়ৰ লোক এজনে বনুৱাৰ কাম কৰে। গৃহস্থনীয়ে (সীমা বিশ্বাসে) আদেশ দিয়ে–“বুদ্ধেশ্বৰ, তই বামুণ নহয় জানো? তয়ে দেউ হ’বি”। সেই সময়ৰ অসমীয়া সমাজত শূদিৰৰ ঘৰত বামুণে বন কৰাৰ ৰীতি-নীতি আছিল নেকি?\nমূল বুঢ়ী আইৰ সাধুকেইটাৰ সাল-সলনিৰ উদ্দেশ্য কি আছিল সেই কথা চিনেমাখন চাই ধৰিব নোৱাৰি। চিনেমাৰ কাহিনীৰ স্বাৰ্থত গোটেইকেইটা কাহিনীৰ মাজত যোসূত্ৰ এটা ৰখাটো বেলেগ কথা। কিন্তু নিৰ্বাচিত সাধুকেইটাৰ মাজৰ সাল-সলনিখিনিলৈ এবাৰ চকু দিওঁচোন—\n১) তেজীমলাৰ সাধু :\nতেজীমলাৰ মাহীমাকে তাইক কিয় অত্যাচাৰ কৰি মাৰিছিল তাক যুক্তিসন্মতভাৱে উপস্থাপন কৰিবলৈকে পৰিচালকে সেই চৰিত্ৰটোক মানসিক বিকাৰগ্ৰস্ত বুলি দেখুওৱাৰ চেষ্টা কৰিছে। তাৰ বাবেই জেৰিফা ৱাহিদেও কষ্টকৰ অতিনাটকীয়তাৰ আশ্ৰয় ল’বলগা হৈছে। পিছে অবাস্তৱ জগতৰ বাসিন্দা স্কিজ’ফ্ৰেনিয়া ৰোগী এগৰাকীয়ে আকৌ গিৰিয়েক নথকাৰ সুযোগ বুজি সতীয়া জীয়েকৰ ওপৰত অত্যাচাৰ কৰাৰ বাস্তৱ বুদ্ধিও জানে। বিয়াৰ নিমন্ত্ৰণ দিবলৈ অহা মানুহক দৰাৰ বিষয়ে খবৰ ল’বও জানে আৰু বেছ বাস্তৱসিদ্ধ তাচ্ছিল্য কৰিবও জানে–“হুঃ অজগৰৰ লগত বিয়া দিয়ে”! এইবোৰে মাহীমাকক ক্সিজ’ফ্ৰেনিক বুলি মানি ল’বলৈ দৰ্শকক অলপো সহায় নকৰে। হাস্যকৰভাৱে আকৌ মানসিক বিভ্ৰমৰ প্ৰতীকৰূপে(?) ঘোলা চকুৰ, দীঘলচুলীয়া ভূত এটাৰো আবিৰ্ভাব ঘটাইছিল। সেই চৰিত্ৰটোক বিভিন্ন দৰ্শকে মাহীমাকৰ দুষ্টাত্মা বুলিও ব্যাখ্যা কৰিছে। পিছে পৰিচালকে আকৌ তাক উপস্থাপন কৰিব খুজিছিল শিয়াল (the jackal) বুলি।\nতেজীমলাৰ সাধুটোৰ মূল নিৰ্যাসটো লুকাই আছিল নিৰ্যাতন-নিপীড়নে দমন কৰিব নোৱৰা তেজীমলাৰ সত্তাটোত। ঢেঁকীৰে খুন্দিলে, লাউ হৈ গজিলে, লাউও কাটিলে, জৰা হৈ গজিলে, জৰাও কাটিলে, ফুল হৈ ফুলিলে, আৰু অবিৰতভাৱে কৰি থাকিল নিজৰ অস্তিত্বৰ ঘোষণা—“হাতো নেমেলিবি, ফুলো নিছিঙিবি ক’ৰে নাৱৰীয়া তই। পাট কাপোৰৰ লগতে মাহীআই খুন্দিলে, তেজীমলাহে মই।” পিছে মাহীমাকৰ চকুৰ সন্মুখত গজি উঠা গজালি এটাৰেই এই আশাবাদক পৰিচালকে সামৰি থ’লে। যি তেজীমলাৰ কাহিনী নাজানে তেনে মানুহে ইয়াৰ কি প্ৰতীকী অৰ্থ বিচাৰি লয় ঠিক নাই। তেনে মানুহৰ বাবে সেইটো মাহীমাকৰ নিষ্পেষণ-স্পৃহাৰ নতুন অংকুৰণো হ’ব পাৰে।\n২) চম্পাৱতীৰ সাধু :\nমূল সাধুত চম্পাৱতী নায়িকা আছিল। চিনেমাখনত নহয়। ধান ৰখিবলৈ যোৱা চম্পাৱতীক অজগৰৰূপী দেৱপুৰুষে বিয়া কৰাম বুলি জোকাই থকাৰ পাছত, কেনেকৈ অজগৰে চম্পাৱতীক সোণেৰে ভৰাই থৈ গ’ল, তাৰ পাছত লাগী কুঁৱৰীয়ে নিজৰ জীয়েককো কেনেকৈ অজগৰলৈ বিয়া দি সৰ্বনাশ মাতি আনিলে সেইবোৰ সকলো অসমীয়াই জনা কথা। পিছে চিনেমাখনত এই কাহিনীটো যি অংশৰপৰা আৰম্ভ হ’ল, হাবিৰপৰা এটা অজগৰ ধৰি অনাৰপৰা, সেইখিনি চাই কাহিনীৰ পূৰ্ব-পৰিচয় নথকা বাহিৰৰ দৰ্শকে কি বুজিব? অসমৰ সমাজত মাকবোৰে নিজ কন্যাক সাপলৈ বিয়া দি শাস্তি দিয়ে। এটা নমুনা চাওক–\n“Interweaving four stories from the popular bedtime book Burhi Aai’r Xadhu (Grandma’s Tales), he (Bhaskar Hazarika) createsamagical, if highly unsettling, world where mothers kill their daughters inavariety of unbelievable ways.” (Deborah Young, ‘The River of Fables’ (kothanodi): Goa Film Bazzar Review)\nএনেকৈ ভবাত এই লিখকজনৰ জানো কিবা দোষ আছে? আমিহে জানো লাগী কুঁৱৰীৰ লোভ-লালসাৰ কথা। আমিহে জানো চম্পাৱতীৰ বিয়াৰ কথা। নজনা দৰ্শকৰ চকুত কি ধৰা পৰে? সিফালে এজনী মাকে জীয়েকক ছলাই-ভুলাই বিয়ালৈ পঠাইছে, তাৰ পাছত ঢেঁকীৰে খুন্দি খুন্দি মাৰিছে, আনফালে এজনী মাকে জীয়েকক ছলাই-ভুলাই অজগৰলৈ বিয়া দি অজগৰৰ পেটত সুমুৱাই মাৰিছে। গতিকে নক’লেও হ’ব যে কাহিনীৰ এই আংশিক উপস্থাপনে অসমৰ বাহিৰৰ দৰ্শকক উপৰিউক্ত লেখকৰ দৰেই এক বিকৃত অৰ্থোদ্ধাৰ কৰোৱাটোৱেই স্বাভাৱিক।\n৩) তাৱৈয়েকৰ সাধু :\nমূল সাধুত আছিল কেনেকৈ তাৱৈয়েকৰ কথামতে সোণৰ মোহৰ পাইও পিতৃহাৰা ল’ৰাজনে নদীত পেলাই দিছিল, সেই সোণ ৰৌ-মাছৰ পেটত আকৌ কেনেকৈ পালে ইত্যাদি কথা। অবাস্তৱ ভূত-পিশাচবোৰ উলিয়াবৰ সময়ত কোনোধৰণৰ কুণ্ঠাবোধ নকৰা পৰিচালকে অৱশ্যে এইবাৰ মাছৰ পেটত সোণ ওলোৱা সাধুকথাক বাস্তৱ জগতৰ কথাৰে পুনৰ নিৰ্মাণ কৰাৰ চেষ্টা কৰিলে। তেওঁ বৰ্ণনা কৰিলে কেনেকৈ তাৱৈয়েকৰ কথামতে যিফালে মাছ মাৰিবলৈ কয় সেইফালে মৰাৰ ফলত মাছৰ বেপাৰত তেওঁৰ উন্নতি হৈছে। মূল সাধুটোত কৰা আৰু এটা পৰিবৰ্তন হ’ল ‘ভাগ্যৱতী’, তাৱৈয়েকে বচাই ৰাখিবলৈ কোৱা তৃতীয় সন্তানটি। মূল সাধুত পিছে, এইটো পুত্ৰ সন্তানহে আছিল। কেঁচুৱাৰ লিংগ পৰিবৰ্তনৰদ্বাৰা ‘কন্যা শিশু হত্যা নিবাৰণ’ৰ মেছেজ এটা দিয়াৰেই প্ৰচেষ্টা চলাইছিল যেন বোধ হয়।\n৪) ঔ-কুঁৱৰীৰ সাধু :\nনৱ-নিৰ্মাণ বা অভিযোজনৰ নামত চূড়ান্তভাৱে বিকৃত হৈছে ‘ঔ-কুঁৱৰীৰ সাধু’টো। মূল সাধুত ৰাণীয়ে কেঁচুৱাৰ সলনি ঔ-টেঙা এটাহে পালে। মনৰ বেজাৰত ৰজাই ঔ-টেঙাটো চুৱা-পাতনিলৈ দলিয়াই দিলে, পিছে সেইটো ৰাণীৰ ওচৰলৈ বাগৰি বাগৰি আকৌ আহিল। তাৰ ভিতৰত থকা দিপলিপ ঔ-কুঁৱৰীজনীক যথাসময়ত ৰজাৰ কোঁৱৰ এজনে বিয়াও কৰালে। পিছে ‘কথানদী’ত আকৌ ঔ-টেঙা জন্ম দিয়াৰ বাবে ঘৈণীয়েকক গিৰীয়েকে ঘৰৰপৰা খেদিয়েই দিলে। তাকো আকৌ গাঁৱৰ মানুহে ‘ডাইনী’ বুলি কোৱাৰ ভয়ত। ইফালে ঔ-টেঙাৰ ভিতৰত ‘ঔ-কুঁৱৰী’ নোলাল। ওলাল ‘ঔ-কোঁৱৰ’হে। ঔ-টেঙাৰ ভিতৰত সূৰ্যৰ পোহৰ নাপাই নাপাই সোমাই থকা ‘ঔ-কোঁৱৰ’ক দৰ্শকৰ আগত বাস্তৱসন্মতভাৱে ফুটাই তোলা যায় কেনেকৈ? তাৰ বাবে পৰিচালকে বিচাৰি আনিলে এজন এলবিন’ (albino child) শিশু। অৰ্থাৎ পৰিচালকে নিজেও বিশ্বাস কৰিছে যে ঔ-টেঙাৰ ভিতৰত মানুহ সোমাই থাকিব পাৰে। বাস্তৱ কৰিবলৈ যোৱা এই অপৰিপক্ব কাৰবাৰটোৱে দৰ্শকক যে আন এটা ধাৰণাহে দিব পাৰে সেইটো এবাৰলৈও নাভাবিলে। অসমৰ লোক-জীৱনৰ স’তে খাপ খুৱাবলৈ যৎপৰোনাস্তি চেষ্টা কৰা কাহিনীটোলৈ আকৌ বগা চাহাবৰ পোৱালিটো আহিল ক’ৰপৰা? - দৰ্শকৰ মনত চিধাই এই প্ৰশ্ন উদয় নহ’ব নে?\n৪) পৰিচালকে দিব খোজা মেছেজ?\nঅবাস্তৱ কাহিনী কেইটামান লৈ চিনেমা এখন নিৰ্মাণ কৰাৰ পাছত কোনোবাই জানো তাত কিবা মেছেজ বিচাৰে? ভূতৰ চিনেমাত কোনোবাই মেছেজ বিচাৰে নেকি? সেইটো কৰিবলৈ গৈয়েই পৰিচালকে আটাইতকৈ ভুল কৰিছে। ‘তাৱৈয়েকৰ সাধু’ত কেঁচুৱাৰ লিংগ পৰিবৰ্তন কৰি যদি মেছেজ দিবলৈ যায়, অবাস্তৱ কথাবোৰক অবাস্তৱ বুলি স্বয়ং পৰিচালকেই মানি ল’ব নোৱাৰি বাস্তৱৰ লগত মিলাবলৈ যায় (উদাহৰণ, ঔ-টেঙাৰ ভিতৰত সোমাই থকা এলবিন’ শিশু) দৰ্শকে কিয় নাভাবিব, ভূতসোপাকো পৰিচালকে বাস্তৱ বুলিয়েই ভাবিছে? এইখনতো সৰু ল’ৰা-ছোৱালীয়ে চাবলৈ নিৰ্মাণ কৰা সাধুকথা হৈ থকা নাই? তেন্তে আমি কিয় নক’ম ইয়াৰদ্বাৰা ‘ভূত-প্ৰেত’ৰ অন্ধবিশ্বাসো প্ৰচাৰ কৰা হৈছে? ঔ-কুঁৱৰীক ঔ-কোঁৱৰলৈ পৰিবৰ্তন কিয় কৰা হ’ল? চিনেমাখনত অতি গুৰুত্বসহকাৰে দেখুওৱা এই দৃশ্যলানিলৈ মন কৰক :\n১ নং দৃশ্য: তেজীমলাৰ হাতখন খুন্দাৰ পাছত মাহীমাকে মটককৈ সেইখনত গচক এটা মাৰিছে, ভাঙি যোৱা খাৰু পিন্ধা নাৰীৰ হাত এখন। তেজীমলাৰ হাত।\n২ নং দৃশ্য: অজগৰৰ পেট ফালি দাঙি ধৰা হৈছে এখন হাত। ভাঙি যোৱা খাৰু পিন্ধা নাৰীৰ হাত এখন। বনলতিকাৰ হাত।\n৩ নং দৃশ্য: পাচি এটাৰপৰা ওলাই আহিছে এখন জীৱন্ত হাত। খাৰুবিহীন এখন পুৰুষৰ হাত। ঔ-কোঁৱৰৰ হাত।\nঔ-কুঁৱৰীৰ লিংগ পৰিবৰ্তন নকৰাহেঁতেন, এই ছিকুৱেঞ্চটোৱে দৰ্শকৰ আগত অৰ্থৱহ ৰূপে ধৰা দিলেহেঁতেন! নিৰ্যাতন আৰু শোষণক নেওচি জী উঠা স্বাধীন নাৰীৰ সত্তা হিচাপে। পিছে, পৰিচালকে ঔ-টেঙাৰ ভিতৰত বগা-চাহাব এজনক ভৰাই দি গোটেই ঘটনাটোক বিকৃত কৰি পেলালে। জাতীয় সত্তাৰ মৃত্যু আৰু ঔপনিবেশিক শক্তিৰ উত্থান হিচাপেও এতিয়া দৰ্শকে ঘটনাটো বিচাৰ কৰিব পাৰে। নাৰীৰ অৱদমন আৰু পুৰুষত্বৰ উত্থানৰ প্ৰতীক হিচাপেও কোনোবাই ল’ব পাৰে। কাৰণ ভূতৰ চিনেমাত মেছেজ দিবলৈ গৈ পৰিচালকে সেই বাট নিজেই কাটি দিছে।\nকেতিয়াবা ক’ৰবাত অসমীয়া চেলিব্ৰেটিৰ সাক্ষাৎকাৰত আপোনাৰ প্ৰিয় গ্ৰন্থ কি বোলা প্ৰশ্নটো মন কৰিছে নে? বহুজন চেলিব্ৰেটিয়ে একে আষাৰে এই প্ৰশ্নটোৰ উত্তৰত “বুঢ়ী আইৰ সাধু” বুলি দিয়া দেখিছো। আচলতে অলপ ফঁহিয়াই চালেই দেখিব, তেখেতে সেইখন যে বৰ ভাল পাই বাৰে বাৰে পঢ়ি উত্তৰ দিছে তেনে নহয়। আচলতে আন অসমীয়া সাহিত্যৰ বিষয়ে তেওঁ একো নাজানেই। এইটোৱেই তেওঁলোকৰ বাবে একমাত্ৰ চিনাকি অসমীয়া ‘গ্ৰন্থ’ৰ নাম।\nআশা কৰোঁ, নতুন পৰিচালক ভাস্কৰ হাজৰিকাৰো এই দশা নহওক। অসমীয়া সমাজজীৱনৰ বাস্তৱ কাহিনীৰে এক নতুন অভিযান আৰম্ভ কৰক। অসমীয়া দৰ্শকক আস্থাহীনতাৰ বিপৰীতে এক গভীৰ আস্থাৰ গান শুনাওক।\n(সচেতন মহলত যুক্তিবাদী লেখিকাৰূপে পৰিচিত বৰ্ণালী বৰুৱা দাসে ১৯৯৩ চনত অসম কৃষি বিশ্ববিদ্যালয়ৰ পৰা ‘খাদ্য আৰু পৰিপুষ্টি’ বিষয়ত স্নাতকোত্তৰ আৰু ২০১৪ চনত ‘খাদ্য বিজ্ঞান আৰু পৰিপুষ্টি’ বিভাগৰ ডক্টৰেট ডিগ্ৰী লাভ কৰে। লেখিকা 'যুক্তি বিকাশ সমিতি, অসম'ৰ এগৰাকী সক্ৰিয় কৰ্মী। অসমত বিজ্ঞান মনস্কতা আৰু যুক্তিবাদ প্ৰচাৰৰ অৰ্থে বিভিন্ন কাকত আলোচনীত লেখিকাৰ নানা লেখা প্ৰকাশ পাইছে।)\nবিষয় অসমীয়া চিনেমা কথানদী\n2 Comments : "কথানদীৰ কথা : পপকৰ্ন, ক’ল্ড ড্ৰিংকছ আৰু লোকজীৱনৰ ফিউজন - (বৰ্ণালী বৰুৱা দাস)"\n18/01/2017 at 12:04 am\nলেখাটো ভাল পালো, মনযোগী লেখা I কথানদী ছবিখনৰ কাহিনীৰ ইমান ভাল অালোচনা পূৰ্বতে পঢ়া মনত নপৰে I ছবিখনক বহুতে উচ্চ পৰ্যায়ৰ শিল্প হিচাপেও অাখ্যা দিয়া চকুত পৰে I মোৰ মনৰ সন্দেহ কেইটামানৰ উত্তৰ ইয়াতেই পালো I\nশেষৰ এই কথাখিনি বৰ ভাল লাগিল - কেতিয়াবা ক’ৰবাত অসমীয়া চেলিব্ৰেটিৰ সাক্ষাৎকাৰত আপোনাৰ প্ৰিয় গ্ৰন্থ কি বোলা প্ৰশ্নটো মন কৰিছে নে? বহুজন চেলিব্ৰেটিয়ে একে আষাৰে এই প্ৰশ্নটোৰ উত্তৰত “বুঢ়ী আইৰ সাধু” বুলি দিয়া দেখিছো। আচলতে অলপ ফঁহিয়াই চালেই দেখিব, তেখেতে সেইখন যে বৰ ভাল পাই বাৰে বাৰে পঢ়ি উত্তৰ দিছে তেনে নহয়। আচলতে আন অসমীয়া সাহিত্যৰ বিষয়ে তেওঁ একো নাজানেই। এইটোৱেই তেওঁলোকৰ বাবে একমাত্ৰ চিনাকি অসমীয়া ‘গ্ৰন্থ’ৰ নাম।\nশেষত লেখটিৰ বাবে পুণৰ ধন্যবাদ -\nবৰ্ণালী বৰুৱা দাস\nপ্ৰেৰণাদায়ক মন্তব্যৰ বাবে ধন্যবাদ।


বিষ্ণু - অসমীয়া ৱিকিপিডিয়া\n(শ্ৰীবিষ্ণুৰ পৰা পুনঃনিৰ্দেশিত)\nসুদৰ্শন চক্ৰ আৰু গদা\nবিষ্ণু (সংস্কৃত: विष्णु) হিন্দু বৈষ্ণব সম্প্ৰদায়ৰ সৰ্বোচ্চ দেৱতা। আদি শংকৰ প্ৰমুখ্যে বিদগদ্ধ পণ্ডিতসকলৰ মতে, বিষ্ণু ঈশ্বৰৰ এটা প্ৰধান ৰূপ। আৰু তৈত্তিৰীয় শাখা আৰু ভগবদ গীতা আদি শ্ৰুতিশাস্ত্ৰবোৰত তেওঁক সৰ্বোচ্চ ঈশ্বৰৰ মৰ্য্যদা দিয়া হৈছে।\nবিষ্ণু সহস্ৰনামত বিষ্ণুক পৰমাত্মা আৰু পৰমেশ্বৰ বুলি ঘোষণা কৰা হৈছে। এই গ্ৰন্থত তেওঁক সৰ্ব জীৱ আৰু সৰ্ববস্তুত ব্যাপি থকা সত্তা; অতীত, বৰ্তমান আৰু ভৱিষ্যত তথা অনাদি অনন্ত সময়ৰ প্ৰভু; সকলো অস্তিত্বৰ স্ৰষ্টা আৰু ধ্বংসকাৰী; বিশ্বচৰাচৰৰ ধাৰক, পোষক আৰু শাসক আৰু বিশ্বৰ সকল বস্তুৰ উৎসপুৰুষ হিচাপে বৰ্ণনা কৰা হৈছে।\nপুৰাণৰ বিৱৰণ অনুসাৰে বিষ্ণুৰ গাৰ বৰণ ঘনমেঘৰ ন্যায় নীল (ঘনশ্যাম); তিনি চতুৰ্ভুজ আৰু শঙ্খ-চক্ৰ-গদা-পদ্মধাৰী। ভগবদ গীতা গ্ৰন্থত বিষ্ণুৰ বিশ্বৰূপেৰেও বৰ্ণনা দিয়া হৈছে। লোকবিশ্বাস অনুযায়ী, এই ৰূপৰ ধাৰণা বা কল্পনাৰ শক্তি সাধাৰণ মানুহৰ নাই।\nপুৰাণত বিষ্ণুৰ দশাৱতাৰৰো বৰ্ণনা আছে। বিষ্ণুৰ এই দহ (১০)টা প্ৰধান অৱতাৰৰ মাজত ন জনৰ জন্ম অতীত হৈছে আৰু এজনৰ জন্ম ভৱিষ্যতে কলিযুগৰ শেষলগ্নত হ’ব বুলি হিন্দুসকলে বিশ্বাস কৰে। বিষ্ণু সহস্ৰনামত সৃষ্টিকৰ্তা ব্ৰহ্মাৰ উক্তিত বিষ্ণুকেই "সহস্ৰকোটি যুগ ধাৰী" বুলি উল্লেখ কৰা হৈছে। ইয়াৰ অৰ্থ, বিষ্ণুৰ অৱতাৰবোৰ সকলো যুগতেই জন্মগ্ৰহণ কৰি থাকে। ভগবদ গীতা অনুসৰি, ধৰ্মৰ পালন আৰু দুষ্টৰ দমন আৰু সন্তসকলক উদ্ধাৰ কৰিবৰ বাবে বিষ্ণুয়ে বিভিন্ন অৱতাৰ গ্ৰহণ কৰে। হিন্দুসকলৰ প্ৰায় সকলো শাখাসম্প্ৰদায়ত, বিষ্ণুক ৰাম, কৃষ্ণ আদি ঘাই ৰূপত পূজা কৰা হয়।\nহিন্দু ধৰ্মৰ ত্ৰিমূৰ্তি ধাৰণাত ব্ৰহ্মাক বিশ্বব্ৰহ্মাণ্ড সৃষ্টিকাৰী, বিষ্ণুকে স্থিতিৰ প্ৰতীক আৰু শিৱক ধ্বংসৰ প্ৰতীক ৰূপে কল্পনা কৰা হৈছে। ভাগবত পুৰাণ অনুসৰি, ত্ৰিমূৰ্তিৰ এই তিনি দেৱতাৰ মাজত বিষ্ণুৰ পূজাই সবাতোকৈ বেছি ফলদায়ক।\n↑ The Sri Vaishnava Brahmans, K. Rangachari (1931)p. 2\n↑ A. Berridale Keith, The Yajur Veda - Taittiriya Sanhita 1914, full text\n↑ The Sanhitâ of the Black Yajur Veda with the Commentary of Mâdhava ‘Achârya, Calcutta (Bibl. Indica, 10 volumes, 1854-1899)\n↑ Sri Vishnu Sahasaranama - Transliteration and Translation of Chanting\n↑ Prabhupada, AC Bhaktivedanta. "Bhagavad-gita As It Is Chapter 11 Verse 3". vedabase.net. http://vedabase.net/bg/11/3/en1। আহৰণ কৰা হৈছে: 2008-05-10. "see the cosmic manifestation"\n↑ Bhagavad Gita 4.7 "...at that time I descend Myself"\n↑ Matchett, Freda (2000). Krsna, Lord or Avatara? the relationship between Krsna and Visnu: in the context of the Avatara myth as presented by the Harivamsa, the Visnupurana and the Bhagavatapurana. প্ৰকাশক Surrey: Routledge. পৃষ্ঠা. 254. ISBN 0-7007-1281-X. p. 4\n↑ For definition of trimurti as "the unified form" of Brahmā, Viṣṇu and Śiva and use of the phrase "the Hindu triad" see: Apte, p. 485.\n↑ For the term "Great Trinity" in relation to the Trimurti see: Jansen, p. 83.\n↑ For quotation defining the trimurti see Matchett, Freda. "The Purāṇas", in: Flood (2003), p. 139.\n↑ For the Trimurti system having Brahma as the creator, Vishnu as the maintainer or preserver, and Shiva as the transformer or destroyer see: Zimmer (1972) p. 124.\nৱিকিমিডিয়া কমন্সত বিষ্ণু সম্পৰ্কীয় মিডিয়া ফাইল আছে।\nVishnu temple - Srirangam\n"https://as.wikipedia.org/w/index.php?title=বিষ্ণু&oldid=295307"ৰ পৰা অনা হৈছে\nঅবৈধভাৱে সুৰক্ষা সাঁচ স্থাপন কৰা ৱিকিপিডিয়া প্ৰবন্ধসমূহ\nএই পৃষ্ঠাখন ০৯ ছেপ্টেম্বৰ, ২০২১ তাৰিখে ১৪:১৬ বজাত অন্তিম সংশোধন কৰা হৈছিল।


অভিনেতা সুশান্ত সিং ৰাজপুতৰ মৃত্যু হত্যা নে আত্মহত্যা? চি বি আইৰ তদন্ত হ'বনে? - NE FOCUS\nঅভিনেতা সুশান্ত সিং ৰাজপুতৰ মৃত্যু হত্যা নে আত্মহত্যা? চি বি আইৰ তদন্ত হ’বনে?\nসুশান্ত সিং ৰাজপুত। নামটো যিমানেই শুনিবলৈ ধুনীয়া তেখেতৰ ব্যক্তিত্ব আৰু প্ৰতিভাও সিমানেই অগ্ৰণীয় আছিল। যোৱা ১৪জুনত এইগৰাকী অভিনেতাই এই পৃথিৱীৰ পৰা চিৰবিদায় ল’লে। কিন্তু কি পৰিস্থিতিত পৰি অভিনেতা গৰাকীয়ে বিদায় মাগিলে সেয়া আজিও ৰহস্যৰ আৱৰ্ততেই থাকিল।\nসুশান্ত সিং ৰাজপুতৰ মৃত্যুক মুম্বাই আৰক্ষীয়ে আত্মহত্যা বুলি প্ৰকাশ কৰিছে। কিন্তু বিশেষজ্ঞ আৰু অনুৰাগী সকলে দাবী কৰা মতে এয়া আছিল এক পৰিকল্পিত হত্যাকাণ্ড। কিয়নো সুশান্তৰ শৰীৰত নাছিল আত্মহত্যাৰ কোনো লক্ষণ। আপাতঃ দৃষ্টিত যদি লক্ষ্য কৰা যায় আত্মহত্যা যেন লাগিলেও এয়া আছিল এক পূৰ্বপৰিকল্পিত হত্যাকাণ্ড।\nঅনুৰাগীয়ে কি দৃষ্টিকোণৰ পৰা কৈছিল এনেধৰণৰ কথা?\nমৃত সুশান্তৰ শৰীৰৰ বিভিন্ন অংশত দাগ দেখা পোৱা গৈছিল। সুশান্তৰ ওঠত দেখা পোৱা গৈছিল এটা বিশেষ ৰং। আনহাতে বাওঁহাতৰ চকুৰ তলৰ অংশত ক’লা দাগ প্ৰত্যক্ষ কৰা গৈছিল। অনুৰাগী সকলে দাবী কৰে যে সুশান্তক জুচৰ লগত নিচাসক্ত দ্ৰব্য মিহলাই হত্যা কৰা হ’ল। আটাইতকৈ ডাঙৰ কথা হ’ল এয়ে যে সুশান্তই আত্মহত্যাৰ বাবে ব্যৱহাৰ কৰা ৰছী আৰু উচ্চতাক লৈও বহুতৰ বহু প্ৰশ্ন অৱতাৰণা হৈছে।\nবহুত গ’ল আৰু বহুত আহিল, কিন্তু সুশান্ত বিশেষ হৈ ৰ’ল….\nসুশান্ত সিং ৰাজপুতে কম দিনৰ ভিতৰতে বলীউদত জনপ্ৰিয়তা লাভ কৰিবলৈ সক্ষম হৈছিল। সেয়েহে হয়তো একাংশই মানসিক দ্বন্দত ভুগি সুশান্তক একাষৰীয়া কৰিছিল। বিভিন্ন ব্যক্তিগত সমস্যাৰ মাজতো সুশান্তই নিজকে গঢ় দিবলৈ ক্ৰুটি কৰা নাছিল। যাৰ বাবে কৰণ জোহৰ, চলমান খান আদিয়ে সুশান্তক এৰি চলিছিল।\nসুশান্তৰ মৃত্যুৰ লগত প্ৰেয়সী ৰিয়া চক্ৰৱৰ্তীৰ নাম সাঙুৰ খাই পৰিছিল। কিয়নো পৰিচালক মহেশ ভট্ট আৰু ৰিয়া চক্ৰৱৰ্তীৰ মাজত এক সম্পৰ্ক আছিল। আনহাতে সুশান্তৰ বন্ধু সিদ্ধাৰ্থৰ কথা বতৰা, চাল চলনে সমগ্ৰ বিষয়টোক আৰু অধিক ৰহস্যঘন কৰি তুলিছে।\nসুশান্তৰ মৃত্যুৰ পিছত কি হৈছিল?\nসুশান্তৰ মৃত্যুৰ পিছত তেখেতৰ ৰান্ধনী জনৰ ভাষ্য সলনি হৈছিল। তেখেতে প্ৰথম অৱস্থাত জুচ খাব দিয়া বুলি মুম্বাইৰ আৰক্ষীক ব্যক্ত কৰিছিল যদিও পৰৱৰ্তী সময়ত তেখেতৰ ভাষ্য সলনি হৈছিল। আৰক্ষীৰ অনুসন্ধানত পোহৰলৈ আহিছিল দুটা বিশেষ প্ৰসংগ। মুম্বাই আৰক্ষীৰ মতে সুশান্তই ব্যৱহাৰ কৰিছিল ৫০খনতকৈ অধিক চিমকাৰ্ড। মৃত্যুৰ দিনা বন্ধ কৰি থোৱা আছিল চি চি টিভি কেমেৰাৰ সংযোগ। ইয়াৰ উপৰিও মৃত্যুৰ সময়ত ৰূমৰ দৰ্জা ভিতৰৰ পৰা বন্ধ আছে বুলি আৰক্ষীয়ে অনুসন্ধানত পোহৰলৈ আনিছে।\nঅনুৰাগী সকলৰ মতে এয়া এক পৰিকল্পিত হত্যাকাণ্ড। সুশান্তক হত্যা কৰিবলৈ নিয়োগ কৰা হৈছিল প্ৰফেশ্যনেল কিলাৰ। সেই গেংটোত আছিল প্ৰায় তিনিৰ পৰা চাৰিজন সদস্য। তেওঁলোকে হত্যাৰ বাবে এক বিশেষ প্ৰকাৰৰ বেল্ট ব্যৱহাৰ কৰিছিল। আনহাতে পোষ্টম’ৰ্টেমলৈ নিয়াৰ সময়তো সুশান্তৰ হাতখন লৰি আছিল। কিন্তু মুম্বাই আৰক্ষীয়ে এই কথা গুৰুত্ব সহকাৰে লোৱা নাছিল। এই মন্তব্য বহুকেইগৰাকী অনুৰাগীৰ।\nবহুতে চ’চিয়েল মিডিয়াত সুশান্তক উঠাই লৈ যোৱা এম্বুলেন্সক সন্দেহৰ আৱৰ্তত ৰাখিছে। কিয়নো এম্বুলেন্সত মৃতদেহ সলনি হোৱা বুলি অনুৰাগী সকলে এটা ভিডিঅ’ শ্বেয়াৰ কৰিছে। ইতিমধ্যে চ’চিয়েল মিডিয়াত সুশান্তৰ ন্যায়ৰ বাবে জনমত গঢ়ি উঠিছে। চি বি আইক তদন্ত কৰাৰ বাবে আহ্বান জনাইছে।\nশেহতীয়াকৈ ৰাষ্ট্ৰীয় সংবাদ মাধ্যমত এই কথা প্ৰকাশ পাইছে যে সুশান্তৰ মৃত্যু আত্মহত্যা আছিল। আৰু তাত কোনো চি বি আইৰ তদন্ত কৰা নহয়। এই কথা প্ৰকাশ কৰিছে মহাৰাষ্ট্ৰৰ গৃহমন্ত্ৰী অনিল দেশমুখে। অনিল দেশমুখৰ মতে চি বি আইৰ তদন্তৰ কোনো প্ৰয়োজন নাই। আৰক্ষীয়ে সময়ত সকলো ৰাজহুৱা কৰিব।\nএনে খবৰে সুশান্তৰ অনুৰাগী সকলক ব্যথিত কৰি তুলিছে।বহুতে নেপোটিজমকে জগৰীয়া কৰিছে যদিও ৰিয়া, সিদ্ধাৰ্থ আৰু চলমানক সন্দেহৰ আওতাত আনিছে।\nষ্টাৰ প্লাছৰ ধাৰাবাহিকৰ জৰিয়তে বলীউডত প্ৰৱেশ কৰিবলৈ সক্ষম হোৱা সুশান্তৰ জীৱনৰ অন্তিমখন ছবি আছিল দিল বেচাৰা। ইয়াৰ পিছতেই সুশান্তৰ প্ৰেয়সী ৰিয়া চক্ৰৱৰ্তীয়েও কেন্দ্ৰীয় গৃহমন্ত্ৰী অমিত শ্বাহলৈ চি বি আইৰ তদন্তৰ বাবে দাবী জনাইছে। এইক্ষেত্ৰত কেন্দ্ৰীয় গৃহমন্ত্ৰী গৰাকীয়ে কি সিদ্ধান্ত গ্ৰহণ কৰে সেয়া সময়ত লক্ষণীয় হৈ উঠিব।\nPrevPreviousএক ঐতিহাসিক পদক্ষেপ, সাগৰীয় বন্দৰৰ পৰা চলিল বাণিজ্যিক জাহাজ\nNextঐক্য সেনা অসমে আৰ্তজনক বিতৰণ কৰিলে খাদ্য সামগ্ৰীNext


প্ৰতিষেধকে ১১গুণ হ্ৰাস কৰে ক’ভিডত মৃত্যুৰ আশংকা -\nHomeৰাষ্ট্ৰীয়প্ৰতিষেধকে ১১গুণ হ্ৰাস কৰে ক’ভিডত মৃত্যুৰ আশংকা\nপ্ৰতিষেধকে ১১গুণ হ্ৰাস কৰে ক’ভিডত মৃত্যুৰ আশংকা\nৱাশ্বিংটন : ক’ভিড যুঁজত বিশ্বৰ হাতত থকা একমাত্ৰ অস্ত্ৰ হিচাপে বিবেচিত হৈছে টিকাকৰণ। বিশ্বজুৰি ক’ভিডৰ টিকাকৰণ অভিযান অব্যাহত আছে। তাৰ মাজতে এতিয়া এই প্ৰতিষেধকৰ কাৰ্যকৰিতা সন্দৰ্ভতো চলিছে গৱেষণা। শেহতীয়া এক অধ্যয়নত ক’ভিড প্ৰতিষেধকৰ কাৰ্যকৰিতা সন্দৰ্ভত আশাপ্ৰদ তথ্য প্ৰকাশ পাইছে। এই অধ্যয়ন অনুসৰি সম্পূৰ্ণৰূপে টিকাকৰণ কৰা লোক ক’ভিডত আক্ৰান্ত হ’লেও তেওঁলোকৰ মৃ্ত্যুৰ আশংকা ১১গুণ কম হয়।\nএকেদৰে টিকা গ্ৰহণ নকৰা লোকৰ তুলনাত তেওঁলোক সম্পূৰ্ণ টিকাকৰণ কৰা লোক আক্ৰান্ত হ’লেও তেওঁলোক চিকিৎসাধীন হ’বলগীয়া হোৱাৰ আশংকা ১০ শতাংশ হ্ৰাস পায়। মাৰ্কিন স্বাস্থ্য বিভাগে শুকুৰবাৰে এই তথ্য সদৰি কৰিছে। চেণ্টাৰ ফৰ ডিজিজ কণ্ট্ৰ’ল এণ্ড প্ৰিভেনচন-এ প্ৰকাশ কৰা তিনিখন গৱেষণা পত্ৰৰ ভিতৰত এখনত এই তথ্য প্ৰকাশ পাইছে।\nসংক্ৰমণৰ ভয়াৱহতাৰ মাজত ক’ভিড প্ৰতিষেধকৰ কাৰ্যকৰিতা সন্দৰ্ভত এই অধ্যয়ন চলোৱা হৈছিল। এটা অধ্যয়নত প্ৰকাশ পাইছে যে, মডাৰ্নাৰ ক’ভিড প্ৰতিষেধকে ডেল্টা সংক্ৰমণৰ বিৰুদ্ধে অধিক কাৰ্যকৰী ভূমিকা গ্ৰহণ কৰা বুলি প্ৰকাশ পাইছে।\nPrevious articleআপুনি ব্যৱহাৰ কৰা মোবাইল এপ কিমান সুৰক্ষিত? জানক গৱেষকৰ তথ্য\nNext articleবিধানসভাত নামাজৰ বাবে আছুতীয়া কোঠা ! ক্ষুদ্ধ বিৰোধী


বিহুতলীত বৰদৈচিলা : মোৰ জীৱনৰ এক বিচিত্ৰ অভিজ্ঞতা : সাৰদা শ্ৰেষ্ঠ | সৃষ্টিৰ জিলিঙনি\n← কেমিকেল্ ইমবেলেন্স্ : ঈশান জ্যোতি বৰা\nমাতৃ দিৱসৰ প্ৰয়োজনীয়তা – আজিজুল হক →\nব’হাগৰ দ্বিতীয় দিন আছিল সেইদিনা। সেইদিনা সন্ধিয়া আমাৰ কাষৰ বিহুতলীৰ মুখ্য আকৰ্ষণ আছিল আটাইৰে মৰমৰ আৰু হিয়াৰ আমঠু ডঃ ভূপেন হাজৰিকা। সেইদিনাই অসমৰ আন দুগৰাকী মহান শিল্পী খগেন মহন্ত আৰু অৰ্চনা মহন্তও বিহুতলীৰ অন্যতম আকৰ্ষণ আছিল। সেয়ে আমি সাজু হ’লো, বিহুতলীলৈ গৈ স্বচক্ষে মৰমৰ শিল্পী কেইজনক চাম আৰু তেখেতসকলৰ গীত পৰিবেশন লাইভ শুনিম। আমাৰ মৰমৰ শিল্পী ভূপেন হাজৰিকা মাজনিশাহে অহাৰ কথা। আকৌ মহন্ত দম্পতীয়ে ভূপেন হাজৰিকা অহাৰ আগতে গীত পৰিবেশন কৰিব। কোন মূৰ্খ বাৰু নোযোৱাকৈ থাকিব! আমি চাৰিভনী ওলালো, লগত আমাৰ ডাঙৰ দাদা। আকাশখনে সিদিনা সন্ধিয়াৰে পৰা বিহু দেখুৱাবলৈ আৰম্ভ কৰিছিল। কেতিয়াবা আকাশখন কলীয়া ডাৱৰে আৱৰি ধৰে, টুপুৰ টাপাৰ দুই এটোপাল বৰষুণ পেলায়। কিছুসময়ৰ পাছত আকৌ এজাক বতাহ আহি কলীয়া মেঘবোৰক ফুৱাই দিয়েহি। এটা দুটা তৰাই মিচিকিয়াই হাঁহে। আমাৰ হেঁপাহেও মিচিকিয়াই – বিহুতলীলৈ যাব পৰা যাব! কিন্তু আমাৰ হেঁপাহত চেঁচাপানী ঢালি আকৌ ক’ৰবাৰ পৰা লৰি আহে কলীয়া ডাৱৰ জাক, লগতে বিজুলীৰ অট্টহাস….আমাক যেন জোকাই আমাৰ ৰং চাই যেন কৈ উঠে…..হুহ…যাবি ৰ’ বিহু চাবলৈ। আকৌ হতাশাৰে ভৰি উঠে মন….ইছ আজি আৰু যোৱা নহ’বই কিজানি।\nসেইদিনা আকাশখনে আমাক ভালকৈয়ে জোকাওঁ বুলিয়েই যেন সাজু হৈছিল। কাপোৰ কানি খুলিবলৈ লৈছিলো, অন্তৰত ভূপেন হাজৰিকা, মহন্ত দম্পতীৰ গীত পৰিবেশন দেখা নোপোৱাৰ দুখ। তাৰ আগতে আশাৰে আকৌ এবাৰ আকাশখনলৈ চাই পঠিয়ালো….য়াহু…ফুটফুটীয়া তৰা ওলাইছে আকৌ। এইবাৰ চৰণত শৰণ দি ওলালো যামেই বিহু চাবলৈ। বৰষুণ নিদিলেই হয় আৰু…মনত বৰুণ দেৱলৈ কাতৰ মিনতি। আমাৰ ঘৰৰ পৰা বিহুতলী বৰ বেছি দূৰ নহয়, খুব বেছি ১০ মিনিটৰ বাট। আমি চাৰিজনী বাই ভনী আৰু লগত দাদা। এনেকৈ আমি ওলাই আহিলে দাদাই সদায় আমাক এটুকুৰা নিৰ্দিষ্ট ঠাই দেখুৱাই নিৰ্দেশ দি থয়, কেনেবাকৈ লগ এৰা গ’লে সেই ঠাইটুকুৰাত আহি যেন ৰৈ দিওঁ। আমাৰ লগৰ কোনোবা এটা নথকা যেন পালেই তালৈকে লৰি আহি ৰৈ দিওঁ, বাকীবোৰ এনেকৈয়ে একেলগে গোট খাওঁ। আমি গৈ বিহুতলী পালোগৈ। সেইসময়ত মঞ্চত বিহুৱা ডেকা গাভৰুৰ দলে বিহু নৃত্য পৰিবেশন কৰি আছিল। হঠাতে হিলদল ভাঙি সেইখিনি পালেহি বৰদৈচিলা।\nবৰদৈচিলাক মই ৰাজহুৱা স্থানত প্ৰথম এনেকৈ ভয়ানক ৰূপত দেখিছিলো। বৰদৈচিলা প্ৰতিবছৰে আহে যদিও মই প্ৰায় ঘৰতেই পাওঁ। কেতিয়াবা বৰদৈচিলাই ওচৰৰ গছ বন মহটিয়াই থৈ যায়। ঘৰতেই পাওঁ বাবেই কিজানি মই কেতিয়াও বৰদৈচিলাৰ দৌৰা ঢপৰালৈ বৰ এটা ভয় নালাগিছিল। বৰদৈচিলাই ভয়াবহ ৰূপ লোৱা যেন পালেই মায়ে আথেবেথে চোতালত পিৰা পাৰি দিছিল শান্ত হ’বলৈ বুলি। তাতো শান্ত নোহোৱা যেন পালে দাপোণ আৰু ফণিও উলিয়াই দিছিল। তেওঁ যাতে উধাতু খাই হিলদল ভাঙিবলৈ এৰি এখন্তেক বহি শৃংগাৰ কৰি মাকৰ ঘৰলৈ আহে। সেইদিনা বৰদৈচিলাৰ ৰুদ্ৰমূৰ্তি দেখি মানুহবিলাকৰ মাজত হুৱাদুৱা লাগিল। বিজুলীবাতিবোৰ লগেলগে নুমাই গ’ল। মানুহবোৰেও বৰদৈচিলাৰ তাণ্ডৱ দেখি ভয়ত আত্ৰাহি হৈ যেনি তেনি দৌৰিবলৈ ধৰিলে। বিহুতলীত হাহাকাৰ লাগিল। বৰদৈচিলাৰ বিধ্বংসীৰূপক ভয় লগাতকৈ মোৰ বেছি ভয় লাগিছিল মানুহৰ দৌৰা-ঢপৰালৈহে। কেনেবাকৈ তাত কোনোবা পৰিব লাগিলে দুনাই আৰু থিয় হ’ব নোৱাৰিব। হুলস্থূলত আমি বহুত ভয় খাইছিলো যদিও দাদাই আমাক এটা সুৰক্ষিত ঠাইলৈ আহিবলৈ নিৰ্দেশ দি ঠেলা হেঁচাত নপৰাকৈ সুৰক্ষিত কৰি ৰাখিলে। কিছুসময় তাণ্ডৱ নৃত্য দেখুৱাই বৰদৈচিলা অহা বাটেই গুচি গ’ল। বৰদৈচিলা যোৱাৰ পাছতেই তালৈ নামি আহিল বৰদৈচিলাৰ মৰমৰ জীয়েক বৰষা। মহাদুষ্ট পুতেক শিল কিন্তু অহা নাছিল, ভালেই হৈছিল। সেইজনাও অহা হ’লে মানুহবোৰৰ যে বিলাই হ’লহেঁতেন! ইতিমধ্যে বৰষাই নিজৰ পৰাক্ৰম দেখুৱাবলৈ আৰম্ভ কৰিছিল। লাহে লাহে বিহুতলী দৰ্শকশূন্য হৈ পৰিছিল। বেছিভাগেই দৌৰাদৌৰিকৈ গুচি গৈছিল, আমাৰ দৰে যাব নোৱাৰা কেইজন আশে-পাশে থকা নিৰাপদ স্থানত ৰৈছিলগৈ। বৰষাই কলহৰ কাণে পানী ঢালিবলৈ যে আৰম্ভ কৰিলে, নেৰেহে নেৰে। বৰদৈচিলাৰ কৃপাত সেইদিনা আমাৰ ভূপেন হাজৰিকাৰ গীত শুনাৰ হেঁপাহত তেনেকৈয়ে চেঁচা পানী পৰিছিল। বান্দৰ ভিজা দি কোনোমতে প্ৰাণ হাতৰ মুঠিত লৈ আমি পাঁচোটি ভাই ভনী ঘৰ পাইছিলোহি। তেতিয়াৰে পৰা মোৰ বিহু চাবলৈ যাবলৈ ভয় লগা হ’ল। বতৰ সম্পূৰ্ণ ভালে নাথাকিলে সেয়েহে আজিকালি মই বিহুতলীলৈ গৈ বিহু চাবলৈ যোৱাৰ কথা কল্পনাও নকৰোঁ। আৰু বিহুত বৰদৈচিলা নহাকৈ থাকিব জানো! সেয়ে মোৰ আজিকালি বিহু চাবলৈ যোৱাও প্ৰায়ে নহয়গৈ। অৱশ্যে আজিকালি কেৱল সংযোগে ঘৰতে বহি বিভিন্ন বিহু মঞ্চৰ বিহু উপভোগ কৰাৰ সুযোগ দিছে। তথাপি লগে ভাগে বিহুতলীলৈ গৈ বিহু উপভোগ কৰাৰ সুখেই সুকীয়া।\nPosted on মে 11, 2017, in অনুভৱ. Bookmark the permalink.\tমন্তব্য দিয়ক.


হস্তমৈথুন- বাইবেল মতে ই এটা পাপনে?\nপ্রশ্ন: হস্তমৈথুন- বাইবেল মতে ই এটা পাপনে?\nউত্তৰ: হস্তমৈথুন বা হস্তমৈথুন কৰিব লাগে বা নালাগে বুলি বাইবেলে কোৱা নাই বা কেতিয়াও ইয়াক স্পষ্টকৈ পাপ বুলিও উল্লেখ কৰা নাই। বহুত সময়ত শাস্ত্ৰত আদিপুস্তক ৩৮:৯-১০ পদত ওননৰ কাহিনীটোত হস্তমৈথুনৰ কথালৈ ইংগিত দিয়া হয়। কিছুমানে ইয়াত মাটিত “বীৰ্যপাত”কৰাটো পাপ বুলি ব্যাখ্যা কৰে। অৱশ্যে, শাস্ত্ৰাংশই ঠিকমতে সেইটো কোৱা নাই। “বীৰ্যপাত” কৰাৰ বাবে নহয় কিন্তু তেওঁৰ ককায়েকৰ বংশ ৰখাৰ দায়িত্ব অস্বীকাৰ কৰাৰ বাবেহে ঈশ্বৰে ওনানক দোষী কৰিছে। শাস্ত্ৰাংশটো হস্তমৈথুনৰ বিষয়ে নহয়, কিন্তু এটা পৰিয়ালৰ দায়িত্ব পালনৰ কথাহে। দ্বিতীয় শাস্ত্ৰাংশ হস্তমৈথুনৰ সাক্ষ্যস্বৰূপে মথি ৫:২৭-৩০ত থকা এবিধ পাপৰ বিষয়ে। যীচুৱে মাংসিক অভিলাষৰ বিৰুদ্ধে কৈছে, “যদি তোমাৰ সোঁ হাতে তোমাৰ বিঘিনি জন্মায়, তেন্তে তাকো কাটি তোমাৰ পৰা পেলাই দিয়া”, ইয়াতো যীচুৱে হস্তমৈথুনৰ বিষয়ে উনুকিওৱা নাই।\nযেতিয়া বাইবেলে কোনো ঠাইতে হস্তমৈথুন পাপ বুলি স্পষ্টকৈ কোৱা নাই, তাত কোনো প্ৰশ্ন নাই যে হস্তমৈথুনৰ কাৰ্যলৈ নিয়াটো পাপ বুলি। হস্তমৈথুন সদায়ে প্ৰায়ে মাংসিক অভিলাষৰ পৰিণতি, যৌন উত্তেজনা, আৰু নিলাজ কামৰ দৃশ্য। এইয়া অভিলাষৰ পাপ, অশুচি চিন্তা, আৰু কামুক দৃশ্য বাদ দি ইয়াৰ ওপৰত জয়ী হ’লে হস্তমৈথুনৰ অৰ্থহীন হৈ পৰিব। হস্তমৈথুনৰ বিষয়ে বহুতো মানুহৰ দোষী অনুভৱেৰে যুঁজ-বাগৰ হয়, যেতিয়া প্ৰকৃততে এনে কাৰ্য়লৈ নিয়াৰ ববে অধিক মনপটনৰ প্ৰয়োজন।\nবাইবেলৰ কিছুমান নীতি আছে যিবিলাক হস্তমৈথুনৰ ক্ষেত্ৰত প্ৰয়োগ কৰিব পাৰি। ইফিচীয়া ৫:৩ ত কৈছে, “কিন্তু ব্যভিচাৰ আদি কৰি সকলো অশুচি কৰ্মৰ বা লোভৰ নামো তোমালোকৰ মজত উচ্চাৰিত নহওক।” এইটোৰ মাজেদি কেনেকৈ হস্তমৈথুনৰ পৰীক্ষা অতিক্ৰম কৰি যাব পাৰে দেখা টান। বাইবেলে আমাক শিক্ষা দিছে, “এতেকে তোমালোকে ভোজন-পান আদি যি যি কৰ্ম কৰা, সকলোকে ঈশ্বৰৰ গৌৰৱৰ অৰ্থে কৰিবা”(১ কৰিন্থীয়া ১০:৩১)। যদি আপুনি কিবাৰ কাৰণে ঈশ্বৰক ধন্যবাদ দিব নোৱাৰে, আপুনি তেনে কাৰ্য কৰা অনুচিত। যদি কোনোজনে পতিয়ন নজায় যে যিটো কামেৰে ঈশ্বৰ সন্তুষ্ট হয়, তেন্তে সেইটো পাপ: “যি যি বিশ্বাসমূলক নহয়, সেই সকলোৱেই পাপ”(ৰোমীয়া ১৪:২৩)। তদুপৰি,আমি মনত ৰাখিব লাগে যে আমাৰ শৰীৰ কিনি লোৱা হ’ল আৰু ঈশ্বৰৰ। “তোমালোকৰ শৰীৰ যে তেওঁৰ মন্দিৰ, ইয়াক তোমালোকে নাজানা নে কি? তোমালোক নিজৰ নোহোৱা; কিয়নো তোমালোক মূল্যেৰে কিনা হ’লা; এই হেতুকে তোমালোকৰ শৰীৰত ঈশ্বৰক গৌৰৱান্বিত কৰা”( ১ কৰিন্থীয়া ৬:১৯-২০)। এই সত্যতাটো আমাৰ শৰীৰে কি কৰোঁ তাৰ ওপৰত প্ৰকৃত সম্বন্ধ জড়িত আছে। এই নীতিবিলাকৰ অন্তৰালত, এইটো সিদ্ধান্ত হৈছে যে হস্তমৈথুন বাইবেলসন্মত এবিধ পাপ। স্পষ্ট কথা, হস্তমৈথুনে ঈশ্বৰক গৌৰৱান্বিত নকৰে; ই ব্যাভিচাৰৰূপীৰ পৰা পৃথক নহয়, নতুবা ই আমাৰ শৰীৰ যে ঈশ্বৰৰ এই পৰীক্ষাতো উত্তীৰ্ণ হ’ব নোৱাৰে।


ঘৰ-ধৰা ছোৱালী - হিৰন্মময়ী গগৈ কোঁৱৰ - সাহিত্য ডট অৰ্গ\nঘৰ-ধৰা ছোৱালী — হিৰন্মময়ী গগৈ কোঁৱৰ\nবাহি-বনকেইটা সামৰি তাই গা ধুবলৈ সোমাল ৷ খাওঁ খাওঁকৈ ওলাই আহিছিল ৰ’দটো ! ঘামি জেপজেপিয়া দিয়া চুলিকোছা মেলি শ্বাৱাৰৰ তলত তাই নিজকে সমৰ্পণ কৰিলে ! এই যেন পাহাৰৰ বুকুৰে নামি অহা এটা শীতল জুৰি ! আলফুলে চুই গৈছে তাইক ! চকুহাল মুদি দিলে তাই ৷\nআস্ বহিয়েই ৰ’ব যেন !\nসিৰিক কৰি উঠে তাইৰ সৰ্বশৰীৰ ৷\n“অ’ পেহী হ’ল নাই তোমাৰ ? সোনকাল কৰা ৷ মোৰ দেৰী হব এতিয়া ৷ ” ডাঙৰ ভতিজা টুকুৱে দুৱাৰখন ধমধমালেহি ৷ তাই চক্ খাই উঠিল ৷ জলবিলাস এৰি তিয়াই পেলোৱা চুলিখিনি শ্বেম্পু কৰিলে আৰু লৰালৰিকৈ গাটো ধুই ললে ৷ তিয়নীকেইটা পাছত ধুবলৈ গামলাটোতে ভৰাই থৈ আহিল ৷ মাজতে টুকুৱে আৰু দুবাৰমান ধমধমালেহি ৷\nকাপোৰকেইটা পিন্ধি লৈ তিতা চুলিখিনি গামোচা এখনেৰে সামৰি তাই ধূপ এডাল জ্বলালে আৰু লৰালৰিকৈ পাকঘৰলৈ আহিল ৷ বৌৱেকে ভাত আৰু দাইল বহাই দিছিল ৷ কুকুাৰৰ হুইছেলকেইটাই ফিচফিচাই আছিল ৷\n“অ’ তুমি গা ধুই আহিলা ? আলু দুটামান কাটি দিবাচোন দেই ৷ ” বুলি কৈ বৌৱেক ওলাই আহিল ৷ মুকু তেতিয়াও শুইয়েই আছিল ৷ নজগালে নুঠে ৷ তাই আলু আৰু বিন অলপ কাটি ভাজিখন পাতি দিলে ৷\n” ভন্টী মোলৈ চাহ একাপ বাকচোন ৷”\nমুখত ব্ৰাছডাল লৈ ককায়েকে পাকঘৰৰ দুৱাৰমুখৰ পৰা কৈ গ’ল ৷ তাই পানী একাপ দি চচপেনটো গেছত পাতি দিলে ৷ লাইটাৰৰ শব্দ শুনিয়েই হ’বলা মাকেও বাৰাণ্ডাৰপৰা চিঞৰিলে ” মোলৈও একাপ দিবি ৷” তাই আৰু একাপ পানী দিলে ৷ মাক আৰু ককায়েকক চাহ দুকাপ দি তাই কুহুমীয়া পানী এগিলাছ খাই ললে ৷ ৰাতিপুৱা তাই চাহ নাখায় ৷\n“অ’ পেহী আজি সেইদিনাৰ নিচিনা আলুচ’প দিবা দেই ৷ ” এইটো মুকুৰ মাত ৷ তাই লগে লগে আলু কেইটামান বাকলি গুচাই সৰু কুকাৰটোত বহাই দিলে ৷ পিঁয়াজ এটা আৰু আদা অকণমান ও মিহিকৈ কাটি থলে ৷ পাচলি মিহলি কৰিলে সি বেয়া পায় ৷ ভতিজাহঁতৰ আব্দাৰ ! আলহী-অতিথিৰ প্ৰশংসা ৷ তাইৰ হেঁপাহ আৰু উৎসাহৰ সীমা নাইকিয়া হয় ৷\nৰান্ধি ভাল পায় তাই ৷ মনত থকাৰে পৰা তাই পাকঘৰত সোমাই মাকে ৰন্ধা চাই থাকে ৷ মাকে জোখবোৰ দেখুৱাই দিয়ে ৷ সহজেই শিকি পেলায় তাই ৷ মাহেকীয়াৰ সময়ত মাক নিশ্চিন্ত হয় ৷ পঢ়াতকৈ ৰন্ধা বঢ়াবোৰে, ঘৰুৱা কামবোৰে বেছি আকৰ্ষণ কৰে তাইক ৷\nতাই পাকঘৰ চম্ভালে, আলহী শুশ্ৰূষা কৰে দেউতাকৰ দৰৱৰ হিচাপ ৰাখে আৰু ঘৰৰ জেঙাবোৰ মৰাত অভ্যস্ত হৈ উঠে ৷\nদীৰ্ঘদিনীয়া অসুস্হতাৰ অন্তত দেউতাক ঢুকাল ৷ সিহঁতে পাৰেমানে শুশ্ৰূষা কৰিলে ৷ মাকে ঘৰত জুপুকা মাৰি-মাৰি বহি থকা হ’ল ৷ তাইলৈ চাই হুমুনিয়াহ এৰে ৷ মাক সৰবৰহী মানুহ ৷ সভা-সমিতিলৈ নিমন্ত্ৰণ কৰে ৷ তাই জোৰকৈ উলিয়াই পঠিয়ায় ৷\nএসময়ত তাইক লৈয়ো মাকে চিকিৎসকৰ দুৱাৰে দুৱাৰে ঘূৰিছিল ৷ সকাম-নিকাম কৰিছিল, তাবিজ-মাদলী জৰাপানীৰো শৰণাপন্ন হৈছিল ৷ চকুপানী টুকি টুকি ভাগৰি পৰিছিল ৷ তাই মাকৰ চকুপানী মচি দিছিল আৰু নিজৰ কক্ষপথ ঠিক কৰি পেলাইছিল ৷\nবৌৱেক মধুমিতা তাইৰ সহপাঠী আছিল ৷ ধুনীয়া ছোৱালী ৷ ককায়েকৰ সৈতে হিয়া দিয়া নিয়া চলিল ৷ একেবাৰে অনাহুত খবৰ আছিল সিহঁতৰ ঘৰখনৰ বাবে ৷ তাই মধ্যস্ততা কৰিলে ৷ বহুদিনলৈকে তাই নাম কাঢ়িয়েই মাতি থাকিল ৷\nশাহু-বোৱাৰীৰ সম্পৰ্কৰ কথা তাই শুনিছিল , দেখিছিল ৷ মধুমিতাৰ সুখ-দুখৰ খবৰ ৰাখিছিল ৷ “জীৰ দৰে ব্যৱহাৰ কৰিবা” মাকক কৈছিল তাই ৷ মাকে তাইৰ কথা ৰাখিছিল আৰু সেইখন ঘৰৰ ছোৱালী বোৱাৰী কৰি অনা দেখি মানুহ আচৰিত হৈছিল ৷\nককায়েকৰ বন্ধ থাকিলে সিহঁতে ৰাতিপুৱা ৰুটী খায় ৷ তাই গামলা এটাত আটা অলপ মঠিলে ৷ টুকুৱেও ৰুটী খাই ভাল পায় ৷ কেতিয়াবা সি স্কুললৈ ৰুটী খায়েই যায় ৷\nবৌৱেকে আহি দুয়োটাকে ভাত বাঢ়ি দিলে ৷ মুকুক আক’ খুৱাই দিব লাগে ৷ নহ’লে বৰ দেৰি কৰে ৷\nবইল আলুকেইটা পিঁয়াজ আৰু আদাৰে সৈতে সানি তাই আলুচ’পকেইটা ভাজিলে ৷\nবৌয়েকে ককায়েকৰ সৈতে ওলাই যাব বুলি কলে ৷ লগতে মলয়ৰ বিয়াৰ বাবে উপহাৰো কিনি আনিব ৷ সহপাঠী মলয়ৰ মুখখন চাটকৈ তাইৰ সন্মুখেৰে পাৰ হৈ যায় ৷ মলয়ৰ মাকে এদিন তাইৰ লগত কথা পাতিছিলহি ৷ অনুনয় কৰিছিল তাইক, ক্ষমা খুজিছিল ৷ তেওঁলোকৰ একমাত্ৰ সন্তান মলয় ৷ তাই কথা দিছিল তেওঁক ৷ সকলো জনাৰ পাছতো তাইলৈ ৰৈছিল সি ৷ হয়তো ৰৈ ৰৈ ভাগৰিছিল ৷\nগৈ থকাৰ নামেই জীৱন ৷ ৰোৱাৰ কাম নাই ৷\n“তোমাৰ কিবা আনিবলগীয়া আছে নেকি? ব’লা তুমিও ৷” বৌৱেকে তাইকো লগ ধৰিলে ৷ তাই চক্ খাই উঠিল ৷ দুটামান বস্তু আনিবলৈ আছিল যদিও তাই ন’কলে ৷ যাওক আজি দুয়োটাই বহুদিনৰ মূৰত একেলগে ওলাইছে ৷ তাই জানে বৌয়েকে তাইৰ প্ৰয়োজনবোৰৰ খবৰ নোলোৱাকৈ নাথাকে ৷ এই ক্ষেত্ৰত তাই বহুত ভাগ্যৱতী ৷\n” আমি ভাতেই খাম ৷ কিমান দেৰি হয়বা !” বৌয়েকে কলে ৷\nমাকেও ওলাই গলে ভাতেই খায় ৷ বাহিৰে বাহিৰে মলয়ৰ বিয়াৰ খবৰ লৈ আহিব ৷\nমঠি থোৱা আাটাখিনি তাই টিফিন এটাত ভৰাই ফ্ৰিজত থলে ৷\nঘৰুৱা কামলৈ এলাহ নকৰে তাই ৷ জনা হোৱাৰে পৰা মাকৰ আৰু এতিয়া বৌৱেকৰ হাতৰ কাম কাঢ়ি লয় ৷ মাকে সমাজৰ কামবোৰত আৰু ককায়েক বৌৱেকে নিজৰ সংসাৰখনত নিশ্চিন্তমনে সময় দিব পাৰে ৷ তাইক সকলোৱে ঘৰ-ধৰা ছোৱালী বুলি কয় ৷ মাক আৰু ককায়েক- বৌৱেকৰ মৰমত তাই লোটপোট হৈ থাকে ৷\nটুকু মুকু স্কুললৈ ওলাই যোৱাৰ পাছত ঘৰখন নিজম পৰিল ৷ মাক ,ককায়েক, বৌয়েকৰ লগতে তাই ভাত কেইটামান খালে ৷ মাক ওচৰৰ স্কুলখনলৈ ওলাই গ’ল ৷ ৰাজহুৱা সভা আছে ৷ বৌয়েকে পাকঘৰটো সামৰিলে ৷ তাই তিয়নিকেইটা ধুই বাহিৰত মেলি দিলে , টুকু-মুকুৰ পঢ়া টেবুলকেইখন সামৰিলে আৰু ফুলৰ টাব কেইটাত পানী দি বাৰাণ্ডাৰ পৰা বাটৰুৱাৰ আলেখ-লেখ চাই থাকিল ৷\nককায়েক বৌয়েক ওলাই যোৱাৰ পাছত তাই মেচিনত বহিলগৈ ৷ মলয়ৰ জোৰোণৰ অৰ্ডাৰকেইটা আজি শেষ কৰিব লাগিব ৷ সহায়কাৰী ছোৱালীজনী আজি নাহে ৷ আনকালে বৌৱেকেও তাইক সহায় কৰে ৷আজি তেওঁৰ অহা দেৰী হব ৷ মাহেকীয়াৰ সমস্যা ৷ ডাক্তৰকো দেখুৱাই আহিব ৷\nতাইৰ আক’ সেইবোৰ জঞ্জাল নাই ৷ পুষ্পিতা হোৱা নাই।\n← এযোৰ জোতাৰ গল্প– পাৰ্থজ্যোতি বৰুৱা\nচহা সমাজ জীৱনৰ গোছ লোৱা পৰম্পৰা – পদ্মজা বৰুৱা মহন →\n"ন’ অ’মেন, ন’ ক্ৰাই" (দেৱপ্ৰতীম)\nঅণুগল্পঃ ভাস্কৰজ্যোতি বৰা\nMarch 19, 2019 March 10, 2021 0\nলিতিকাই পুৰাণ (মনোৰঞ্জন মজুমদাৰ)